text:
15th May 2018
ম্যান্মার অমসুং বাংলাদেশ লোমদগী লোন্না থুপ্না ইল্লিগেল মাইগ্রেন্টশিং চঙশিল্লকপা থিংনবা সরকারনা ফনা কন্না হোৎনরবসু শেল খক্কী খল্লগা মীওই কয়া অমনা ইল্লিগেল মাইগ্রেন্টশিং লোৎনা থুপ্না পুশিল্লকপগী থৌওংশিং লেপ্তনা চত্থরকপা অসিনা মপুং ফানা মায় পাকপা হায়বদু ঙমদ্রি৷ লোৎনা থুপ্না চঙলক্লিবা ইল্লিগ্রেন্ট মাইগ্রেন্টশিং অদু মখোয়গা লোল, জাতি অমসুং লাইনিং মান্নবা ওইবনা ইরাই লাইনা খঙদোক্নবা হোৎনবা হায়বসি অরাইবা অমদি নত্তে৷
ইন্দিয়ান সিটিজেননি হায়বা শক তাক্ননবা অধার কার্দ অসি সুপ্রিম কোর্টকী অনৌবা রুল্লিং মতুং ইন্না মীপুম খুদিংমক মেন্দেটরি ওইদ্রবসু হৌজিক ফাওবগী ওইনদি লম্বী চৎথোক চৎশিনদা অধার কার্দ অমসুং ভোটর কার্দনা শীজিন্নরি৷ সরকারগী মায়কৈদগীসু অধার কার্দশিং অসি হেক য়ারিবমখৈ থুনা মীয়ামদা ফংহন্নবা হায়দুনা কম্মান্দ সার্ভিস সেন্টর কয়া অমা অয়াবা পীদুনা হাংদোক্লিবশিংগী মরক্তা খরনা মসিবু লান্না শীজিন্নরক্তুনা সেন্টরশিং অসি ককথৎলগনি হায়না চিফ মিনিষ্টরনা লাওথোকখিবা অসিমকসু য়াম্না শীংথানিংঙাই ওইবা খোঙথাংনি৷ অদুবু মসিনা সোলুসন অমদি নৎতে৷
থবক অমা মায় পাক্না পাঙথোকপা হায়বসি লো ইনফোর্সিং এজেন্সিশিংগী সিন্সরিটিগী মখা য়াম্না পোল্লি৷ মসিগী মথক্তা গভর্নমেন্টনা রাজনিতিগী মীৎয়েংদা থবক তৌবগী মহুৎতা পেট্রিওটিজমনা মাঙ থারগা থবক তৌরম্লবদি ঙসি লমদম অসিনা হিরম খুদিংমক্তা শোত্থরিবা অমসুং চয়েৎ- খোয়েৎনবা কয়া অমা লৈরিবসি থোক্লমদবসু য়াই৷ মমাঙদা লৈখিবা অরানবশিং অদু চুমথোক্নবা হোৎনবা হায়বদুদি অৱাবা ওইগনি৷ মতুংদা থোক্তনবা করি খোঙথাংশিং লৌখৎকদগে হায়বরোমদা হেন্না মায় ওনশিনবা চুমগনি৷ অদুবু থবক অমা মায় পাক্না পাঙথোকপা হায়বসিদা অকনবা অাইন অমসু মথৌ তাই৷ লোৎনা থুপ্না চঙশিল্লকপা ইল্লিগেল মাইগ্রেন্টশিং মরমদা হলহনখিনবা সেন্টরগী মতেং অমসু মথৌ তাই৷ মদু নৎতদুনা মশক খঙলবা ইল্লিগেল মাইগ্রেন্টশিং ফারগা জেলদা থম্বা হায়বসিদি মণিপুরগী লৈরিবা জেলশিং অসিদা মীওই কয়া থম্বা ঙমগদৌরিবনো? জেলগী টার্ম লোইরগা মরমদা হলহনখিবা য়াগদৌরিব্রা? সরকারনা ফনা কন্না হোৎনরবসু ইল্লিগেল মাইগ্রেন্টশিং হুরান লান্নাদা চঙশিল্লকপা অসিদি অদুমক থিংবদা ৱারগদবা অমনি৷ অদুনা সরকার অসিনা করি করম তৌরগা হেন্না শাফগদগে, হেন্না ইফেক্তিভ ওইগদগে হায়বদু ইন্টলেকচুয়েলশিং অমসুং লো ইনফোর্সিং এজেন্সিগী মকোক থোংবশিং য়াওনা খন্নবগা লোয়ননা সেন্টরদসু মসি থিংনবা মথৌ তাবা থবকশিং পায়খৎনবা তকশিনবা মথৌ তাই৷ মসিগা লোয়ননা ইলিগেল মাইগ্রেন্টশিং লমদম অসিদা চঙলক্নবা হোৎনবদা মতেং পাংলিবশিং খ্বাইদগী হেন্না কনবা চৈরাক অদু পীননবা ষ্টেট অসিগী ওইবা বিল অমা পাস তৌবা মথৌ তাই৷ পেসেঞ্জরশিং পুথোক-পুশিন তৌরিবা ত্রান্সপোর্টরশিংগীসু মসিদা অচৌবা দায়ত্ব অমা য়াওরিবনি৷ শেল খক্কী খল্লগা থবক তৌবা, পুকচেল শেংদবা ত্রান্সপোর্টর কয়া অমা য়াওবনা ইম্ফাল- মোরে লম্বী অমসুং ইম্ফাল-জিরিবাম লম্বীগী মফম কয়াদা সেক্যুরিতিনা চেক তৌবদা ফা-পুনবগী থৌদোক কয়া তোয়না থোক্লিবা অসিনি৷ অসিগুম্বা কয়া অসি লৈবনা গাড়িগা মরী লৈনবা এসোসিয়েসনশিংনসু অকনবা মীৎয়েং চঙফম থোকই৷ অাইন্না য়াদবা পোৎ অমা কনাগুম্বনা পুরম্লবদি গাড়িগী মীওইশিং ফা-পুনবা তৌরিবা অদুগুম্না ইল্লিগেল মাইগ্রেন্টশিং পুশিল্লকপা গাড়িশিংগী ত্রান্সপোর্ট লাইসেন্স কক্কদবনি৷ থবক তৌবদা অাইরন হেন্দ অমা য়াওদবদি য়ারোই৷
মেইনলেন্দ ইন্দিয়াগী মফম অতৈদা ইল্লিগেল মাইগ্রেন্টশিং চঙলকপগী ইশু অসিগা মণিপুর অমসুং নোর্থ ইষ্ট ইন্দিয়াগী ষ্টেটশিংগদি য়াম্না খেন্নগনি৷ মপুং ওইনা নোর্থ ইষ্ট ষ্টেটশিং অসিদি বাংলাদেশ অমসুং ম্যান্মারগা নক্নবা বোর্দর ষ্টেটশিং ওইবগী মথক্তা পোরস বোর্দর কয়া অমা লৈবনা ইল্লিগেল মাইগ্রেন্টশিং থিংবা হায়বসি অরাইবা অমা নত্তে৷ মসিগী মথক্তা মণিপুরগী লমখৈগী শরুক্তা লৈরিবা চীংগী জগাশিংদা খুন্দারিবা জাতি ফুরুপশিংগা লোল অমসুং লাইনিং মান্নবগী মথক্তা জাতি মান্নবসু য়াওরি৷ সরকারগী মায়কৈদগীসু চীংগী খুলশিং অসি অয়াম্বনা সেন্সস ভিল্লেজ ওইদবনা অতোপ্পা মীওই কয়া চঙশিল্লক্লগা খুন্দাশিল্লবগে, খুন্দারিবশিং অদু হান্নদগী লৈরক্লবা মীওইরা নত্রগা অনৌবা চঙশিল্লকপ্রা হায়বদু ভেরিফাইদ তৌবা ঙমদবনা ইল্লিগেল মাইগ্রেন্টশিংনা মসিগী খুদোংচাবা অসি লৌদুনা মশিং খঙদনা ইল্লিগেল মাইগ্রেন্টশিং লোৎনা থুপ্না চঙশিল্লক্লগা চীংগী মফম কয়াদা খুন্দাশিল্লম্লবা মতুং ইন্দিজিনস পিপল অমনি হায়না ক্লেইম তৌদুনা মখোয়গী চাকথুংশিং লৌবা কয়াসু য়াওরম্লোই হায়নিংঙাই লৈতে৷ মরম অদুনা ভারত সরকারনা মণিপুর য়াওনা নোর্থ ইষ্ট ষ্টেটশিংগী ওইনদি ইল্লিগেল মাইগ্রেন্টশিং চঙলকপা থিংনবগী পোলিসি অসি তোঙানবা মওং অমদা শেম্বা মথৌ তাই৷
লোৎনা থুপ্না চঙশিল্লকখিবা ইল্লিগেল মাইগ্রেন্টশিং মরমদা হলহন্নবা হোৎনবদা চেন্নরিবা লৈবাক অদুনসু ইরাই লাইনা লৌশিল্লু হায়বদু য়ারক্লোই৷ মসিগী মথক্তা রিফ্যুজিশিং চঙজফম পীগদবনি হায়বা বোদি অমসু লৈরিবনি৷ মসিমক্না ঙসি ইন্দিয়ানা য়াদ্রবসু য়ুএন না রোহিংয়া রিফ্যুজিশিং চঙজফম পীগদবনি হায়বা অকনবা প্রেসর মায়োক্নরিবনি৷ অদুনা মখোয়বু চঙহন্দনবা হোৎনবা হায়বা অসিদগী হেন্না ফবা পোলিসি অমা লৈতবনা হেন্না ইফেক্তিভ ওইগদবা মওংদা অখন্নবা থৌরাংশিং পায়খৎফম থোকই৷
ভরা শাল্লিবশিংদসু সরকারগী ওইবা থৌরাংগী মখাদা মীৎয়েং চঙফম থোকই৷ মরু ওইনা ভরাদা মীওই অমা লৈগে হায়বা তারবসু ভারত সংবিধান্না শকখঙলবা লোকেল বোদিশিংগী অয়াবা লৌবগা লোয়ননা মখোয়শিং অদু ইন্দিয়ান সিটিজেননি নত্রগা অতোপ্পশিংনি হায়বদু খঙননবা মরী লৈনবা পুলিস ষ্টেসনশিংদগী সার্টিফিকেট অমা শুকশোয় শোয়দনা লৌহনফম থোকই৷ মসিনা ক্রাইম কয়াদগী থিংনবা হোৎনবা অমসুং মীতোপ মীয়ানচাশিং খন্দোকপদা অচৌবা মতেং অমা ওইগদবনা ষ্টেট সরকারনা টেনান্ট লো অমসু শেমদুনা ইনফোর্স তৌবা মথৌ তারি৷


c: text/html

text:
15th May 2018
Usham Dharmendra -
ইমা হায়বসিগী নুংশিবদি মমল নাইদে৷ ঐবু থাবুম তরা নাউপুদুনা তাইবঙপানসিদা মীৎকপ থোকহনবীদুনা তাইবঙপানসিগী মহৌশাগী ফজবা কয়া উহল্লিবা অসি ইমাগী থৌজালননি৷ বম্মর্ামক্না ফংঙমদ্রবা মীওই মপোক্নি হায়নরিবনি৷ অসিগুম্লবা তাঙলবা মীওই মপোক অসিগী পলেম ইমানা ফংহনবীবনি৷ অদুগুম্বী অপোকপী ইমাবু নীংশিংজবগী মহাকপু ইকাই খুম্নবা উৎপগীদমক্তা মালেমগী মফমশিংদা ‘ মাদর্স দে’ ইমাগী নুমিৎ হায়না পাঙথোক্নৈ, মে থাগী অনীশুবা নোংমাইজিং নুমিৎতা৷
‘মাদর্স দে অহানবা ওইনা ইং শক ১৯০৭ তা ফিলাদেল ফিয়াদা লৈবী এননা এম জারভিসনা পাঙথোকখি৷ মদু মহাক্কী অপোকপী মমাবু নীংশিংদুনা মহাক্কী মমানা অামেরিকান সিভিল ৱারদা অশোক অপন নংলবা লান্মীশিংদা তৌরমখিবা সেবা মহাক্কঞ্ঝী থৌদাংশিং অদুবু নীংশিংদুনা পাঙথোকপা হৌখিবনি৷ ইমাগী নুমিৎ অসি পাঙথোক্তুনা মমা ওইবীশিংবু মচা ওইবশিংনা ইকাই খুম্নবা উৎনরি৷
নুমিৎ অসি ইরমদমসিদসু হরাও তয়াম্বগা লোয়ননা লন্নাই লুপশিংনা পাঙথোক্তুনা অচম্বা খুদোলপোৎশিং মমা ওইবীশিংদা পীনরি৷ মসি নত্তবা লন্নাই মীওই ইমুং মনুংগী ওইনা মচা ওইবীশিংনা মমা ওইবীশিংদা অচম্বা মমানা পামজবা খুদোলপোৎ পীদুনা পাঙথোক্নবসু চৎনরক্লে৷ মমাঙঙৈদা অসুম্না পাঙথোক্নরমদ্রবসু হৌজিক্তি তপ্না তপ্না ইরমদমসিদা পাঙথোক্নরক্লে৷ মতমনা পুরকপা অফবা খুদোলনি৷ ইমাগী নুমিৎ ‘ মাদর্স দে’গী থৌরমবু পাঙথোক্লবসু পাঙথোত্ক্রবসু মমা মচা অনীগী মরীদি থাদোক্নবা য়াদ্রবা মরীনি৷ তাইবঙপানবসিদা খ্বাইদগী ফজবা শক্তম অমা হায়বা তারবদি মমানা মচাবু পম্বগী শক্তমনা ওইগনি৷ মমানা মচা পম্বগী শক্তম ফজবা ৱাহৈনা শিংথাবা ঙম্লোই৷
তাইবঙ মীওইবনা ভাব তারকপদা ফিজি পায়দুনা ইন্নরিবসি পলেম ইমাগী ফিজিদনি, ইমানা ৱাবা উরগা মচা ওইবীশিংনসু ৱাজরিবনি৷ ইমানা নুংঙাইবা উরগা মচা ওইবীশিংনসু নুংঙাইজরিবনি৷ মৈতৈ অশৈবনা শৈথাজরম্মী, ‘ হো ইমা ইমা-ও ঐসু লাক্কে ইমা -ও, নোং চুইদা লাক্কনু, য়েম্পাক তুপ্তুনা মলাক্কে, লম্বী নাল্লি লাক্কনু চৈশু শুদুনা মলাক্কে৷ নচানা হয়েং চাউরগা চাউর-শারেপ ফারগা সঞ্জেন্থোংগী থোঙয়াইদা শামু তোঙদুনা লাকপদা ইমা নঙবু কাউজরোই৷ নুংশিরবা মমা মচা অনীগী নুংশি মরীদু উৎপনি৷ হয়েং নচানা মীথোই মীহেনবা ওইরগা মমাবু কাউজরোই হায়বনি৷
ঙসিগী খুন্নাই অসিদা মমা ওইবীশিংবু মচা ওইবশিংনা নীংথি নুংঙাইনা লোইনবীরিবরা? হায়বসিসু নৈনবা য়াবা ৱাফম অমা ওইরক্লি৷ পীক্লিঙৈগী মতমদা মমানা হায়বতা ইল্লম্বা মচা ওইবা কয়া নুপী থিরবা মতমদা মমাবু নীংথি নুংঙাইনা তৌবীদবা নুপীগী খুদোম্বীদা লৈবা মচা ওইবা কয়াসু ঐখোয়গী খুন্নাইসিদা লৈরি৷ মদুগুম্বা মমা মপানা ৱানা শেমজরকপা মচাদুনা মমা মপাদু নীংথিনা লোইনবীদবা অমদি মহাকসু নোংমদি অহল ওইরক্কনি হায়বা কাউনা পাল্লি৷ ঙসি মহাক্না লুনা তৌজরিবা মচাশিংদুনা হয়েং মহাক্না অহল ওইরক্লবা মতমদা ঙসি মহাক্না মহাক্কী মমা মপাদা উৎলিবা মীনুংশি অদুগুম্বা মঙোন্দসু উৎলক্লোই হায়নিংঙাই লৈতে৷ থমজনিংলিবা ৱাফমদি মচা ওইবশিংনা অহল ওইশিল্লক্লবা মমা মপা ওইবশিংবু লুনা চান্না তৌবীবা য়েংশিনবীবা মথৌ তাই হায়বসিনি৷ অমুকসু ঙসি কেনা মৌনা লৈরিবী মৌ নহাদুনা খঙগদবদি মহাক্কী অহল ওইরবী মনেমপোক্তুসু মহাক্কুম্না শাগৈ অদুদা বজাই বেঙ্গুন খোংদুনা তনৌরবী মায়থোংদা নীংথিনা ফিজেৎ লৈতেংদুনা য়ুমগী মৌ অমা ওইনা নোংমা লাকখিবনি হায়বসিনি৷ ঙসি অহল মতম ওইদুনা কম্লাক কুরু কাদুনা শোন্না লৈরিবী মহাক্কী মনেমবোক্কুম মহাকসু মতম অমদা অহলগী মতম ওইরকখিগনি হায়বসি কাউদবা ফৈ৷
মীওইবগী পুন্সি খোঙচৎ অসি খঙহৌবা নত্তে, চহী অমা হায়বসি হৌখিবা করিসু খঙহৌদে৷ খরা ইং , খরা শা, নোং খরা চু অদুমক হৌখি৷ চহী অমদগী অনী অনীদগী অহুম, অহুমদগী মরী৷ অসুম্না চহী কুনগসি করিসু খঙহৌদে৷ মীওইবা অমগী পুন্সিদা চহী কুন কয়ানো হায়গদৌরিবসিবো খল্লুবদা নুংশি৷ পুন্সি খোঙচৎসি তুম্লুবগা চপ মান্নৈ৷ মমাঙঙৈদা থেংনখিবা খঙন-চান্নবা কয়া খ্বাইরম্বন্দ কৈথেলদা করিদা থেংনবদা লোইনা অহল ওইশিল্লম্মী৷
নৌনা মমা কায়নরবা নত্রগা তাইবঙ মীৎকপ তারকঙৈদগী অপোকপী মমাগী মশক খঙজদ্রবা মচা ওইবা কয়ানা ইমাগী নুমিৎ, মাদর্স দেনা লাকপদা থোইনা হেন্না মমাবু উনিংবগী মমা মশক খঙহৌদ্রবশিংদুনা মমাগী শক্তম লাকশিনজরমগনি৷ ঐখোয়না ঐ ঐগী অপোকপী ইমাবু ইমাদনি খনবগী মথক্তা ইমাগুম্বী কয়াবু ইমানি খনবগী পুকচেল অদু চেল্লবদি খুন্নাইসিদা তাহৈ-উহৈদবা থৌদোক ময়াম থোক্লিবসি থোক্লম্লোই হায়জনিংই৷ হিংনবগী লানফমদা ইমা কয়া অৱা কোঙ্গাই মায়োক্নরি৷ ঙম্লবা চীংগী লোক্নুংদা কোক্তা শম্বু পুদুনা ৱাগী উতোংদা ঈশিং শোকপা কুম্লি৷ নোংলৈ নুংশিৎ নাচুংদনা পাৎকী ঈয়াই ঈপাক্তা ইমা কয়া লেম্লৈ ঙা ফারি৷ পুম্নমকসিগী মথক্তা অফং-অফংবা মনা মশিং ঙা তিক্লুদুনা খ্বাইরম্বন্দ কৈথেল কারক্লি৷ লৈঙাক্না শাবীবা নিংথিনা নুংঙাইবা পোৎফম শঙদা ফম্বসু ফংজদে , লম্বীগী চীদাইদা প্লাষ্টিক মচেৎ অমা থারগা নোংজু নুংশা নাচুংদনা মনা মশিং ঙানচিংবা য়োল্লি৷ লৈঙাক্কী পুলিসনা মফম চাদে হোংদোকউ হায়বদগী হেন্দোক্তুনা মনা মশিং পোৎলমশিং অদুবু চাইখায়বীরি৷ ইমা মানবীদুসু নুংঙাইবা পোৎফমদা ফম্নিংলমগনি৷ অদুবু নুংঙাইবা পোৎফমদি ফম্বা ফংদে৷ থিজিল্লুরবদি অচৌ অশাং শেল পায়বগী মমা মরী মতা ঙাক্তা ওইরমগনি, নুংঙাইবা পোৎফম শঙদা ফম্লিবীশিং৷ অমুকসু কনাগুম্বশিংনা মমাগুম্বীশিংদুনা য়োঞ্জরিবা মনা মশিং পোৎলম খরদু শোল্লিবা মমলদুদগী য়াম্না তারগা লৌনবা হোৎনৈ৷ অঙকপনি লুপা মঙা তরাগীদমক্তা পুঙ্খায় অমা চুপ্না মন্তিক্নবা ঙম্মী৷ অদুগুম্বা মীওই অদুনা য়ু থকফম ভেন্দরদদি শেল পীরমদাইদা ঐ পীগে , ঐ পীগে হায়দুনা লুপা ৫০০ চৎপীদু পুথোক্তুনা পীবা হানবা তান্নৈ৷ ঙসিগী খুন্নাইসিদা মমা ওইবশিংনা মচাশিংদগী পাম্লিবসি অতৈ নত্তে৷ মচা ওইবশিংনা হুগী মশক ওইরবা নিষাশিংদগী লাপ্না লৈবা অদুনি৷ ঙসি ঐখোয়গী খুন্নাই নিষাগী ঈপাক্তা ঈরাক্নরে৷ নহা ওইরিবা কয়া য়ুদা লাইচুবা অয়ুক ঙন্তা চা থকপগী মহুৎতা য়ু থকপা, মদুদগী য়ুমায় পানবা কয়া উরে৷ অমুকসু নম্বর ফোর কাপ্পা কয়া অমা শৌ শানা লৈরে৷ উকু মথক্তা, খোংনাং মখোঙদা পুল্লপ পুল্লপ মঙদুনা লৈবা লম কয়া লৈরে৷ পুম্নমকসিনা ঐখোয়গী তুংগী লাইবক করি ওইগনি৷ মচা ওইবশিংনা নিষাগী ঈপাক্তা তাউবা উরগা ৱাজরিবসি মমা ওইবীশিংনি৷ মচাশিংবু মীথোই মীহেনবা মী ওইহন্নিংই৷ ঙসিগী মচা ওইবশিংনা মমা ওইবীশিংগীদমক্তা লৈবাক্কীদমক্তা খল্লগা নিষা শীজিন্নবগী হৈনবী থাদোকপা মতম ওইরে৷
লোইশিল্লকপদা ঐ ঐগী ইমাবু লুনা তৌবগী মথক্তা ইমা মানবী কয়াবুসু ইমামক্নি খনবগী পুকচেল অদু চেনসি ইমা ওইবী কয়ানা হিংনবগী লানফমদা চাউরবা পুন্সিগী থৌদাং য়াদুনা লাকপা লমদমনি৷ অদুগুম্বা মমা ওইবীশিংদুনা মচানা মীথোই মীহেনবা ওইরগা থম্মোয় মকা লাম্না লৈজরিবনি৷ ইমাশিংনা খুয়া তুশিৎনা পুন্সি নুংশাংনা লৈনবগীদমক্তা মচা ওইরিবশিং জ্ঞান তানা নিষাদগী লাপ্না লৈসি৷ পুন্সিসিদা ইমাশিংনা পামজবা মচা অমা হায়বদো ওইননবা হোৎনসি হায়বা ৱাফমসি অইবনা থমজরি৷

robotstxt: allowed

filter: keep


text:
ড০ হাজারিকাগী অমত্তা ঙাইরবা মচানুপা শ্রী তেজ হাজারিকা অমসুং মমৌনুপী শ্রীমতি কল্পনা আজমীর ঙসি নুংথিল নিউ য়োর্কতগী গৌহাটিদা থুংলখ্রে। ড০ ভুপেন হাজারীকাগী লোয়নবী প্রিয়ম্বদা পাটেলদি মশা ঙমদবনা মরম ওইরদুনা লাকপা ঙমদ্রে হায়না ঙসি থুংলখিবা মচানুপা তেজ হাজারিকানা ফোঙদোকখ্রে। হৌজিক কানাদাগী হোসপিতাল অমদা লায়েংদুনা লৈরিবী ড০ হাজারিকাগী লোয়নবী গুজরাটি নিঙোল অসি মহাক্কা লৌন লৈনরবা চহী তরা মতুংদা খাইনখিবনি।
পনবা য়াই, মশাগী চহী ৮৬ শুরবা মতম চুপ্পদা নেপালি টুপি য়াম্না পামজনা উপ্পা ড০ ভুপেন হাজারিকা হৌখিবা থাংজা নুমিৎতা কোকিলাবেন ধুরিভাই অম্বানি হোসপিতাল এন্দ মেদিকেল রিসার্স ইন্সটিটিউট মুম্বাইগী হোসপিতাল অমদা মশাগী অনাবা অমনা মরম ওইরদুনা পুন্সিগী অরোইবা য়াহিপ তানখি।
মুম্বাইদগী মহাক্কী অশিবা হকচাং থোইদোকপা প্লেন অমদা বরঝার প্লেন তাফমদা পুরকখি। মহাকপু দর্শন তৌনবা লম্বী মপান্দা লেপ্তুনা লৈরম্বা মীওইশিংনা দর্শন তৌনবা হোৎনবদা অপনবা থোকপদগী বরঝারদগী মহাক্কী নিজারাপারদা লৈবা ময়ুম তম্না লাকপদা কিলোমিটার ৩০ শাংবা লম্বী অদু য়ৌবদা পুং ৮ চংখি হায়রি।
এয়ার কন্দিসনগী ওইবা মীংশেলতনা কোয়শিল্লবা কায় অমদা ড০ হাজারিকাগী অশিবা হকচাংবু মীয়ামনা দর্শন তৌজবা ফংজনবগী দমক ঙসি নুংথিল গৌহাটিগী জজ্ ফিল্দদা ঙাকশেন্দুনা থমখি।
ড০ হাজারিকাগী মথৌ মঙম পাঙথোকফম অদু তুংলমচৎতা মীয়ামনা সমাধি অমা ওইনা নিংশিংদুনা লৈহৌনবগী মতাংদা মথৌ মঙম পাঙথোকফম মফমগী মতাংদা চয়েৎনবা কয়ামরুম থোকখি। মমাং থাবদা ব্রহ্মপুত্র তুরেল তোরবানদা পোলোয়বগী ৱাফম লৈরম্বদু কায়নথংদা গৌহাটি ইউনিভারসিগী কেম্পাসতা পোৎলোইবগী থৌরম পাঙথোকপদা য়ানখি।
মহাক্কী হয়েং পোলোয়বগী থৌরম অসি চন্দনতনা পাঙথোক্কনি হায়রি। মসিদা চংগদবা চন্দন পুম্বা গৌহাটি ইউনিভারসিটিগী বোটানি দিপার্টমেন্টকী লৈরিবা চন্দন পাম্বী অচংবমখৈ শিজিন্নগনিসু হায়রি।
ড০ ভূপেন হাজারিকা ইং ১৯২৬ সেপ্তেম্বর তাং ৮দা তিনসুকিয়াগী সদিয়াদা পোকখি। নীলকান্ত হাজারিকা অমসুং শান্তি হাজারিকাগী মচানুপানি।
১৯৪২ দা কতন কোলেজতগী ইন্টরমেদিয়েত লোয়শিনখ্রবা মতুংদা বনারস হিন্দু ইউনিভারসিটিদগী ১৯৪৪ দা বিএ পাস তৌখি। অমসুং ১৯৪৬ তা পোলিটিকেল সাইন্সতা এম এ পাস তৌখি।
১৯৭৭ তা পদ্মশ্রী, ১৯৯৩ দা দাদা সাহেব ফালকে,
২০০১ দা পদ্মভুষণ পিখি।
১৯৬৭ তগী ১৯৭২ ফাওবা আসাম বিধান সভাগী সদস্যসু ওইরম্মী।
শক্নাইরবা অসিনা লৈখিদবগা মরী লৈননা আসাম সরকারনা রাজ্য অসিগী সরকার অমদি লনাই, লোইশং অমসুং প্রতিস্থানশিং, স্কুল, কোলেজশিং ঙসি ছুটি লাউথোকখি। অদুবু গৌহাটি সহরগী ওইনদি হয়েং পুং ১২ ফাওবা ছুটি ওইরগনি হায়না লাউথোকখ্রে।
হরিদ্বারগী গ্যাত্রি সংঘদা লাইখুরুম্বা লাকপা ভক্তশিং মখোয় মশেল নেৎশিন্নবগী থৌদোকতা ঙসি অয়ুক ৬ শিরে অদুগা ১০ হেন্না অশোক অপন নংলে। ঙরাংদগী হৌখিবা গুরু পণ্ডিত শ্রীরাম সর্মাগী চহীচা ফারকপগী ওইবা মীওই লিশিং ১০ হেন্না তিনখিবা থৌরম অদু নভেম্বর ১১ ফাওবা চৎথগদবনি হায়রি। নেৎশিন্নবগী থৌদোক অদু ঙসি অয়ুক যজ্ঞগী থৌরম অমদা শরুক য়ানবা মহৈ মহৈ চেনশিন্নবদা থোকখিবনি। (লক্ষীপুরওনলাইন)


text:
স্বাধর গ্রেহ
তোপিক অসিনা খুদোংচাদবা ফিভমশীংদা নুপীশীংগী পায়খৎপা স্কিম অমা ওইরিবা স্বাধর গ্রেহগী মতাংদা ইনফোর্মেসন পীরি।
স্কিম অসিনা খুদোংচাদবা ফিভমশীংনা অৱাবা তাহল্লবা নুপীশীংগীদমক সপোর্তিভ ওইবা ইনষ্টিট্যুসনেল ফ্রেমৱার্ক অমা ওইনা মখোয়গী পুন্সি অদু ইকাই খুম্ননা লেনবা ঙম্নবা পায়খৎপনি। মসিনা লৈফম, চিঞ্জাক, ফি-রোল অমসুং হকশেলগা লোয়ননা শেলমিৎলোন অমসুং সোসিএল সেক্যুরিটি লৈহন্নবা পান্দম থম্লি। মসিনা নুপীশীং অসিগী অখন্নবা মথৌ তাবশীং লৌখৎপা অমসুং ফিভম অমত্তদসু মখোয়বু ওৎ-নৈবা অমসুং নাইটোম তাহল্লকপা য়াবা শেন্নদবা অমসুং থাদোক্লগা থম্বগী ফিভমদা লৈহন্দনবা পান্দম থম্লি।
পান্দমশীং
স্কিম অসিগী মখাদা, নুপী 30গী কেপাসিটি লৈবা জিলা খুদিংমক্তা স্বাধর গ্রেহ অসি মখাগী পান্দমশীং অসিগা লোয়ননা লিংখৎকনি।
- লৈফম, চিঞ্জাক, ফি-রোল, মেদিকেল ত্রিটমেন্টগী ওইবা মথৌ তাবশীং পীবা অমসুং সমাজগী অমসুং শেনমিৎলোনগী ঙাক্লৌ য়াউদ্রবা অৱাবা তারবা নুপীশীংবু য়েংশিনবা।
- লাইবক থীবা ফিভমশীং থেংনবদগী মখোয়গী পুক্নিংগী ওইবা পাঙ্গল হন্থহল্লবশীংবু অমুক হন্না লৈহনবা ঙমহনবা।
- ইমুং-মনুং/সমাজগা অমুক হন্না চুশিনবা ঙম্নবা খোংথাংশীং লৌখৎপা ঙমহন্নবা মখোয়বু আইনগী ওইবা মতেং অমসুং লমজিং-লমতাক পীবা।
- মখোয়বু শেলমিৎলোনগী অমসুং পুক্নিংগী ওইবা রিহেবিলিটেসন পীবা।
- অৱাবা তারবা নুপীশীংবু খংবীবা অমসুং মথৌ তাবশীং লৈরবা সপোর্ট সিষ্টেম অমগুম্না থবক তৌবা।
- ইকাই খুম্ননা অমসুং থাজবগা লোয়ননা মখোয়গী পুন্সিদু নৌনা হৌহনবা ঙমহনবা।
অচৌবা সহরশীংগী অমসুং মীশীং লাখ 40দগী হেন্না লৈবা অতোপ্পা জিলাশীং নত্ত্রগা নুপীশীংগী অহেনবা ঙাক্লৌ মথৌ তাবা জিলাশীংদা অমদগী হেনবা স্বাধর গ্রেহ লিংখৎপা য়াই। মথৌ তাবগী এসেসমেন্ট অমসুং অতোপ্পা মরুওইবা পেরামিটরশীংদা য়ুম্ফম ওইদুনা স্বাধর গ্রেহগী কেপাসিটি অসি 50 নত্ত্রগা 100দা হেনগৎহনবা য়াই।
বেনিফিসরিশীং
কম্পোনেন্টগী বেনিফিট অদু চহি 18গী মথক ওইবা মখাগী কেটেগোরিশীং অসিদা লৈবা নুপীশীংনা ফংবা য়াই:
- হুন্দোকপীরবা অমদি সমাজগী অমদি শেলমিৎলোনগী ঙাক্লৌ য়াউদ্রবা নুপীশীং;
- মহৌশাগী উপদ্রবতগী হিংহৌরবা অমদি য়ুম লৈজদ্রবা অমসুং সমাজগী অমদি শেলমিৎলোনগী ঙাক্লৌ য়াউদ্রবা নুপীশীং;
- জেলদগী থাদোরক্লবা অমসুং ইমুং-মনুং, সমাজ অমদি শেলমিৎলোনগী ঙাক্লৌ য়াউদ্রবা নুপী বন্দিশীং;
- ইমুং-মনুংগী হিংসা, ইমুং মনুংগী সমস্যা নত্ত্রগা য়ান্নদবশীংনা মখোয়গী য়ুমশীং থাদোকহল্লবা অমসুং হিংনবগী লম্বী লৈত্রবা অমসুং তুহৎপীবা অমসুং / য়ুম্বাল লম্বীগী য়ান্নদবদগী লিটিগেসন মায়োক্নরিবা অখন্নবা ঙাক-শেনবীবা য়াউদ্রবা নুপী ভিক্টিমশীং; অমসুং
- য়োন্থোকপীবদগী কল্লবা নত্ত্রগা ওক্তবীশংদগী নত্ত্রগা অতোপ্পা মফমশীংদগী চেল্লক্লবা ওৎপী-নৈবীরবা অমসুং HIV/AIDSনা শোকহল্লবা, সমাজগী অমসুং শেলমিৎলোনগী ঙাক্লৌ লৈজদ্রবা নুপী/নুপীমচাশীং। অদুম ওইনমক অসিগুম্বা নুপী/ নুপীমচাশীং অসিনা অহানবদা UJJAWALA স্কিম চলাইরিবা মফমশীংদগী মতেং হান্না নিগদবনি।
দোমেষ্টিক ভাইওলেন্সনা শোকহল্লবা নুপীশীংদি চহি অমা ফাউবা লৈবা য়াই। অতোপ্পা কেটেগোরিগী নুপীশীংদি, লৈবগী মেক্সিমম ওইবা মতম অসি চহি 3 ওইগনি। চহি 55গী মথক্তা লৈবা অহল ওইরবীশীংদি মেক্সিমম ওইনা চহি 5 ফাউবা লৈহল্লবা মতুংদা ওল্ড এজ হোম নত্ত্রগা মান্নবা ইনষ্টিট্যুটশীংদা হোংদোক্কদবনি।
স্বাধর গ্রেহগী খুদোংচাবশীং অসি মথক্কী কেটেগোরিশীং অসিগী নুপীশীংনা চেল্লিবা অঙাংশীংনসু ফংবা য়াগনি। চহি 18 ফাউবগী নুপীমচাশীং অমসুং চহি 8 ফাউবগী নুপামচাশীংনা মমাশীংগা লোয়ননা স্বাধর গ্রেহশীংদা লৈবা য়াগনি। (চহি 8 শুরবা নুপামচাশীংদি JJ এক্ট/ICPSনা চলাইরিবা চিলদ্রেন হোমশীংদা হোংদোকখিগদবনি।)
ইমপ্লিমেন্টিং এজেন্সিশীং অমসুং ইলিজিবিলিটি ক্রাইটেরিয়া
মখাগী এজেন্সিশীং/ওর্গানাইজেসনশীংসিগী মনুংদা অমহেক্তনা স্কিম অসিগী মখাদা মতেং লৌবা য়াগনি:
- ৱুমেন দিভেলপমেন্ট কোরপোরেসনশীং য়াউনা ষ্টেট সরকারশীংনা লিংখৎপা ষ্টেট গবর্নমেন্ট এজেন্সিশীং।
- সেন্ত্রেল নত্ত্রগা ষ্টেট ওটোনোমস বোদিশীং।
- ম্যুনিসিপাল বোদিশীং।
- কেন্টোনমেন্ট বোর্দশীং।
- পঞ্চায়তি রাজ ইনষ্টিট্যুসনশীং অমসুং কো-ওপরেটিভ ইনষ্টিট্যুসনশীং।
- ষ্টেট সরকারশীংগী ৱুমেন এন্ড চাইল্ড দিভেলপমেন্ট/সোসিএল ৱেলফেয়রনা স্বাধর গ্রেহ শাবা য়াই অমসুং মখোয় মশানা চলাইজবা য়াই নত্ত্রগা মখোয়দু চলাইবা ঙমগদবা ওর্গানাইজেসনশীংদা স্কিম অসিগী মখাদা ওপরেসনশীং মেনেজ তৌনবা লিজ পীবা য়াই।
- মতমদুদা চৎনরিবা আইন অমহেক্তগী মখাদা রেজিষ্টর তৌরবা পব্লিক ত্রষ্টশীং।
- ইন্দিয়ান সোসাইটিজ রেজিষ্ট্রেসন এক্ট, 1860 নত্ত্রগা মরি লৈনবা ষ্টেট এক্ট অমহেক্টদা রেজিষ্টর তৌরবা অমসুং নুপীশীংগী য়াইফ-থৌরাং/সোসিএল ৱেলফেয়র/ৱুমেন এজুকেসনগী লমদা থবক তৌবগী ত্রেক রেকোর্দ ফজনা লৈরবা NGOশীংনচিংবা সিভিল সোসাইটি ওর্গানাইজেসনশীং (CSOs);
ওর্গানাইজেসন – পব্লিক ত্রষ্টশীং অমসুং CSOশীংদা মখাগী ক্রাইটেরিয়া অসি য়াউগদবনি:
- মসি ষ্টেট/ UT এদমিনিষ্ট্রেসনগী মনুংদা অমনা লৈরিবা স্কিম/আইনগী মখাদা মশক খংবা ওইগদবনি নত্ত্রগা হিরম অদুদা থবক তৌবগী চহি 3গী এক্সপরিএন্স লৈগদবনি অমসুং থবক অদু মায় পাক্না পাংথোকখি হায়না মরি লৈনবা ষ্টেট সরকার/য়ুনিয়ন টেরিটোরি এদমিনিষ্ট্রেসননা রিপোর্ট তৌবা ওইগদবনি,
- স্কিম অসিগী মখাদা গ্রান্ট-ইন-এইদ পীনবগীদমক রিক্বেষ্ট তৌদ্রিঙৈ য়ামদ্রবদা চহি অনিগী মমাংদা নুপীশীংগী য়াইফ-থৌরাং/সোসিএল ৱেলফেয়র/নুপীশীংগী এজুকেসনগী লমদা এনগেজ তৌবা ওইগদবনি,
- অসিগুম্বা প্রোজেক্ট অমগী মেনেজমেন্ট পায়খৎনবগীদমক্তা মসিদা ফেসিলিটিশীং, রিসোর্সশীং, মীওইশীং অমসুং এক্সপরিএন্স লৈবা তাই,
- করিগুম্বা গ্রান্ট অদুনা থেংথরবসু থা খরগী ওইনা এক্সপেন্দিচর পুবা ঙম্বগী ফাইনান্সিএল পোজিসন লৈবা তাই।
- মসিনা স্বাধর গ্রেহ অদু নো-প্রোফিট বেসিসতা রন তৌবা তাই।
- ওর্গানাইজেসন অদুনা কম্প্যুটর, ইন্টরনেট কনেক্সন অসিনচিংবগী খুদোংচাবশীং স্বাধর গ্রেহ অদুদা পীবা তাই।
স্কিমগী কম্পোনেন্টশীং
- বিল্ডীং শাবগী ওইনদি কনষ্ট্রক্সন গ্রান্ট অদু ষ্টেট গবর্নমেন্টশীং, ম্যুনিসিপাল কোরপোরেসনশীং, কেন্তনমেন্ট বোর্দশীং অমসুং পঞ্চায়তি রাজ ইনষ্টিট্যুসনশীংখক্তদা এদমিসিবল ওইগনি। থবক অসিগীদমক্তা মথৌ তাবা লমদি ইমপ্লিমেন্টিং এজেন্সি অদুনা লেম্না পীগদবনি। গ্রান্ট অদু রেসিদেন্ট অমদা লুপা 1,33,000/- দগী হেন্দবা ওইগদবনি।
- করিগুম্বা ভারাগী বিল্ডিং অমদা স্বাধর গ্রেহ অদু চলাইবা তারবদি, গ্রেদ ‘A’ সিটিশীংদা রেসিদেন্ট 30গী ওইনা থা অমদা লুপা 50,000/-, গ্রেদ ‘B’ সিটিশীংদা থা অমদা লুপা 30,000/- অমসুং অতোপ্পা মফমশীংদা লুপা 18,000/- এদমিসিবল ওইগনি।
- স্বাধর গ্রেহগী মেনেজমেন্টগীদমক্তা রিকরিং অমসুং নন-রিকরিং এক্সপেন্দিচরগী মতেং।
- লৈরিবা মীওই অমসুং অঙাংশীংগীদমক্তা চিঞ্জাক, লৈফম, ফি-রোল, মেদিকেল কেয়র, পোকেট এক্সপেন্স পীবগী প্রোভিজন।
- কাউন্সেলিং, লিগেল এইদ, ভোকেসনেল ত্রেনিং অমসুং গাইদেন্সকী প্রোভিজন।
স্কিম অসিগী মপুংফাবা ইনফোর্মেসনগীদমক্তা, মফমসিদা ক্লিক তৌবীয়ু।
সোর্স : মিনিষ্ট্রি ওফ ৱুমেন এন্ড চাইল্ড দিভেলপমেন্ট


text:
হকশেল ফনা অহল ওইনবগী পাংথোক্কদবা থৌওং খরা
তোপিক অসিনা হকশেল ফনা অহল ওইনবগী পাংথোক্কদবা থৌওং খরা পীরি।
নুংঙাই-য়াইফনা লেনবা পুন্সি পরিং অমা শেম্নবগী চাউরাকপা নিয়ম (thumb rule) অসিনা, ঐখোয়গী পুন্সিগী অকোনবা শরুক্তা লৈগদবা পুন্সিগী মগুন অদু পুন্সিগী অহানবা শরুক্তা ঐখোয়না মতৌ করম্না লেনখিবগে হায়বদুদা য়ুম্ফম ওইগদবনি হায়বগী ৱাখল্লোন (concept) অদুদা মীৎয়েং থম্মী। এক্টিভ ওইনা অহল ওইনবগীদমক, অহল অমসুং নহাগী জেনেরেসনশীংগী মরক্তা পিবা অমসুং লৌবগী চাং মান্নহনবা তাই। ঙরাংগী অঙাংশীং অদু ঙসিগী নহারোলশীংনি অমসুং হয়েংগী মবোক নত্ত্রগা মপুবোক্নি।
এক্টিভ ওইনা অহল ওইবদা শিংনরিবশীং (Challenges to Active Ageing)
অহল ওইরকপগী চহি (Ageing Age) অসিদা হকশেল অমসুং মসিগা মরি লৈনবা প্রোব্লেমশীংগা তুনা চৎমিন্নৈ। খুউদা খজিক্তং নাবনচিংবনা নোংমগী তৌগদবা থবকশীং হায়বদি চাক থোংবা নত্ত্রগা অয়ুক্কী পাউচে লৌশিনবনচিংবদা অপনবা পী। হেন্না চৈথেং পীবগী খুদম অমা পিরবদা, দাইএবেটিজ, হার্ট এটেক নত্ত্রগা ষ্ট্রোক অমনা মীওই অদুদা নত্তনা ইমুং-মনুং পুম্নমক্তা শোকহল্লি। পুন্সিগী ষ্টেজ অসিদা লাকপা হেলথ ইসু অয়াম্বদি ক্রোনিক (chronic) ওইবা য়াই অমসুং চপ মান্নবা মতম অমত্তদা, মখোয় পুম্নমকপু লেপ্তনা শেন্নবগী মথৌ তাবা মওংদা নারকপা য়াই। ওষ্টিওপোরোসিস অমসুং অতৈ অশোক-অপননচিনবা মরি লৈনবা প্রোব্লেম কয়াদসু দিসএবিলিটিগী রিস্ক লৈ অমসুং মদুনা নিংতম্না থবক-ইনখাং তৌবদা অপনবা পীবা য়াই। চহিগা মরি লৈনবা কন্দিসন খরদদি মতম শাংনা য়েংশিনবা অমসুং নর্সিং কেয়র ফাউবা মথৌ তাবা য়াই। মরম অদুনা, অহল ওইরবা মীওইশীং অসি মতম শাংনা হিংগল্লবসু, হেন্না মকা লাম্বা অমসুং মশক থোকপা পুন্সি অমা ফংহন্নবগীদমক লৌখৎকদবা মাংজৌনবা চেক্সিন-থৌরাং কয়া লৈ।
য়েংশিনগদবশীং:
- হেনগৎলক্লিবা হেলথ ইসুশীংগী মশীং।
- সেক্যুরিটিগী মথৌ তাবা।
- কেয়র লৌবা অমসুং সপোর্ট তৌবগী অৱাবশীং।
- পুন্না লৈমিন্নবা ইমুং ওইরম্বদগী নাইতোম ওইবা ইমুংদা হোংবনা নত্ত্রগা থবক তৌনবা অঙাংশীং মপান্দা চৎখিবনা মরম ওইদুনা ফেমিলি সপোর্ট হন্থরকপা।
- থৌশাদবা/ য়েংশিনবীদবা (Negligence)।
- শেন-থুমদা তাংজবা (Economic dependency)।
- সোসিএল ইন্টরেক্সন নত্ত্রগা কম্যুনিটিগী অতৈ মীওইশীংগা শম্নবা ৱাৎলকপা।
এক্টিভ ওইনা অহল ওইনবগী পাংথোক্কদবা থবকশীং (Tips on Active Ageing)
- চহি 40 শুরবা মতুংদদি চাং নাইনা হেলথ চেক-অপ তৌথোক্কদবনি।
- চুনবা টেষ্ট প্রেস্ক্রাইব তৌরক্কদবা, পুক্নিং ফাথবীগদবা অমসুং করিগুম্বা মথৌ তারবদি হিদাক-লাংথক ইরক্কদবা নহাক্কী ফেমিলি দোক্টরগা ৱারি-ৱাতাই তৌ।
- নাৎকী, লাইনিংবগী, শেল-থুমগী অমসুং লৈকায়গী থৌদোকশীংদা লেপ্তনা শরুক য়াউ।
- অঙাংশীংগী প্রোব্লেমশীং য়াউনা, ইমুংগী পুন্সিদা শরুক য়াউ অমসুং অনিমক্না পুক্নিং নুংঙাইগদবা থবক-থৌরমশীংদা মখোয়গা পুনমিন্নৌ।
- নশামকপু ফাইনান্সিএল্লি সেক্যুওর ওইহল্লু।
- নহাক্কী পুক্নিংগী ৱাফমশীং তাবীগদবা অমসুং মথৌ তারকপা মতমদা কেয়র লৌবীগদবা মীওই অমা লৈবা য়াই।
- দিজাষ্টর অমসুং এমর্জেন্সিশীংনা অহল ওইবশীংদা শাথীনা অকায়বা পী হায়বসি খংজিনগদবনি।
- অহল ওইরবশীংদা তাথী-তাওইনা তৌব্রা য়েংশিল্লু – মসি য়াম্না তোইনা থোকপা থৌদোক্নি।
- অনৌবা থবকশীং তমশিন্দুনা; ৱার্দ পজলশীং, ক্রোসৱার্দশীং অমসুং সুদোকু শান্নদুনা হকচাং অমসুং পুক্নিংবু মথৌ তৌহল্লু।
- নহাক্কী এজেন্দা পাক-চাউহন্নবগীদমক নহাক্কী ইন্টরেষ্ট অদু ফংনবা তান্নৌ।
- রিটায়ার তৌরবা মতুংগী থবকশীং থীয়ু – হেন্না ফগৎপা সেলারি অমা নেগোসিএট তৌবা কাউগনু অমসুং নহাকপু থবক পীগদৌরিবা মীওইশীংদুদা “শেল অসি মরুওইদে” হায়গনু।
- মীৱা ঙাংনবদা পুক্নিং চংগনু অমসুং পোজিটিভ, এনর্জেটিক ওইবা মীওইশীংগা লোয়নৌ।
- নহা খরগসু মরুপ ওইয়ু। মখোয়দু দিকেদ (decades) খরা খন্নবা ওইরবসু কাইদে।
হকশেলগী তৌগদবা থৌওং খরা (Health tips)
- উহৈ, মনা-মশীং অমসুং ফেট নেম্বা শঙ্গোমগী চিঞ্জাকশীং য়াউবা হকশেল ফবা চানবগী প্লান (healthy eating plan) অমা শেম্মু।
- নঙোন্দা রিকমেন্দ তৌবা কেলসিয়ম অমসুং ভিটামিন সপ্লিমেন্টশীং নুমিৎ খুদিংগী চাউ।
- অরুম্বা হন্থহনবা হকচাং শাজেলশীং চাং নাইনা পাংথোকউ।
- হকশেল ফবা হকচাংগী অরুম্বা অমা লৈহল্লু।
- মৈখু থাদোক্কদবনি অমসুং য়ু কা-হেন্না থক্লোইদবনি।
- হায়জিন অমসুং ক্লিনলিনেস (hygiene and cleanliness) লৈহনগদবনি।
- নহাক্কী মীৎশীংদু হকথেংনবা নুংশা মঙাল (direct sunrays) অমসুং অতৈ খুদোংথীনিঙাই ওইবা পোৎশকশীংদগী ঙাকথোক্কদবনি।
সোর্স : হেলদি ইন্দিয়া


text:
জিবন প্রমাণ
তোপিক অসিনা পেন্সনরশীংগী দিজিটেল লাইফ সর্টিফিকেট অমা ওইরিবা জিবন প্রমাণগী মতাংদা শম্লপ্না তাক্লি।
জিবন প্রমাণ অসি পেন্সনরশীংগী ওইবা বাইওমেত্রিক এনবল দিজিটেল সর্ভিস অমনি। সেন্ত্রেল গবর্নমেন্ট, ষ্টেট গবর্নমেন্ট নত্ত্রগা অতৈ গবর্নমেন্টকী ওর্গানাইজেসন অমহেক্তগী পেন্সনরশীংনা ফেসিলিটি অসিগী কান্নবা লৌবা য়াই। স্কিম অসি ইং 2014গী নবভেম্বরগী তাং 10দা হৌদোকখিবনি। স্কিম অসিগী বেনিফিসরিশীং অসি গবর্নমেন্ট অমসুং PSUশীংগী রিটায়ার্দ ইমপ্লোয়ি ক্রোর অমগী মথক্তনি।
পেন্সনরশীংনা মখোয়গী সর্ভিসতগী রিটায়ার্দ তৌরবা মতুংদা য়াম্না মরুওইবা মথৌ তাবশীংগী মনুংদা, পেন্সন য়েন্থোকপগী ওথোরাইজ তৌরবা এজেন্সিশীং হায়বদি বেঙ্কশীং, পোষ্ট ওফিসনচিংবা অসিদা, মখোয়গী পেন্সন অদু মখোয়গী একাউন্টতা ক্রেদিট তৌহন্নবগীদমক লাইফ সর্টিফিকেটশীং পীশিনবা হায়বসিসু অমনি। লাইফ সর্টিফিকেট লৌনবগীদমক পেন্সন ফংলিবা মীওই অদুনা পেন্সন দিসবর্সিং এজেন্সিগী মমাংদা মশা চৎপা নত্ত্রগা মখোয়না থবক তৌরম্বা মফমদুগী ওথোরিটি অদুনা লাইফ সর্টিফিকেট পীহনবা অমসুং মদু দিসবর্সিং এজেন্সি অদু পীশিনবা হায়বসি মথৌ তাই।
জিবন প্রমাণ শিজিন্নদুনা, পেন্সনর অমনা চহি খুদিংগী পেন্সন চাং নাইনা ফংনবগীদমক্তা মশামক হকথেংননা চৎপগী মথৌ তাবা নত্ত্রগা মরি লৈনবা ওথোরিটিনা ইসু তৌবা লাইফ সর্টিফিকেট অমা পীশিনবগী মথৌ তাবদুগী মহুত্তা, হৌজিক্তি মহাক হিংবগী/ লৈবগী প্রমাণ অসি দিজিটেল ওইনা ওথোরিটিশীংদা পীশীনবা য়ারে।
মসিনা মতৌ করম্না থবক পাংথোকপগে
জিবন প্রমাণনা পেন্সনরগী বাইওমেত্রিক ওথেন্টিকেসনগীদমক্তা আধার প্লেটফোর্ম শিজিন্নৈ। মায়পাক্না পাংথোক্লবা ওথেন্টিকেসন অমনা দিজিটেল লাইফ সর্টিফিকেট অদু জেনেরেট তৌই অমসুং মদু লাইফ সর্টিফিকেট রিপোজিটরিদা ষ্টোর তৌই। পেন্সন দিসবর্সিং এজেন্সিশীংনা সর্টিফিকেট অসি ওন-লাইন ওইনা এক্সেস তৌবা য়াগনি।
প্রোসেস অসি পাংথোক্নবগী খোংথাংশীং অদু মখাদা পীরি।
- নশামকপু এনরোল তৌশিল্লু : নশামকপু রেজিষ্টর তৌশিন্নবগীদমক্তা PC/ মোবাইল এপ্লিকেসন অদু দাউনলোদ তৌ নত্ত্রগা খ্বাইদগী মনাক নকপা জিবন প্রমাণ সেন্টরদা চৎলু। আধার নম্বর, পেন্সন পেমেন্ট ওর্দর নম্বর, বেঙ্ক একাউন্ট নম্বর, বেঙ্ক মমীং অমসুং নহাক্কী মোবাইল নম্বরনচিংবা মথৌ তাবা ইনফোর্মেসন পীয়ু।
- আধার ওথেন্টিকেসন : নহাক্কি বাইওমেত্রিক্স, ফিঙ্গর প্রিন্ট নত্ত্রগা আইরিস অনিগী মরক্তা অমা পীয়ু অমসুং নশামকপু ওথেন্টিকেট তৌরো। (জিবন প্রমাণনা ওন-লাইন বাইওমেত্রিক ওথেন্টিকেসনগীদমক্তা আধার প্লেটফোর্ম শিজিন্নৈ)
- লাইফ সর্টিফিকেট : মায়পাকপা ওথেন্টিকেসন অমা পাংথোকখ্রবগী মতুংদা নহাক্কী মোবাইল নম্বরদা SMS একনোলেজমেন্ট অমা নহাক্কী জিবন প্রমাণ সর্টিফিকেট ID অদু য়াউনা থাগনি। সর্টিফিকেটশীং অসি মফম অমসুং মতম অমহেক্তদা পেন্সনর অমসুং পেন্সন দিসবর্সিং এজেন্সি অদুনা ফংবা য়ানবগীদমক লাইফ সর্টিফিকেট রিপোজিটরিদা ষ্টোর তৌদুনা থমগনি। পেন্সনর অদুনা মহাক্কী জিবন প্রমাণ অদু জিবন প্রমাণ পোর্টেলদগী ওনলাইন রেজিষ্ট্রেসনগী খুত্থাংদা জেনেরেট তৌরে হায়বদু বেঙ্কতা খংহনবা তাই।
- নহাক্কী সর্টিফিকেট অদু এক্সেস তৌ : নহাক্না সর্টিফিকেট অদুগী PDF কোপি অমা জিবন প্রমাণ ৱেবসাইত্তগী, জিবন প্রমাণ ID নত্ত্রগা আধার নম্বর পীদুনা লৌবা য়াগনি।
জিবন প্রমাণগীদমক্তা রেজিষ্টর তৌবা
জিবন প্রমান অমা ফংনবগীদমক্তা রেজিষ্টর তৌনবগী লম্বী অহুম লৈ।
- নহাক্কী খ্বাইদগী নকপা কমন সর্ভিস (CSC) সেন্টরদা চৎলু অমসুং CSC সর্ভিস শিজিন্নদুনা ওনলাইন ওইনা রেজিষ্টর তৌ অমসুং মসিগীদমক্তা নহাক্না শেল খরা মমীংগী ওইনা পীবা তাই। জিবন প্রমাণ সেন্টর অমগী মফম খংদোক্নবগীদমক, মফমসিদা ক্লিক তৌবীয়ু। নহাক্না JPL ইরগা 7738299899দা SMSসু থাবা য়াই অমসুং নহাক্কী পিনকোদগী মনাক নকপা জিবন প্রমান সেন্টরগী লিষ্ট ফংবা য়াগনি।
- দেজিগনেটেদ ওফিস অমদা চৎলু অমসুং নশামকপু রেজিষ্টর তৌশিল্লু।
- এপ্লিকেসন অদু দাউনলোদ তৌ অমসুং নহাক্কী এন্দ্রোইদ বেজ স্মার্ট ফোন/ টেব্লেট নত্ত্রগা ৱিন্দোজ PC/ লেপটোপতা ইনষ্টোল তৌ অমসুং নশামকপু রেজিষ্টর তৌশিল্লু (ক্লাইএন্ট সোফ্টৱায়র অদুনা বাইওমেত্রিক ফিঙ্গরপ্রিন্ট/ আইরিস স্কেনর দিভাইস অমগী মথৌ তাগনি)। এপ্লিকেসন অদু দাউনলোদ তৌনবগীদমক্তা, মফমসিদা ক্লিক তৌবীয়ু । করিগুম্বা নহাক্না সপোর্ট মথৌ তারবদি চানবীদুনা ঐখোয়গী হেল্প দেস্ক jeevanpramaan@gov.in দা কন্টেক্ট তৌবীয়ু।
মরি লৈনবা রিসোর্সশীং
সোর্স: জিবন প্রমাণ ৱেবসাইট


text:
লম্বী শেমদ্রিঙৈদা ইঞ্জিনিয়ারশিং হান্না ত্রেনিং পীবা মথৌ তারি
ইকাই খুম্নজরিবা এদিটর,চীংগী নত্রগা খুঙ্গংগী মনুং হঞ্জিনবা লম্বীশিং লাইরদনা নেস্নেল হায়ন্বে অমসুং ষ্টেট হায়ন্বেশিং ষ্টেট সরকারনা চহী খুদিংগী শেম্লবসু নোংজু থা অমুক্তগী হেন্না চৎত্রি৷ মসিনা অতোপ্পা জগাশিংদা শেম্বদা শীজিন্নগদবা অচৌবা শেলফম কয়া অমা ইম্ফাল ময়োলগী ষ্টেট অমসুং নেস্নেল হায়ন্বেশিং অসি শেম্বদা অদুমক লোইশিন্দুনা হেন্না পাক-থোক চাওথোক্না লম্বীশিং শেম্বা ঙমদ্রি৷ মসি মপুং ওইনা লম্বীশিং অদু শেম্বদা ক্বালিতি মেন্টেইন তৌদবগী মথক্তা ইঞ্জিনিয়ারশিংগী মরক্তা কো-ওর্দিসন লৈনদবা অমদি হৈতবগী মমি অমসু চাওনা তারি৷ মরু ওইনা হায়ন্বেশিং অদু শেম্লবা মতুং নাকলদা চেল্লিবা দ্রেনশিং অদুবু চল্লিবা অারসিসিগী পোর্সনশিং অদুনা হেন্না ন্বাংখৎনা লৈবা অমদি লম্বীশিং অদুদগী চিত্থরক্কদবা ঈশিং অদু দ্রেইনদা তাখিনবা মখুল অ...
Todays Headlines
Read More Headlines...


text:
15th May 2018
থৌদাং পাউমীদগী
ইম্ফাল, মে ১৫ঃ সরকারনা পায়খৎলিবা স্কিম প্রোজেক্টশিংবু বেনিফিসরিশিংদা ফংহনবগী মিংদা মরক্তা শেল চানবা হোৎনরিবা কাংবুশিংদগী মীয়াম্না চেকশিনবিয়ু হায়না মণিপুর লেজিসলেটিভ এসেমব্লিগী দিপ্যুটি স্পিকরসু ওইরিবা ময়াং ইম্ফাল কেন্দ্রগী এমএলএ কোংখাম রোবিন্দ্রোনা ফোঙদোকখ্রে৷
ঙসি ময়াং ইম্ফাল বজারদা লৈবা মল্টিপর্পোজ কম্ম্যুনিতি হোলদা খুঙ্গং চৎসি মিসনগী শরুক অমা ওইনা কেন্দ্র অসিগী মনুংদা লৈবা উজৱালা স্কিমগী মখাদা ইমুং ৯২ দা লেম্না এলপিজি গ্যাস কন্নেক্সন, এমওবিসিগী মখাদা লায়রবা ইমুং ১২ দা ইমব্রোইদরি মেছিন অমসুং চিফ মিনিষ্টরগী হকশেলগী তেংবাং কার্দ ফংবা য়ারবা ইমুং ৩০০ দা হেলথ কার্দশিং দিপ্যুটি স্পিকর রোবিন্দ্রোনা হকথেংননা য়েন্থোকখ্রে৷
সরকারগী ওফিসিয়েল কয়া য়াওনা পাঙথোকখিবা থৌরম অদুদা বেনিফিসরিশিংদা কান্নবশিং অদু ফংহল্লদুনা দিপ্যুটি স্পিকর কোংখাম রোবিন্দ্রোনা হায়, ভারতকী প্রাইম মিনিষ্টর নরেন্দ্র মোদিনা এলপিজি গ্যাস কন্নেক্সন থোংদ্রিবা লায়রবা ইমুংশিংদা এলপিজি গ্যাস সিলিন্দর য়াওনা কন্নেক্সন লেম্না ফংহনবা অসিদা কনাগুম্বা খরনা শেল লৌরে হায়বগী পাউ অমা তারে৷ মসি লাইবক থিবনি৷ মহাক্কী কেন্দ্রগী মনুংদা লৈরিবা উজৱালা স্কিমগী মখাদা এলপিজি গ্যাস কন্নেক্সন লৌরিবা ইমুংশিংদা কনাগুম্বা ওফিসিয়েল অমত্তদা শেল পীবা তৌবিগনু৷
ভারত সরকার অমসুং মণিপুর সরকারনা পায়খৎলিবা তোঙান তোঙানবা স্কিম প্রোগ্রাম কয়াগী কান্নবশিং বেনিফিসরিশিংদা ফংহনবা মতমদা কনাগুম্বা ওফিসিয়েলশিংনা শেল পীনবা হায়রক্লগদি খুদক্তা ওফিসার অদুগী মমিং মথা খঙজিনবিদুনা ঐহাক্কী মফমদা খঙহনবীরকউ৷ মতিক চাবা এক্সন লৌখৎচগে হায়খি৷
উজৱালা স্কিমগী মখাদা লেম্না গ্যাস কন্নেক্সন লৌনবা হোৎনবদা এজেন্সিশিংদা নত্রগা কনাগুম্বা অমত্তদা শেল অমত্তা পীবিগনু৷ সরকারনা পায়খৎলিবা স্কিম প্রোজেক্টশিংবু বেনিফিসরিশিংদা ফংহনবগী মিংদা মরক্তা শেল চাবা কাংবু লৈবদগী মীয়াম্না চেকশিনবিয়ু৷
মতম অমদা ওল্ড এজ পেন্সনগী শেনফম অসি শেল ওইনা পুরক্লগা য়েল্লম্বা অদু হৌজিক লৈরিবা সরকার অসিগী মতমদদি পেন্সনরশিং অদুগী বেঙ্ক একাউন্টতা হকথেংননা সরকারনা হাপ্লক্লে৷ হান্না ওল্ড এজ পেন্সন য়েনবগী মিংদা কনাগুম্বা খরনা শান্ননিংবা মওংদা শান্নরম্বা শেনফম শুনা ওল্ড এজ পেন্সনরশিং অদুনা ফংলমদবা কয়া অদু হৌজিক লৈররোই৷
ওল্ড এজ পেন্সন স্কিমগী মিংদা অখুবা রাজনিতি শান্নরম্বা কয়া অদু হৌজিক লৈরিবা চিফ মিনিষ্টর এন বিরেননা লুচিংবা সরকার অসিগী মতমদা মদু লৈররোই৷ মমাংগী সরকারগী মতমদা পীরম্বা ওল্ড এজ পেন্সন কার্দনি, পেন্সনগী শেনফম ফংদ্রে হায়দুনা ৱাকৎপা লাকপা কয়াসু য়াওই৷ সরকারনা পীবা ওল্ড এজ পেন্সন কার্দ নত্তবা মতম মতম অদুগী সরকারনা ঙাইহাক ঙাইহাক্কী ওইনা পীবা পেন্সনগী কার্দ কয়াসু লৈ৷
ওল্ড পেন্সন কার্দকী শেনফম কায়বদা পেন্সনর অদুনা হকথেংননা অদুমক শেল অদু কায়থোকপা য়ারগনি৷ পেন্সনর মশানা চৎলগা নত্রগা চেক মনা অমদা মশানা শহি তৌরগা মচা নত্রগা মশু থাদুনা বেঙ্কতগী অদুমক শেল কায়থোকহনবা য়ারগনি হায়না দিপ্যুটি স্পিকর রোবিন্দ্রোনা ফোঙদোকখি৷
মমাংদা কেন্দ্র অসিগী ওইনা ওল্ড এজ পেন্সন ফংবা মীওই ৪০০ খরা হেন্না লৈরমখি৷ হায়রিবা ওল্ড এজ পেন্সন ফংবা অহলশিং অদুগী বেঙ্ক একাউন্ট অদুদা চয়েৎনবা কয়া লৈরম্বা অমসুং একাউন্ট কয়া শিদুনা লৈরম্বা থেংনরে৷ মরম অদুনা বেঙ্কতা চৎলগা অনৌবা বেঙ্ক একাউন্ট হাঙদোকপীরো৷ ওল্ড এজ পেন্সনগী ফংদনা লৈরিবা শেনফমশিং ফংনবা হোৎনবিরো হায়খি৷
মহাক্না মখা তানা হায়, হৌখিবা মে ১ দা ইহান হান্না মণিপুরগী চিফ মিনিষ্টর এন বিরেন মশামক ময়াং ইম্ফাল কেন্দ্রদা লাক্তুনা খুঙ্গং চৎসি মিসন হৌদোক্লম্বা নুমিৎতা এমওবিসিগী মখাদা ইমব্রোইদরি মেছিন খরা বেনিফিসরি খরদা পীরম্বা অদুগী ঙসি ইমব্রোইদরি মেছিন ১২, উজৱালা স্কিমগী মখাদা এলপিজি গ্যাসকী কন্নেক্সন লৈত্রিবা ইমুং ৯২ দা এলপিজি গ্যাস কন্নেক্সন, চিফ মিনিষ্টরগী হকশেলগী তেংবাং স্কিমগী মখাদা অনাবা অমনা চহী অমদা লুপা লাক্ষ ২ ফাওবগী শেলগী মতেং ফংবা য়াবা কার্দ নৌনা শারবা ইমুং ৩০০ রোমদা কার্দশিংসু ঙসিগী খুঙ্গং চৎসি মিসন অসিগী মখাদা ময়াং ইম্ফাল কেন্দ্রগী মীয়ামদা য়েন্থোকপনি হায়খি৷
দিপ্যুটি স্পিকর রোবিন্দ্রোনা মখা তানা হায়, কনাগুম্বা অনাবা অমনা জেনিমস নত্রগা রিমসতা লায়েংবদা হায়রিবা চিফ মিনিষ্টরগী হকশেলগী তেংবাং কার্দ অদু পায়দুনা লায়েংবা চৎপদা মদুগী কান্নবা ফংদ্রগদি ঐহাক্কী ইফমদা হকথেংননা লাক্তুনা ৱাকৎপীয়ু৷ হকশেলগী তেংবাং কার্দ অদুগী কান্নবা হকথেংননা অনাবশিংদা ফংহনগনি৷
খুঙ্গং চৎসি মিসনগী মখাদা ময়াং ইম্ফাল কেন্দ্রগী মনুংদা লৈবা লায়রবা ইমুং খুদিংমক্তা এলপিজি গ্যাস কন্নেক্সন ফংহন্নবা হোৎনমিন্নসি৷ এলপিজি গ্যাস কন্নেক্সন তৌবগী চে চাং নিংথিনা শুরবা খুদিংমক্তা এলপিজি গ্যাসকী কন্নেক্সন ফংহনগনি৷ হিরম খুদিংদা চাওখৎপা ময়াং ইম্ফাল কেন্দ্র অমা পুরক্নবা পুন্না হোৎনমিন্নসি হায়না এমএলএ কে রোবিন্দ্রোনা ফোঙদোকখি৷
ঙসিগী অদুগুম্লবা খুঙ্গং চৎসি মিসনগী শরুক অমা ওইনা পাঙথোকখিবা বেনিফিসরিশিংদা চিফ মিনিষ্টরগী হকশেলগী তেংবাং কার্দ, উজৱালা গ্যাস কন্নেক্সন ফংহনবা অমসুং ইমব্রোদরি মেছিনশিং য়েন্থোকপগী থৌরম অদুদা এমওবিসি, হেলঠ দিপার্টমেন্ট অমসুং এলপিজি গ্যাস কন্নেক্সনগী মতাংদা জিবিদি ইন্দেন সার্ভিসকী প্রোপ্রাইটরনচিংবা অখঙ অহৈ কয়ানা ৱা ঙাংখি৷ থৌরম অদুদা ময়াং ইম্ফাল বিজেপি মন্দলগী প্রসিদেন্ট ইরোম রবি, ময়াং ইম্ফাল ম্যুনিসিপাল কাউন্সিলগী চিয়ারপার্সন অমসুং কাউন্সিল্লরশিংনা শরুক য়াখি৷


text:
দেঙ্গি
তোপিক অসিনা দেঙ্গি ফিবর (লাইহৌ), মসি শন্দোরকপা অমসুং থীংবগী মতাংদা মরুওইবা ইনফোর্মেসন পীরি।
দেঙ্গি হায়বসি করিনো?
- দেঙ্গি হায়বসি ভাইরসনা থোকহনবা লায়না অমনি।
- মসি মহিক চেল্লবা (infected) এদিস এজিপতি (Aedes Aegypti) কাংনা চিকপদগী লৌনৈ।
- মহিক চেল্লবা কাং অমনা চিক্লবা মতুং নুমিৎ 5দগী 6নি ফাউবগী মনুংদা মীওই অমদা লায়না অসি লাকই।
- মসি মওং অনিদা থোকই: দেঙ্গি ফিবর অমসুং দেঙ্গি হেমোরেজিক ফিবর (DHF)
- দেঙ্গি ফিবর অসি শাথীবা, ফ্লু মওংগী অনাবা অমনি।
- দেঙ্গি হেমোরেজিক ফিবর (DHF) অসি মীবু শিহনবা ঙম্বা, লায়না অসিগী হেন্না শাথীবা মওং অমনি।
- দেঙ্গি ফিবর নত্ত্রগা DHF লৈগনি হায়না চিংনরবা মীওই অমনা খুদক্তা দোক্টর অমদা লাইয়েংথোক্কদবনি।
দেঙ্গি ফিবরগী খুদম অমসুং লাইওংশীং (Signs & Symptoms)
- খংহৌদনা লাইহৌ কন্না হৌরকপা।
- কোক্কী মমাংথংবা শরুক্তা কন্না চিক্লকপা।
- মীৎনা লেং-ওৎলিবমখৈ মীৎকী মনিংথংবদা নাবা হেঞ্জিল্লকপা মওংগী অনাবা।
- মসল অমসুং শরু-তাংদা (জোইন্ট) নারকপা।
- মহাউ খংলক্তবা অমসুং চানিং-থক্নিংবা পোক্লক্তবা।
- থবাক অমসুং খোংগী মথক্কী শরুক্তা মিজল মওংগী উনশা ঙাংশীল্লকপা (rash)
- ওনিংবা ফাউবা অমসুং ওবা।
দেঙ্গি হেমোরেজিক ফিবর অমসুং শোক সিম্পটমগী খুদম অমসুং লাইওংশীং
- দেঙ্গি ফিবরগা মান্নবা লাইওংশীং।
- চাকখাউদা লেপ্তনা শাথীনা নাবা ফাউবা।
- উনশা অসি তাইফেৎ তাইরকই, ঈংলকই নত্ত্রগা হুমাং থোক্লকই (clammy)।
- নাতোন, চিন অমসুং য়ারি অমসুং উনশাগী ঙাংশিল্লকপা শরুকশীংদগী ঈ থোরকপা অমসুং উনশাদা ঙাংনা তৎপা (skin rashes)।
- ঈ য়াউনা নত্ত্রগা য়াউদনা তোইনা ওবা।
- তুম্নিংবা অমসুং ৱাখল চনিং তাদবা (restlessness)।
- পেসেন্ট (অনাবা) অদুনা ঈশীং খৌরাংবা ফাউরক্কনি অমসুং মচিন কংশিল্লক্কনি।
- মিহুন য়াংনা শোন্না চোংবা।
- শ্বর হোনবা ৱাবা।
দেঙ্গিগী ত্রান্সমিসন সাইকল (শন্দোকপগী সাইকল)
ভারত্তা দেঙ্গি/DHFগী মশন্দোক (দিষ্ট্রিব্যুসন)
- লায়না অসি ভারত শিনবা থুংনা অয়াম্বা মেত্রোপোলিটান সিটিশীং অমসুং টাউনশীংদা উবা ফংই।
- হরিয়ানা, মহারাষ্ট্র অমসুং করনাটকাগী খুঙ্গংগী লমদমশীংদা লাইচৎ থোকপগী পাউ ফংই।
লায়না লৌনবা য়াবগী মতম (Period of Communicability)
দেঙ্গি লায়না চেল্লবা মীওই অদুদা, লায়না অসি হৌরক্ত্রিঙৈ মমাং পুং 6 তগী 12 ফাউবগী মনুংদা কাংশীংদা লায়না চেলহনবা ঙম্মী অমসুং মসি নুমিৎ 3 দগী 5নি ফাউবদি মতৌ অসুম্না মখা তানা লৈ।
মসিনা শোকহনবা চহি অমসুং নুপা-নুপী কাংলুপ
- চহি কাংলুপ পুম্নমক অমসুং নুপা-নুপী কাংলুপ অনিমক্তা শোকহল্লি।
- DHFগী লাইচৎ লৈবা মতমদা অঙাংশীংদনা হেন্না শিহল্লি।
দেঙ্গি/ দেঙ্গি হেমোরেজিক ফিবরবু শন্দোক্লিবা এজেন্টশীং (Vector)
- এদিস এজিপটি অসি দেঙ্গি/ দেঙ্গি হেমোরেজিক ফিবর শন্দোক্লিবা এজেন্টশীংনি।
- মসি ঙৌনা লাংবা অমসুং চাউরাক্না মিলিমিটর 5 রোম চাউবা অপিকপা, অমুবা কাং অমনি।
- মসিনা মহাক্কী মশাদা ভাইরস অসি দিভেলপ তৌবা অমসুং লায়না অসি শন্দোকপদা নুমিৎ 7 তগী 8 নি ফাউবা চংই।
চা-থকপগী হৈনবী (Feeding Habit)
- অয়ুক-নুংথিলদা চিকই।
- মরুওইনা ইমুংদা অমসুং ইমুংগী অকোয়বদা লৈবা মীওইবদা চিক্তুনা মবুক থল্লি।
- হঞ্জিন-হঞ্জিন্না চিকই।
পোত্থাবগী হৈনবী
- ইমুংদা অমসুং ইমুংগী অকোয়বদা (domestic and peridomestic situations) লৈফম ওই।
- য়ুমগী অমম্বা কাচিনশীংদা, ফি-রোল, ছাতিন, অসিনচিংবা য়ান্দুনা লৈবা পোৎ-চৈশীংদা নত্ত্রগা ফর্নিচরগী মখাদা লৈগল্লি।
মরুম কোকপগী হৈনবী (Breeding Habits)
- এদিস এজিপটি কাংনা মীওইবনা শেম্বা কন্টেনর মখল অমহেক্তদা নত্ত্রগা ঈশীং খরা য়াউরিবা ষ্টোরেজ কন্টেনর অমহেক্তদা ফাউবা মরুম কোকই।
- এদিস এজিপটিগী মরুমশীং অসি ঈশীং য়াউদনা চহি অমদগী হেন্না হিংবা ঙম্মী।
হেন্না চুনবা মরুম কোকফমশীং
দেজার্ট কুলরশীং (Desert coolers), দ্রমশীং, জারশীং, চফুশীং, বাল্টিনশীং, লৈগী গম্লাশীং, পাম্বী থানবা পাত্রশীং, তেঙ্কিশীং, ঈশীং তেঙ্কিশীং, বোটলশীং, টিনশীং, টায়রশীং, য়ুমথক্কী ঈশীং চিথফমশীং, রেফ্রিজরেটরগী ঈশীং চিত্থফম পাত্রশীং, সিমেন্টকী ব্লোকশীং, সিমিত্রিগী ঈশীং থম্ফম পাত্রশীং, ককখ্রবা মতুংদা লেমহৌবা ৱাগী মখোকশীং, য়ুবীগী মকুশীং, উগী মখুলশীং অমসুং নোংগী ঈশীং তুংফম মফম অয়াম্বদা লৈগল্লি।
দেঙ্গি/ দেঙ্গি হেমোরেজিক ফিবর কন্ত্রোল তৌবা
- লাইয়েংবদগীদি লায়না চংহন্দনবা থৌরাং লৌখৎপনা হেন্না ফৈ।
- দেঙ্গি/DHFকী লাইয়েংগীদমক্তা হিদাক নত্ত্রগা ভেক্সিন অমত্তা ফংদে।
- এদিস এজিপটি কাং কন্ত্রোল তৌবা হায়বসিনা মসিগী অমত্তা ঙাইরবা পাম্বৈনি।
- ঙন্না খংদোকহৌবা অমসুং মওং চুম্না য়েংশিনবা অমসুং লাইওংগী মতুংইন্না লাইয়েংহৌবনা মসিনা থোকহনবা অশী-অনাশীংগী চাং য়াম্না হন্থহনবা ঙমগনি।
লায়না অসিবু শন্দোক্লিবা এজেন্টশীংবু কন্ত্রোল তৌনবগী থৌরাংশীং (Vector control measures)
1. ইশানা পাইখৎচগদবা থৌরাংশীং
- কাং চিক্তনবা ক্রিমশীং, লিক্যুইদশীং, কোইশীং, জালিশীংনচিংবা শিজিন্নবা।
- খুদাং চোনবা ফুরিৎ অমসুং মোজা উপ্পগা লোয়ননা খোংগ্রাউ অশাংবী শেৎপা।
- অপিকপা অমসুং য়াম্না নৌরিবা অঙাংশীংনা অয়ুক-নুংথিলদা তুম্বা মতমদা কাং চিকপা থীংনবা কাংখলশীং শীজিন্নবা।
2. বাইওলোজিকেল কন্ত্রোল
- লৈতেংগী ওইবা তেঙ্কিশীং, ঈশীং চাইবীশীংনচিংবদা কাং মরুম চাথোক্কদবা ঙাশীং য়োকপা।
- বাইওসাইদশীং (biocides) শিজিন্নবা।
3. কেমিকেল কন্ত্রোল
- অচৌবা মরুম কোকফম পাত্রশীংদা এবেট (abate)কুম্বা মরুম হাৎনবা কেমিকেল শীজিন্নবা।
- অয়ুক-নুংথিলগী মতমদা এরোসোল স্পেস স্প্রে (Aerosol space spray) শিজিন্নবা।
4. অকোয়রোনবু মওং চুম্না থম্বা অমসুং মসিগী হৌরকফম হন্থহন্নবা মেথদশীং
- কাং মরুম কোকপগী সোর্সশীং খংদোকপা অমসুং মাংহনবা।
- য়ুমথকশীং, য়ুমথক কুপ্পা চংফমশীং (porticos) অমসুং নুমিৎ মঙাল য়ৌদবা মফমশিং নান্না থম্বা।
- অয়োকপা ঈশীং মওং চুম্না মখুম কুপ্পা।
- অফবা ঈশীংগী সপ্লাই লৈহনবা।
- চয়োলগী ওইবা দ্রাই দে (dry day) থম্বা।
- এগাবে অমেরিকানাগী মনাদগী শুমদোক্লবা মহিদা কাং মরুম হাৎনবগী মপাঙ্গল য়াউই হায়বগী প্রমাণ লৈ। পাম্বীদগী শুংবা মহি অসি অকোয়রোনদা অকায়বা লৈতে অমসুং বাইওগ্রেদেবল ওই। মরম অদুনা তকখায়রবা পাম্বী মনা (ইঞ্চি 1-2 পাকপা) কটন মস্লিন রিয়ুজেবল বেগশীংদা হাপচিন্দুনা দেজর্ট কুলরশীং, প্লাষ্টিক্কী পাত্রশীং অমদি ঈশীং থম্নবা পাত্রশীংদা, উনাগী মহি মচুম অদু ঈশীংদা য়াউখিনবগী মওংদা হাপচিনগদবনি। মসিনা কাং মরুম কোকপা থীংবা ঙমগনি। থৌওং অসি নুমিৎ 3-4নি খুদিংগী পাংথোকপা য়াই।
5. হেলথ এজুকেসন
- লায়না অমসুং মসিবু শন্দোক্লিবা এজেন্টশীংগী মতাংদা টিভি, রেদিও, সিনেমা স্লাইদশীংনচিংবা তোঙান-তোঙানবা মিদিয়াগী সোর্সশীংগী খুত্থাংদা মীয়ামদা খংহনগদবনি।
6. কম্যুনিটি পার্টিসিপেসন (খুন্মীশীংসু য়াউহনবা)
- এদিসকী মরুম কোকফমশীং অমসুং মখোয়বু হাত্তোক্নবগীদমক খুন্মীশীংসু য়াউহন্দুনা মসিগী কান্নবা খংমিন্নগদবনি।
দেঙ্গিগী থৌওং লৈবা মতমদা পাংথোক্কদবশীং
- দেঙ্গি ফিবরনি হায়না চিংনরবদি ঙন্না পাউ পীগদবনি।
- দেঙ্গি ফিবর মেনেজ তৌবা হায়বসি লাইওংগী অমসুং সপোর্টকী মখা পোল্লি।
- দেঙ্গি শোক সিন্দ্রোম (dengue shock syndrome)দদি, মখাদা পীরিবা লাইয়েং অসি রেকমেন্দ তৌই:
- প্লাজমা মাংখিবদু মহুৎ শিঞ্জিনবা।
- ইলেক্ত্রোলাইট অমসুং মেটাবোলিক দিষ্টর্বেন্সশীং চুমথোকপা।
- ঈ কাপ্পা।
তৌগদবা অমসুং তৌরোইদবশীং
- য়ামদ্রবদা চয়োল অমদা অমুক্তি কুলরশীং অমসুং অতৈ অপিকপা পাত্রশীংদগী ঈশীংদু লৌথোক্কদবনি।
- কাং চিকপা থীংনবা অয়ুক-নুংথিলগী মতমদা এরোসোল শীজিন্নগদবনি।
- খুৎ অমসুং খোং কুপ্তবা ফি-রোলশীং শেৎ-চারোইদবনি।
- অঙাংশীংবু খোঙগ্রাউ অতেনবা অমসুং খুদাং ককপা ফুরিৎশীং লিত্তুনা শান্নহল্লোইদবনি।
- অয়ুক-নুংথিলগী মতমদা তুম্বদা কাংখল নত্ত্রগা কাং হিদাক (mosquito repellents) শিজিন্নগদবনি।
সোর্স: নেসনেল ভেক্টর বোর্ন দিজিজেস কন্ত্রোল প্রোগ্রাম, মিনিষ্ট্রি ওফ হেলথ এন্ড ফেমিলি ৱেলফেয়র


text:
মেতর্নীতি বেনিফিৎ এক্ত অসিনা অঙাং উনরিঙৈ মতমদা নপীশিংবু ইম্প্লোইমেন্তকী ঙাকশেল থৌরাং ফংহল্লি অমসুং মহাকপু ‘মেতর্নীতি বেনিফিৎ’ ফংহল্লি- মদুদি, মহাক্কী অঙাং শেন্নজনবা মপুং ফানা থবক কাদবা য়াহল্লি । এক্ত অসি ইস্তাব্লিসমেন্ত পুম্নমক্তা থৌমী ১০ নত্রগা মসিদগী হেনবা মীওইশিংদা চৎনগনি । অহোংবা অসিনা ওর্গনাইজ সেক্তরদা থবক তৌবী নুপী চাওরাক্না কোতি ১.৮ লোমদা কান্নবা ফংহনগনি ।
মেতর্নীতি বেনিফিৎ এক্ত, ১৯৬১ গী হোংদোক্লবা শরুকশিং অদু মখাদা পীরিঃ
• হিংলিবা অঙাং অনিগীনা চয়োল ১২ দগী চয়োল ২৬ ফাওবা অমসুং অঙাং অনিদগী হেনবগীনা চয়োল ১২ ফাওবা মেতর্নীতি বেনিফিৎ হেনগৎহনবা ।
• ‘কম্মিস্নিং মাদর’ অমসুং ‘এদোপ্তিং মাদর’ অমগী মেতর্নীতি বেনিফিৎ চয়োল ১২ ।
• ‘ৱার্ক ফ্রোম হোম’ গী খুদোংচাবা ।
• থৌমী ৫০ অমসুং ৫০ দগী হেন্না লৈবা ইস্তাব্লিসমেন্তশিংদা ক্রেচীগী খুদোংচাবা লৈহনবা ।
জস্তিফিকেসন ( চুমথোকপা ):
• অঙাং ওইরিঙৈ মতমদা মমা ওইবীগী চেকশিন থৌরাং পীবা – অঙাংগী চাওরৈ অমসুং লৌশিং হেনগৎহনবদা য়াম্না মরু ওই ।
• ৪৪, ৪৫ অমসুং ৪৬ শুবা ইন্দিয়ন লেবর কনফ্রেন্সনা মেতর্নীতি বেনিফিৎ অসি চয়োল ১৪ দা শাংদোক্নবা হৌদোকখি ।
• নুপী অমসুং অঙাংগী চাওখৎ থৌরাংগী মন্ত্রালয়না মেতর্নীতি বেনিফিৎ অসি থা নিপাল ওইহন্নবা ফোংদোকখি ।
• নাকল অহুমগী ওইবা খন্না নৈনবদা, স্তেকহোল্দর পুম্নমক্না হোংদোকপা ৱাফম অসি মপুং ওইনা য়ানখি ।
(আগস্ট ১০, ২০১৬ - পিআইবি)t, 2016 20:08 IST


text:
লখিপুরওনলাইন নিউজ ডেস্কঃ বিজেপি অমসুং চুংশিন্নবা দোলনা ত্রিপুরা, মেঘালয়া অমসুং নাগালেন্দ বিধানসভা মীখলদা চাউনা মায়পাকলে। ত্রিপুরাদা চহি ২৫ চুপ্না রাজ্যগী লৈঙাক চুপ্লি পায়দুনা লাকখিবা সিপিআইএমগী সরকার অসি ইথা থাজদনা বিজেপি অমসুং চুংশিন্নবা দোল ইন্দিজিনাস পিপলস্ ফ্রোন্ট অফ ত্রিপুরা (আইপিএফটি)গী মখুত্তা চাউনা মাইথিহৌরে। রাজ্য অসিদা বিজেপিনা লুচিংবা সরকার অমা লিংবা হায়বসি চপচানা থাজবা লৈরে।
ঙসি (মার্চ ৩, ২০১৮ইং) বিধানসভা মীখলগী ভোট মশিং থিবদা নাগালেন্দদা বিজেপি অমসুং চুংশিন্নরিবা এদিপিপি দোলনা পুল্লপ্না সিট ২৯ ফংখি অদুবু সাসন পায়রিবা এনপিএফ না শুপ্নতগী সিট ২৭ খক্তমক ফংবা ঙমখি। এনপিপি না ২ অদুগা জেদিইউ অমসুং ইন্দিপেন্দেন্ট না সিট অমমম মায়পাকলে। অদুম ওইনমক মেঘালয়াদদি কংগ্রেসনা সিট ২১ ফংলদুনা খ্বাইদগী মশিং য়াম্না কারকপা দোল ওইজরবসু সরকার শেম্বা য়াবগী মশিং য়ৌগদবদি মশিং ৱাৎলে। এনপিপিনা ১৯, ইউদিপিনা ৬, বিজেপিনা ২ অমসুং অতৈ দোলশিং অমসুং ইন্দিপেন্দেন্টনা পুন্না সিট ১১ ফংলে। মেঘালয়াদা হৌজিক হাঙ এসেম্বলি ওইরে। রাজ্য অসিগী আমপাটি অমসুং সোমসাককী সিট অনিমক্তা কংগ্রেস মীরেপ মুখ্যমন্ত্রি মুকুল সাংমা মায়পাকলে। দোল অসিগী মীরেপ মন্ত্রিসু ওইরিবা এমএ লিংদো অমুক হন্না নোংপোক সিলোংদগী কারে। অদুবু রাজ্যগী গৃহ মন্ত্রি ঐইচদিআর লিংদোদি মাইথিহৌরে।
অৱাং নোংপোককী রাজ্য অহুমগী মীখলগী ঙসিগী রিজাল্ট অসিনা প্রধান মন্ত্রি নরেন্দ্র মোদিগী চাওখৎ থৌরাংগী থৌশিলদা মীয়াম্না য়ানিংবা পোকলে হায়বা তাকলে হায়না বিজেপি প্রেসিদেন্ট অমিত সাহনা হায়খ্রে। মীখলগী ফোল অসিনা লাক্কদৌরিবা বিধানসভা অমসুং মথং চহিগী লোকসভা মীখলদা অফবা ফোল লাক্কনি হায়বগী ইঙ্গিৎ অমা পীরে হায়না মহাক্না মখা তানা ফোংদোকখি। শ্রী নরেন্দ্র মোদিগী এক্ট ইস্ট পোলিসি মায়পাকলে হায়বগী খুদম পীরে হায়না নিউদিল্লিদা ঙসি (মার্চ ৩, ২০১৮ ইং) শ্রী অমিত সাহনা পাউমীশিংদা ফোঙদোকখি।
ত্রিপুরাদা বিজেপিনা মপুঙ ফাবা মেজোরিতি ফংলবসু অনৌবা সরকার শেম্লকপা মতমদা অতৈ মপাং দোলশিংসু য়াওগনি হায়না শ্রী সাহনা হায়খি। হৌখিবা চহী ২৫ দা রাজ্য অদুদা চাওখৎ থৌরাংগী থবক পায়খৎপা ঙমদবনা মানিক সরকারগী সরকার অসি মায়থিখিবনি। হৌজিক্তি লৈবাক অসিগী রাজ্য ২১ দা এনদিএ অমসুং বিজেপিগী সরকার লিংলে। অদুম ওইনমক উরিষ্যা, নোংচুপ বেঙ্গল অমসুং কেরালাদা বিজেপিনা সরকার লিংদ্রিফাওদি দোল অসিগী অরংবা মতম লাকখিরোই হায়না শ্রী সাহনা মখা তানা ফোঙদোকখি। অসোমদা মেঘালয়াদা সরকার শেম্বা য়াবগী লম্বেল য়াৎনবগী দমক কংগ্রেসকী মকোক থোংবা লুচিংবশিং রাজ্য অদুদা চংশিন্নখ্রে।
লখিপুরওনলাইন গী ফেসবুক পেজ লাইক তৌবিউ।


text:
১৮২৬ ফেব্রুৱারী ২৪ মমাংদগী
খুন্দারক্লবশিং আসামগী য়েলহৌমীনি। ৱাফম অসি খিলঞ্জীয়া মঞ্চ(ইন্দিজিনাস পিপলস্
ফোরাম) অসামনা শিল্লাংদুনা ফেব্রুৱারী ১২দগী নুমিৎ নিনি চুপ্না গুৱাহাতিদা পাঙথোকখিবা
অহানবা ইন্দিজিনাস কনভেন্সনদা গুৱাহাতি দিক্লারেসনগী খুৎথাংদা লাউথোকখিবনি। আসামগী
তোঙান তোঙানবা ফুরূপ ৪৫ রোমনা শরুক য়াখিবা মীফমসিদা য়েলহৌমীগী ৱাহন্থোক করিনো
অমসুং মখোয়গী মতমচুপ্পগী ওইনা ঙাকশেন্দুনা থম্লগদবা চৎন-পথাপ অমা শেম্বগী পান্দমদা
মীফম অসি পাঙথোকখিবনি। মখোয়গী দেক্লারেসনদা মনিপুরী বুসু য়েলহৌমীনি হায়না হাপ্লগা
য়েলহৌঙৈদগী লৈরক্লবনি হায়না পল্লমদবদু মনিপুরীশিংদি ইয়ান্দাবু ত্রিতিগী মমাংদগী
আসামদা লৈরক্লবনি হায়বা ৱাফম খিলঞ্জীয়া মঞ্চনা খঙলবা মতুংদা হৌজিকতি গুৱাহাতি
দিক্লারেসনগী ফাইনেল দ্রাফ্টতা মনিপুরীসু য়াওরে । দিক্লারেসন অদুদা পল্লিবা য়েলহৌমীনি হায়না শকখঙলবা অতৈ
ফুরূপশিং অদুদি কছারী, বড়ো কছারী, রাভা, কার্বি, ডিমাসা, মিসিং, চুতীয়া, দেউরী, কোচ রাজবংশী, মরাণ, মটক, সোণোৱাল কছারী, ঠেঙাল কছারী, মেস কছারী, বর্মন কছারী,
শরণীয়া কছারী, মদাহী, মেস, তাই আহোম, তাই খামতি, তাই ফাকে, চিংফৌ, তাই খাময়াং,
তাই তুরুং, তাই আইটন, তাংছা,
আপাতানি, নক্তে, কুকি, হাজোং, শালৈ , অসমীয়া কৈবর্ত নাথ, যোগী, কেওট, কলিতা, কায়স্থ, অসমীয়া ব্রাহ্মণ,
গরিয়া, মরিয়া, দেশী, অসমীয়া শিখ অমসুং হৌজিক
আসামগী ঙমখৈগী মনুংদা লৈরিবা অৱাং নোংপোক
রাজ্যগী য়েলহৌমীশিং (নাগা, মিজো
, মণিপুরী, নিচি, আদি,
অকা, খাসিয়া, জয়ন্তীয়া,
গারো) অসিনচিংবনি।
ওল আসাম মনিপুরী স্টুদেন্টস্
ইউনিয়ন(আমসু),মনিপুরী য়ুথ ফ্রন্ট অসাম, মনিপুরী এসোসিয়েসন অফ নোর্থ ইস্ট ইন্দিয়া
নচিংবগী মীহুৎ কাঙবুশিংনা থৌরম অদুদা শরুক য়াখিবগা লোয়ননা আসামদা খুন্দাদুনা লৈরিবা
মনিপুরী খুদিংমক্কী মহুৎ শিন্না পাম্বোম ৱাংনা থাঙ্গত্তুনা লেপ্লম্বা মীহুৎশিংবু
মাইগৈ কয়াদগী থাগৎনবা ফোঙদোক্লরক্লি।
অসোমদা চাবাগানগী ফুরূপশিংবু য়েলহৌমীগী
লিস্টতা য়াওহল্লোই হায়বা গুৱাহাতিদা পাঙথোকখিবা থৌরমদা খিলঞ্জীয়া মঞ্চ, অসমগী
চীফ কনভেনর অনুপ চেতিয়াগী ৱাঙাংবু আসাম টি ট্রাইবস্ স্টুদেন্টস্ এসোসিয়েসন (আটসা)
না কন্না য়ানিংদবা ফোংদোকখ্রবসু মখোয়শিংসিদি বৃটিসনা আসামদা লাকপা মতমদা চাবাগানগী থৌমী ওইনা শিজিন্ননবা ভারতকী অতৈ লমদমদগী লোয়নরকপনি হায়বসিমদি পুৱারীদা য়াওরবনি। অমরোমদা
গুৱাহাতি দিক্লারেসনগী মতুং ইন্না ১৮২৬কী মমাংদগী লৈরক্লবা হায়বা তারবদি মতমদুদা বাংলাদেশকী সিলেট জিলাসিসু আসামগী মনুংচন্না লৈরম্বা মরম্না নুংনাংনিঙাই ওইবা ৱাফম কয়ামসু লৈতবদি নত্তে।
লখিপুরওনলাইন গী ফেসবুক পেজ লাইক তৌবিউ।


text:
November 18, 2017
হুম্নি চুপ্না পাঙথোক্কদৌবা নমমী বরাক উৎসব ঙসিদগী হৌখ্রে
Blogger 10:13 PM 0 Comments
নভেম্বর ১৮, ২০১৭
বরাক তুরেলগী ঈশিং লম্বীদা লল্লোন-ইতিক তৌবা অমসুং তুরেল অসিগী মরেপ লুহন্দুনা ইশিং ইচাওদগী ঙাকথোকচনবা হোৎনবগী পান্দমদা বরাক তুরেলগী মরীল তৌথোকপগী থবক হৌখ্রে। ঙসিদগী (নভেম্বর ১৮, ২০১৭) রাণীঘাটতা বরাক তুরেল মরীল তৌথবগী থবক হৌরে। ঙসি শিলচরদা নমমী বরাক উৎসবকী হৌদোকপগী থৌরমগা মরী লৈননা ৱা ঙাংবদা আসামগী মুখ্যমন্ত্রী সর্বানন্দ সোনোৱালনা ৱাফমসি ফোঙদোকখিবনি। কাছাড়, করিমগঞ্জ অমসুং হাইলাকান্দিদা থোং অমমম শাবা, শিলচরদা বিবেকানন্দ ইন্তরনেসনেল রিসার্স সেন্টর অমা শাবা অমসুং অৱাংবা থাক্কী লাইব্রেরী লিংখৎপা, করিমগঞ্জতা হেলিপেদ অমা শেমগৎপা, সুতারকান্দিদা ইন্টরনেসনেল ট্রেদ সেন্টর অমুক নৌহৌননা শেমগৎপা, শিলচরদগী চুমদ্রিং সৌরাস্ট্র (গুজরাট) ফাওবা চৎপা য়াবা ট্রেন চেলহনবগী ৱাফমসু মহাক্না ফোঙদোকখি। নুমিৎ হুম্নি চুপ্না পাঙথোক্কদৌরিবা নমমী বরাক উৎসবকী শিলচর পুলিস পেরেদ গ্রাউন্দা ঙসি হৌদোকপা নুমিৎকী থৌরমদা ত্রিপুরাগী রাজ্যপাল তথাগত রায়, নাগালেন্দগী রাজ্যপাল পি বি আচার্য্য, মেঘালয়গী রাজ্যপাল গঙ্গাপ্রসাদ, কেন্দ্রগী স্বরাষ্ট্র প্রতিমন্ত্রী কিরেন রিজিজু, রেল প্রতিমন্ত্রী রাজেন গোহাই, বিধান সভাগী হান্নগী ৱাঙাংলোই রঞ্জিত কুমার দাস, দেপুতি স্পিকার দিলীপ কুমার পাল, এমপী বিজয়া চক্রবর্ত্তী, বোরোলেন্দ তেরিতোরিয়েল কাউন্সিলগী চীফ হাগ্রামা মোহিলারী, রাজ্যগী পাৱার মিনিস্তর পল্লব লোচন দাস, পি দব্লিউ দি মন্ত্রী পোরিমল শুক্লবৈদ্য, রাজ্যগী ইন্দাস্ট্রি মন্ত্রী চন্দ্রমোহন পটৱারী, হান্নগী কেন্দ্রগী মন্ত্রী কবীন্দ্র পুরকায়স্থ নচিংবা মরুওইবা মীওইশিং থৌরমদা শরুক য়াখি। নমমী বরাককী নিনি চনবা নুমিৎ হয়েং (নভেম্বর ১৯, ২০১৭) নুংথিলগী পুং ৩ শিলচর দি.এস.এ. লম্পাকতা শগোল কাংজৈগী একজিবিসন মেচ অমা উৎননবা মনিপুরদগী শগোল ১২ গা লোয়ননা শান্নরোইশিংসু শিলচরদা থুংলখ্রে।
Subscribe to: Post Comments (Atom)


text:
এনর্জিগী সোর্সশীং
এনর্জি অসি মখল-মখা কয়াগী সোর্সশীংদগী লাকপনি। মখল মখা কয়াগী রিন্যুএবল অমসুং নন-রিন্যুএবল এনর্জিগী সোর্সশীং, মসি শীজিন্নফম, কান্নবা অমসুং কান্নদবশীংগী মতাংদা মফমসিদা নৈনরি।
এনর্জি অসি থবক পাংথোক্নবা ফিজিকেল সিষ্টেম অমগী কেপাসিটি অদুবুনি। এনর্জি অসি মওং কয়ামুক্তা হায়বদি হিট, কাইনেটিক নত্ত্রগা মেকানিকেল এনর্জি, লাইট, পোটেন্সিএল এনর্জি, ইলিক্ট্রিকেল নত্ত্রগা অতৈ কয়াগী মওংদা লৈ। এনর্জি অসি থবক তৌনবগী তৌবা ঙম্বা অদুবুনি। এনর্জিগী সোর্সশীং অসি রিন্যুএবল অমসুং নন-রিন্যুএবল হায়না খায়দোকপা য়াই।
রিন্যুএবল এনর্জি
রিন্যুএবল এনর্জি অসি লেপ্তনা ৱাৎপা লৈতবা মহৌশাগী থৌওংশীং হায়বদি নুমিৎকী মঙাল, অশীৎপা নুংশীৎ, সমুদ্র, ঈশীংদগী লৌবা মৈ, বাইওমাস, জিওথর্মেল রিসোর্সশীং অমসুং বাইওফ্যুএল অমসুং হায়দ্রোজেননচিংবদগী লাকপনি।
নুমিত্তগী লৌবা এনর্জি (Solar Energy)
নুমিৎ অসি এনর্জিগী মরুওইবা সোর্সনি। নুমিৎকী মঙাল অসি মোত্তবা, এনর্জিগী রিন্যুএবল ওইবা সোর্সনি। মসি সষ্টেনেবল ওইবা রিসোর্সনি হায়বদি মসি লোয়বা নাইদে অমসুং য়োক্তুনা থম্বা ঙম্মী মরমদি মসি অয়াম্বা মতমদা নুমিৎ খুদীংগী ঙাল্লি। কয়লা নত্ত্রগা গ্যেস অসিদি সষ্টেনেবল নত্ত্রগা রিন্যুএবল ওইদে মরমদি মখোয় অসি অমুকপু লোয়রবদি অমত্তা লেমহৌদে। মী অয়াম্বনা মোত্তবা, রিন্যুএবল ওইবা এনর্জি হায়বদি নুমিত্তগী লৌবা, নুংশিত্তগী লৌবা, জিওথর্মেল ষ্টিম অমসুং অতৈ অসিনা হেন্না পাম্মি। মসিবু ‘গ্রিন পাৱর’ হায়না কৌনৈ। মসিনা ঐখোয়গী য়ুমশীংবু অয়ুক-নুংথিলদা ঙালহল্লি, ফি-রোল অমসুং লৌউ-শিংউগী পোত্থোকশীং কংহল্লি, ঐখোয়বু শানা থম্মী অমসুং অতৈ কয়া পাংথোকই। মসিগী তৌবা ঙম্বা অসি য়াম্না ৱাংই।
কান্নবশীং
- মসি শাংনা চৎলি, মহৌশাগী সোর্সনি অমসুং লেম্না ফংই।
- মসি য়াম্না মরাং কায়না ফংই।
- মসিনা মোৎহন্দে।
- মসিনা গ্রিন হাউস গ্যেস অমত্তা থাদোক্তে।
- সোলার এনর্জিনা অয়াম্বা (নুমিৎকী মঙাল ফংবা) মফমদা দিসেন্ত্রেলাইজ তৌই হায়বদি মশানা লেপচবা ঙম্বা সোসাইটি ওইহল্লি।
- সোলার এনর্জিগী খ্বাইদগী অচৌবা কান্নবা অমদি মসিনা পোলিটিক্স অমসুং ফোসিল ফ্যুএল মার্কেটকী লেপ্তবা মশক অমা ওইরিবা মমলগী অরেপ্পা লৈহন্দবা অসিনা শোকহন্দে।
- অয়াম্বা ফোসিল ফ্যুএলগী থবক থৌরমশীংগা কোন্নরিবা উমং অমসুং ইকো-সিষ্টেম মাংহনবা হায়বসি মসিনা থোকহন্দে।
কান্নদবশীং
- ঋতু / অঈং অশা হোংবগী মখা পোল্লি – মরম অদুনা মখোয়শি মতম পুম্বদা শিজিন্নবা য়াদে।
- প্রদক্টিভ ওইনা শিজিন্ননবগীদমক্তা হৌরকপদা অৱাংবা ইনভেষ্টমেন্ট মথৌ তাই।
- সোলারগী সিষ্টেমশীং অসিনা নুমিদাংদা হকথেংননা মথৌ তৌদে অদুবু অয়ুক-নুংথীলগী মতমদা এনর্জি তুংশিল্লিবা বেত্তরি বেঙ্ক অসিনা নুমিদাংগী মতমদা শিজিন্নবা য়াই।
- সোলার ইলেক্ট্রিসিটি ষ্টোরেজ টেক্নোলোজি অসি হৌজিক্কী ওইনা মসিগী পোটেন্সিএল য়ৌদ্রি।
- সোলার পেনেলশীং অসি য়াম্না চাউই। মসি হাইয়র-ইফিসিএন্সি, ত্রেদিসনেল ওইবা সিলিকোন ক্রাইষ্টেলাইন ৱাফর সোলার মোদ্যুলশীংখক্তদা চুম্মী।
সোলার এনর্জি প্রদক্টিভ ওইনা শিজিন্ননবগী টেক্নোলোজিশীং
সোলার এনর্জি অসি ইলেক্ট্রিসিটি পুত্থোকপদা শিজিন্নবা য়াই। সোলার ফোটোভোল্টেইক (SPV) সেলশীংগী খুত্থাংদা, সোলার রেদিএসন অসি হকথেংননা DC ইলেক্ট্রিসিটিদা ওন্থোকই। পুথোক্লিবা ইলেক্ট্রিসিটি অদু মওং অদুদা অদুম শিজিন্নবা য়াই নত্ত্রগা মদু বেটরি অমদা ষ্টোর তৌশিনবা য়াই। ষ্টোর তৌরবা ইলেক্ট্রিকেল এনর্জি অদু সোলার এনর্জি ফংদবা মতমদা শিজিন্নবা য়াই। হৌজিক্কান্দি SPV অসি ইমুংদা অমসুং লম্বীদা মৈ ঙালহনবা অমসুং খুঙ্গংশীংদা পম্পনা ঈশীং চিংবদা মায়পাক্না শিজিন্নরে। চিংগী লমশীংদা, সোলার ৱাটর হিটিং অসিসু শিজিন্নৈ।
অশীৎপা নুংশিত্তগী লৌবা এনর্জি (Wind Energy)
অশিৎপা নুংশিৎ হায়বসি নুংশিৎনা কংফাল অমসুং সমুদ্রদা মহৌশাগী ওইবা মওংদা লেং-ওৎপবুনি। অশিৎপা নুংশিৎ অসি ৱিন্দ মিল অমগী ব্লেদশীং অদু ওন্থোক-ওনশীন তৌবদা শিজিন্নবা মতমদা অশিৎপা নুংশিৎ অদুনা মখোয়বু এটেচ তৌরিবা মচৈ (shaft) অদু উংই। মচৈ অদু পম্প নত্ত্রগা জেনেরেটর অমগী খুত্থাংদা উংলবদি মসিনা ইলেক্ট্রিসিটি পুথোক্কনি। গ্রিদ ইন্টরেক্সনগীদমক্তা অশিৎপা নুংশিত্তগী পুথোকপা মৈ অসি চাউরাক্না 1,02,788 MW ওইগনি অমসুং অশিৎপা নুংশিৎকী পাৱর দেনসিটি অসিনা ৱিন্দ ফার্ম @ 9 MW/sq. km. লিংখৎপা মতমদা কংফাল লমগী অফংবা শরুক 2%দা হবকী অৱাংবনা 80 m ওইবা মতমদা 200 W/sq. mদগী হেন্না চাউগনি। হৌজিক ভারতনা 26743 MW (ইং 2016গী মার্চ ফাউবদা) লৈদুনা পৃথীবীদা 5শুবা খ্বাইদগী চাউবা ৱিন্দ পাৱর ইনষ্টোল তৌবগী কেপাসিটি লৈবা লৈবাক ওইরি। ইং 2015-16দা লৈবাক অসিদা হাপচিল্লকপা ৱিন্দ পাৱর কেপাসিটি অসি 3300 MW ফাউবা য়ৌরে। ভারত্তা লৈবা ৱিন্দ ফার্মশীংগী মনুংদা 95 %দি প্রাইভেট এজেন্সিশীংনা মপু ওইরি।
কান্নবশীং
- মসি অকোয়রোনগা চান্নৈ।
- মসি কোম্না অমদি মরাং কায়না ফংই।
কান্নদবশীং
- অচৌবা ইনভেষ্টমেন্ট মথৌ তাই।
- অশিৎপা নুংশিৎকী স্পিদ অসি মতম চুপ্পদা চাং মান্নদে অমসুং মসিনা পুথোক্লিবা মৈদা অকায়বা পী।
বাইওমাস অমসুং বাইওফ্যুএলশীং (Biomass and Biofuels)
বাইওমাস করিনো?
পাম্বী-শীংবীশীংনা বাইওমাস পুথোক্নবগীদমক ফোটোসিন্থেসিসকী খুত্থাংদা সোলার এনর্জি অসি অরেপ্পা লৈহল্লি। বাইওমাস অসিনা মখল-মখা কয়াগী সাইকলশিং ফাউদুনা তোঙান-তোঙানবা এনর্জিগী সোর্সশীং পুথোকই। খুদম ওইনা, শাশীংগী শজিকশীং অসিনা শন্থী, চাক থোংনবা এগ্রিকলচরেল ৱেষ্ট, অসিনচিংবা পুথোকই। ভারত্তা হৌজিক ফংলিবা বাইওমাস অসি চাউরাক্না লৌউ-শীংউ অমসুং উমংগী অরেম-অপাশীংদগী ফংবা অহেনবা বাইওমাস চহিদা মেত্রিক তন মিলিয়ন 120 – 150গা লোয়ননা,চহিদা মিলিয়ন 500 MT য়ৌই হায়না পানরি। মসিনা 18,000 MWয়ৌনা পুথোকপা ঙম্মী হায়না লৌবা য়াই। লৈবাক অসিগী চিনিগী মিল 550গী চুগং (bagasse)গা কোজেনেরেসন তৌদুনা 5000 MWগী অহেনবা মৈ পুথোকপা ঙমগনি।
শিজিন্নবা (Usage)
বাইওমাস অসি এনর্জিগী মরুওইবা সোর্স অমনি অমসুং মসিনা লৈবাক অসিদা শিজিন্নরিবা অপুনবা ফ্যুএল অহুম থোকপগী অমরোম অমসুং খুংগংগী ইমুংগী 90% রোমদা কান্নবা পীরি। বাইওমাস পাক-শন্না শিজিন্নরিবসি ইমুং মনুংদা থোং-থাকপদা অমসুং মৈশা পীবদনি। শিজিন্নরিবা বাইওমাস মখলশিংদি এগ্রিকলচরেল ৱেষ্ট, উ, চারকোল নত্ত্রগা অকংবা শন্থিনি।
কান্নবশীং
- লোকেল ওইনা ফংই অমসুং খরা হেন্না মরাং কায়না ফংই।
- ফোসিল ফ্যুএলগা চাংদম্নবা মতমদা মসিনা খরা হেন্না মোত্তে। মওং অমরোমদা বাইওমাসনা কার্বোন-দাই-ওক্সাইদ ফাজিন্দুনা ঐখোয়গী অকোয়রোন অসি শেংদোকই।
কান্নদবশীং
- ফ্যুএল খোমজিনবদা অকনবা থবক চংই।
- ইমুংদা থোং-থাকপা মতমদা অমসুং মতিক চাবা ভেন্টিলেসন লৈত্রবদি শন্থীগুম্বগী মৈনা হকশেলদা শাথীনা শোকহনবা নুংশিৎকী পোল্যুসন থোকহল্লি।
- সষ্টেনেবল অমসুং ইফিসিএন্ট ওইদবা মওংদা বাইওমাস শীজিন্নবনা য়াম্না তোইনা উমং-ৱামং মাংশিল্লকই অমসুং মসিনা অকোয়রোল কায়থরকই।
বাইওমাস প্রদক্টিভ ওইনা শিজিন্ননবগী টেক্নোলোজিশীং
বাইওমাস ইফিসিএন্ট ওইনা শিজিন্নবা ঙমহল্লিবা টেক্নোলোজিশীং অসি খুংগংগী লমদা উবা ফংই। ফ্যুএল ইফিসিএন্ট ওইনা শিজিন্নবসি মখাগীসিনা হেনগৎহল্লি:
বাইওফ্যুএলশীং (Biofuels)
বাইওফ্যুএলশীং অসি মরুওইনা বাইওমাস ফিদ ষ্টোকশীং নত্ত্রগা এগ্রিকলচরেল নত্ত্রগা ফুদ প্রদক্টশীংগী ইন্দষ্ট্রিএল প্রোসেসীংদগী, নত্ত্রগা কুকিং অমসুং ভেজিটেবল থাওনচিংবা প্রদক্টশীং রিকোভরি অমসুং রিপ্রোসেসিং তৌবদগী পুথোরকপনি। বাইওফ্যুএলদা পেট্রোলিয়ম য়াউদে অদুবু মসি লেভেল অমহেক্তদা পেত্রোলিয়ম ফ্যুএলগা ব্লেন্দ তৌদুনা বাইওফ্যুএল ব্লেন্দ অমা শেম্বা য়াই। মসি কনভেন্সনেল হিলিং ইক্যুইপমেন্ট নত্ত্রগা দিজেল ইঞ্জিনশীংদা য়াম্না চাউনা শেমদোক-শেমজিন তৌদনা শিজিন্নবা য়াই। বাইওফ্যুএল অসি শীজিন্নবা লাই, বাইওগ্রেদেবল ওই, হু চেন্দে অমসুং সলফর অমসুং এরোমা য়াউদে।
ঈশীং অমসুং জিওথর্মেল (Water and geothermal)
ঈশিং
চেল্লিবা ঈশীং অমসুং সমুদ্রগী ঈথক-ঈপোমশীং অসি এনর্জিগী সোর্সশীংনি। অচৌবা প্রোজেক্টশীংদা অচৌবা ইনভেষ্টমেন্টশীং থাদরি। হন্দক্কি চহি খরশিদা, ইলেক্ট্রিক য়ৌদ্রিবা মনুং হঞ্জিনবা খুঙ্গংশীংদা মৈ পীনবগীদমক হায়দেল এনর্জি (অপিকপা অমদি য়াম্না পীকপা হায়দেল পাৱর প্লান্টশীংগী খুত্থাংদা) অসিসু শিজিন্নরি। লৈবাক অসিদা স্মোল হায়দ্রো পাৱরগী পোটেন্সিএল অসি চাউরাক্না 15,000 MW নি হায়না পানৈ। ইং 2016গী মার্চ থা ফাউবদা, স্মোল হায়দ্রো প্রোজেক্টকী (3MW ফাউবা) ইন্সষ্টোল তৌরবা কেপাসিটি অসি 4273.90 MW য়ৌখ্রে।
এনর্জিগী সোর্স অমা ওইনা স্মোল হায়দ্রো পাৱরগী কান্নবশীং
- এনর্জিগী সোর্স অমা ওইনা স্মোল হায়দ্রো পাৱরগী কান্নবশীং
- সেন্সিটিভ ওইবা মাউন্টেইন ইকোলোজিগীদমক্তা হেন্না চুনৈ।
- ঈশীং মরাং কায়না চেনবা মফমশীং হায়বদি, অপীকপা ঈচেলশীংদা, ময়াই ওইবা অমদি অপিকপা তুরেলশীংদা অমসুং নুংশা, অশীৎপা নুংশিৎকী এনর্জি অমসুং অতৈ বাইও-এনর্জি সোর্সশীং মরাং কায়না ফংবা মফম অমহেক্তদা পাংথোকপা য়াই।
- অচৌবা দামশীং শেমগৎপা মথৌ তাদে অমসুং উমং-ৱামং কোকথোকপা, ঈশীংদা লুপশীনহনবা অমসুং রিহেব্লিটেসনগী সমস্যা লৈতে।
- মোৎশিন্দে, কান্নদবা অরেম-অপাশীং অমসুং হু চেনবা গ্যেসশীং পুথোক্তে, অকোয়রোনগা চান্নৈ।
- অপিকপা কেপিটেল ইনভেষ্টমেন্ট অমসুং শেমগৎপগী মতম য়াম্না চংদে।
- ত্রান্সমিসনগী অমাংবা য়াম্না লিকই।
- চেকশিন্না প্লান তৌবা অমসুং লায়থোকহল্লবা অমসুং ষ্টেন্দার্দাইজ তৌরবা দিজাইনশীংগা লোয়ননা, SHP ইনষ্টোলেসনশীং অসিনা থর্মেল, দিজেল নত্ত্রগা গ্যেসতা য়ুম্ফম ওইবা মৈ পুথোকপগা কন্না লমজেন তান্নরক্লি।
জিওথর্মেল এনর্জি
জিওথর্মেল এনর্জি হায়বসি মালেমগী লৈমায়থক্তা ষ্টোর তৌদুনা লৈরিবা মৈশা (heat)নি অমসুং মসি ইলেক্ট্রিক পুথোকপদা অমসুং হকথেংনবা মৈশা শিজিন্নবগী থবকশীংদা শিজিন্নৈ। জিওথর্মেল হায়বগী অর্থদি মালেমনা পুথোকপা মৈশা হায়বনি। মখল-মখা কয়াগী এজেন্সিশীংনা পাংথোকপা তোঙান-তোঙানবা রিসোর্স এসেসমেন্টশীংগী মতুংইন্না 10600 MWth /1000MWeগী পোটেন্সিএলদি জিওথর্মেল প্রোভিন্স তরেত্তা/ রাজ্য 11দা অশাবা ঈশিংচাইবী 340দা লৈ।
জিওথর্মেল পাৱর অসি খ্বাইদগী অকোয়রোনগা চান্নবা পাৱরনি। মসি চহিদা 24x7 ফংই। মসি হায়দ্রোগুম্না নিংথমগী থা 6 দগী 7 ফাউবদা অকায়বা লৈতে অমসুং নুমিৎনা সোলার PVদা মখা পোনবগুম্না সমস্যা লৈতে।
ভারতকী জিওথর্মেলগী দেটাবেজ য়েংনবগীদমক্তা, মফমসিদা ক্লিক তৌবীয়ু।.
নন-রিন্যুএবল এনর্জি
কয়লা, থাউ অমসুং নেচরেল গ্যেস অসি এনর্জিগী নন-রিন্যুএবল সোর্সশীংনি। মখোয় অসি চহি লিশিং কয়াগী মমাংদা লৈরম্বা পাম্বী-শীংবীশীংগী পোত্থোক ওইবা মরমনা ফোসিল ফ্যুএল হায়নসু কৌনৈ। ফোসিল ফ্যুএলশীং অসি হৌজিক মরুওইনা শীজিন্নরিবা এনর্জিগী সোর্সশীংনি। জিওলোজিকেল রিসোর্সেস ওফ কোলগী (1.4.2014 ফাউবদা) টোন বিলিয়ন 301.56 লৈবগা লোয়ননা ভারত অসি পৃথিবীদা কয়লা খ্বাইদগী য়াম্না পুথোকপা অহুমশুবা লৈবাক্নি। কয়লানা লৈবাক অসিগী অপুনবা দরকার লৈরিবা এনর্জিগী 50%দগী হেন্না পিরি। ভারতনা চহিদা শুংদোক্তবা থাউ (crude oil) 210 MT রোম শীজিন্নৈ অমসুং মসি 70% দগী হেন্না ইম্পোর্ট তৌই। ফোসিল ফ্যুএলশীং মৈ থাবনা অকোয়রোন কা-হেন্না মোৎশিলহল্লি।
সোর্স :পোর্টেল কন্টেন্ট টিম


text:
7th May 2018
সরকারগী স্কুলগী ওঝাশিংগী ত্রান্সফার পোষ্টিংদা রাজনিতিগী খুৎ চঙনরকপা অমদি স্কুলশিং অসিবু য়েংশিন্নবা লৈরিবা সরকারগী ওফিসিয়েলশিংনা মথৌ তৌরক্তবা, অদুগা অমরোমদনা প্রাইভেট স্কুলশিং লিংখৎপা য়াবগী অয়াবা পংপীদা পীথোকপনা ঙসিদি সরকারগী স্কুলশিং নোংমা নোংমগী শিথরক্লি৷ মসিগী খুদোংচাবা অসি লৌদুনা প্রাইভেট স্কুল কয়া অমা ষ্টেটসিদা চেঙ্গুম শৌবগুম শৌগৎনরকপা, অদুগা অমরোমদনা প্রাইভেট স্কুলশিং অদুনা অহেনবা মহৈরোই ফংনবা হোৎনবদা বোর্দ ওফ সেকেন্দরি এদুকেসন মণিপুর না লৌবা ঐচএসএলসি একজামিনেসনগী ফল হেক লাওথোকখিবগা প্রাইভেট স্কুল চল্লাইরিবশিংনা তোপ রেঙ্কিংদা লাকখিবা মহৈরোই কয়া অমা ব্রাইভ তৌদুনা অমসুং মখল মখা কয়াগী ওফর কয়া পীশিন্দুনা মখোয় মখোয়গী স্কুলশিংদা তমহন্দুনা টুয়েল্ব পরিক্ষাদা মীংচৎ লৌনবা হোৎনবগী থৌওং অনৌবা নৎত্রে৷
মখোয়না ব্রাইভ তৌদুনা লৌখিবা মহৈরোইশিং অদুনা মশাগী ওইনা মখোঙ শেংদুনা লাকপা, অদুগা ব্রেনি ওইবশিং ওইবনা টুয়েল্ব পরিক্ষাদসু পোজিসন হোল্ডর ওইনা য়াওরকপা মশানা তাবনি৷ মদুগী খুদোংচাবা অদুদা স্কুলশিং অদুনা মহৈরোইশিং এদমিসনগী মতমদা মখোয়গী ওইনা অফবা ছাত্রা কয়া পুথোক্লিবনি হায়না এদমিসন ফি অমসুং মন্থলি ফি অঙকপা ফংনা লৌরি৷ মসিদা য়েংশিনবীনবা কনাসু লৈতবনা চহী খুদিংগী প্রাইভেট স্কুলশিংগী মিংচল শেল অমসুং থাগী ফি অসি লেপ্তনা হেঙ্গৎলক্লি৷
লমদম অসিগী ত্রেন অমা ওইনা মচা মশু য়াম্না পোক্নদবনা মখোয় মখোয়গী মচাশিং অদু অচঙবা মীওই অমমম ওইহন্নিংবনা চরা হেনবমখৈ মচা মশুশিং অফবা প্রাইভেট স্কু লশিং থীদুনা তমহন্নরি৷ তশেংনা তেন অমসুং টুয়েল্ব পরিক্ষাদা পোজিসন লেপ্লিবা প্রাইভেট স্কুলগী মহৈরোই অয়াম্বা অয়ুক নুংথিল নুমিদাং খাক্তনা ট্যুসন্না য়োম্লবা মহৈরোইশিংনা অয়াম্বনি৷ অদুগা সরকারগী স্কুলশিংদা তম্লিবা মহৈরোইশিং অসিনা শেন্থোক লম্বী ন্বাৎলবা ইমুং মনুংগী মহৈরোইশিং ওইবগী মথক্তা মমা মপা ওইরিবশিং অয়াম্বনা মখোয়গী হিংনবগী উপাই থীরিঙৈদা মচা মশুশিংদা নিংথিনা য়েংশিনবা ঙমদ্রবা কাঙবুশিং ওইনা তৌরি৷
প্রাইভেট স্কুল অমসুং গভর্নমেন্ট স্কুলগী হৌজিক লৈরিবা ত্রেন অসিদা সরকারনসু অকনবা মীৎয়েং চঙফম থোকই৷ মেত্রিক পরিক্ষাদা পোজিসন লেপ্পা মহৈরোই কয়া অমা প্রাইভেট স্কুল খরনা ব্রাইভ তৌদুনা মখোয়গী করবারগী মওংদা চত্থরিবা অসিসু অচৌবা করপ্সন অমনি৷ মসি থিংফম থোকই৷ মসিগা লোয়ননা প্রাইভেট স্কুলশিং অসি সরকারগী অয়াবা অমগী মখাদা লিংখৎপা ওইবনা এদমিসন ফি অমসুং মন্থলি ফিগী মতাংদা সরকারগী ওইনা লেপথোক্লবা রেট অমদি থম্ফম থোকই৷ মসিগা লোয়ননা সরকারগী ওইবা স্কুলশিংসু মতিক চানা ওঝা মরাং কায়না থমদুনা প্রাইভেট স্কুলগা কম্পিটিসন তৌবা য়াবা মওংদা শেমগৎফম থোকই৷ মথৌ তারবদি গভর্নমেন্ট স্কুলদা তম্লিবা মহৈরোইশিং অদু হেন্না অফবা অমা ওইনবা অখন্নবা কোচিংনচিংবা পাঙথোকপগা লোয়ননা পোজিসন হোল্ডরমক নৎত্রবসু ফার্ষ্ট দিভিজনদা লাকপা মহৈরোইশিংদা সরকারগী মায়কৈদগী পুক্নিং থৌগৎপা য়াবা থবক থৌরমশিং পায়খৎফম থোকই৷ অফবা মহৈরোইশিংদি লোইনমক প্রাইভেট স্কুল খরনা ব্রাইভ তৌদুনা অমদি মমা মপা ওইবশিংনা মচাবু অফবা মী ওইহন্নিংবদগী মমিং লৈরবা প্রাইভেট স্কুলশিংদা তমহনখিবনা গভর্নমেন্ট স্কুলনা ফনা কন্না হোৎনরবসু মখোয়গা লম্বা তৌবা য়াবা হৌনদে৷ অদুনা গভর্নমেন্ট স্কুলশিংগী ওইনদি সরকারনা অখন্নবা থৌরাং অমা পায়খৎফম থোকই৷
মসিগা লোয়ননা ওঝাশিংগী ত্রান্সফার পোষ্টিংদা রাজনিতিগী খুৎ য়াওদনবা হোৎনগদবনি৷ ওঝাশিংগী এটেন্দেন্স নিংথিনা চেক তৌবগা লোয়ননা ওঝাশিং মতমগা চান্নবা ত্রেনিং কয়া অমা পীবগা লোয়ননা মখোয়গী ওইনসু মরক মরক্তা একজামনচিংবা পাঙথোক্তুনা য়াম্না চেলেঞ্জিং ওইবা ষ্টেটস অমদা থম্নবা হোৎনগদবনি৷ য়াম্না লেমজনিংঙাই ওইরবা ওঝাগী শিনফম অসিগী সেলেক্সনদা অঙম অথৌগী খুৎ য়াওদুনা মহৈরোইশিংদা নিংথিনা তাকপীবা ঙমদবা ওঝাশিং য়াওদবা নত্তে৷ মদুগুম্বা কয়া অদু একজাম তৌদুনা খন্দোকপনা মহৈরোইশিংগীদমক্তা কত্থোকপগা লোয়ননা থবক তৌরিবা ওঝা কয়া অমা ইকাই ফিরুপ খুম্লিবা অসিদগী খরদং ওইরবা কোকহনবা ঙমগনি৷


text:
ইনফোর্মেসন সেক্যুরিটি
সেক্সন অসিনা ইনফোর্মেসন সেক্যুরিটিগী মতাংদা পীরিবা তৌগদবশীং, টুলশীং অমসুং টেক্নিকশীংগী মতাংদা খংহল্লি।
- স্কুলশীং অমসুং স্কুল বসশীংদা ইন্টরনেট অমসুং দিজিটেল টেক্নোলোজিশীং শাফবা অমসুং হেন্না ফবা মওংদা শিজিন্ননবগী গাইদলাইনশীং
- তোপিক অসিনা স্কুলশীং অমসুং স্কুল বসশীংদা ইন্টরনেট অমসুং দিজিটেল টেক্নোলোজিশীং শাফবা অমসুং হেন্না ফবা মওংদা শিজিন্ননবগীদমক সিবিএসই (CBSE)না পীরিবা গাইদলাইনশীংগী মতাংদা ইনফোর্মেসন পীরি।
- সাইবর লো
- সেক্সন অসিনা সাইবর লো, ভারত্তা চৎনরিবা সাইবর লোশীং অমসুং সাইবর লোশীংনা পীরিবা কান্নবশীংগী মতাংদা খংহল্লি।
- সাইবরক্রাইম – তোইনা হংবা ৱাহংশীং
- সেক্সন অসিনা সাইবরক্রাইমগী মতাংদা তোইনা হংবা ৱাহংশীংগী (FAQs) মতাংদা খংহল্লি।
- ভারতকী IT এক্ট, 2000
- সেক্সন অসিনা ভারতগী IT এক্ট, 2000গী মতাংদা শন্দোক্না তাক্লি।
- অদোম্না খংবীরব্রা
- সেক্সন অসিনা সাইবর সেক্যুরিটিগী মরুওইবা ফিচর খরগী মতাংদা শন্দোক্না খংহল্লি।
- কম্প্যুটর থ্রেটশীং অমসুং এটেকশীং
- সেক্সন অসিনা কম্প্যুটর থ্রেটশীং, এটেকশীংবু (Computer Threats and Attacks) মখোয়গী ৱাহন্থোকশীং অমসুং কমদৌনা ঙাকথোক্কদগে হায়বগী মতাংদা শন্দোক্না খংহল্লি।
- সাইবর স্বাছতা কেন্দ্র
- তোপিক অসিনা সাইবর স্বাছতা কেন্দ্রগী মতাংদা ইনফোর্মেসন পীরি।
- রেনসমৱায়র
- তোপিক অসিনা রেনসমৱায়র (Ransomware)গী মতাংদা ইনফোর্মেসন পীরি।
- ইন্টরনেট সেফটি
- তোপিক অসিনা ইন্টরনেট সেফটিগী (Internet safety) মতাংদা ইনফোর্মেসন পীরি।
- নশামকপু ওনলাইন এব্যুজদগী ঙাকথোকচনবগী পাম্বৈশীং
- গাইদ অসিনা, নহাক্না ওনলাইন্দা, অমসুং সোসিএল মিদিয়াদা লৈবা মতমদা নশামকপু ঙাক-শেঞ্জনবগী, আইনগী অমসুং ময়ামগী ওইবা থৌওং (legal and general) অনিমক্কী মরুওইবা ইনফোর্মেসন অদু পীরি।


text:
13th May 2018
লাই হরাওবা হায়বসি করম্বা মতমদগী হৌরকপনো হায়বা চপ চাবা খঙলুদ্রবসু মৈতৈগী খুন্থোকলোন্দগী মশক মতৌ তাকপা মরমচৎ ওইরি৷ লাই হরাওবা য়াম্না ঙল্লিঙৈ মতমদা মীশিং য়াম্না লিক্লিঙৈ মতমদা মীশিং হেঙ্গৎনবা তৌরম্বা কুম্হৈ অমনি হায়বদা লানগনি হায়বা থাজদে৷
লাই হরাওবদা কুইনা লিশাং শিৎনা তৌরকপদগী তৌহৈদবা কয়া য়াওরক্তবা নত্তে৷ লাইবুংদা অমাইবা অমাইবীশিংনা হেনজিনবা কয়া তৌরকপদগী য়েংনিংদবা তানিংদবা শিংদো ঙসিদি উকলনা কাংলোন কান্দনবগী অকনবা চৎনলোন থম্বদগী ফনা য়াম্না শেমদোক্লে৷ অদু ফাওবদা হন্দক য়াইরিপোক্তা তাঙ্খুল শাবগী হেঞ্জিনবা মতৌদুদা ঈরাং থোক্লকপদগী মীশি মীনা য়াওখিবদু অফবগী খুদম অমদি নত্তে৷ মতম অসিদা ঐখোয়গী মৈতৈ খুন্নাইদা খ্বাইদগী ফৎখিদ্রবা খুন্নাই অসে মনিং হন্নবা চৎনবী অমা ওইরক্লিবা নুপা অয়াম্বা য়ু থকপগী চৎনবী ওইরক্লিবা লোয়ননা তুংগী খুন্নাইদা মশক মচু শেমগদবা নহাশিংগী শরুক অয়াম্বা য়ু অমদি অতৈ নিষাগী পোৎলমশিংদা থৱায় য়াওবা হেঞ্জিল্লক্লি৷ ঐখোয়গী নুপীশিংসু অদু মঙাই নুপী অয়াম্বা ক্বা চাদবা য়াওশিল্লক্ত্রে৷ নুপাসু নুপীসু তৌদ্রবা য়াদ্রবা অমগুম চৎনরি৷ অথেংবা ফাওবা লাই হরাওবগী মিংদা লাওখোংদুনা লৈবগা য়ু অমদি কুগা নক্নবা মরী লৈনরি৷ লাই হরাওবা হায়বসিমক্তবু থৌগল তৌরিবশিংদু নত্তবীদা লাইবুংগী অকোইবদা লাংলিবশিংদি ইনখৎলক্লিবা নহাশিং অমদি নুপী অঙাংশিংনি৷
মতাং অসিদা লৈবাক মীয়াম অমদি উকলদা থমনিংলিবদি, মালেম অসে য়াম্না হোংলে, অদুসু খোঙজেল য়াম্না য়াংনা৷ পৃথিবী অসে অপীকপা খুঙ্গং অমনি হায়রম্বদগী ঙসিদি মোবাইল ফোনদা ইন্টরনেট হাপচিনবা য়ারকপদগী মালেম অসে ফুরিৎখাওদা হাপ্লগা কোইপু পুরি হায়বদা লানদ্রে হায়বা য়ারি৷ সাইন্স এন্দ টেক্নোলোজিনা চাওখৎলকপদগী মালেম অসে পোৎশক্কী ওইবা পোৎতা ঙমদবা লৈশিল্লক্ত্রে হায়বা য়ারে৷ অসিগুম্বা মালেমগী হোংলক্লিবা ঐখোয়সু মপুং ওইনা নহাশিং শোয়দনা য়াওহৌদবা য়াদবনি৷ হৌজিক্তি মহৌশাদু নৎত্রে৷ উপাই অমা থিদুনা খ্বাইদগী অহেনবা তান্নরবা মতমনি৷ ঐখোয়গী নহাশিং ঈচেল অসিদা য়াওহৌদবা তারগদি তুশোন মানশোনবা মীপাল তাঙলবা লমদম অমা শোয়দনা ওইহৌরগনি৷ কুইনা মীপাল তাঙলক্লগদি ফুরুপ অসে শুম পীকশিল্লক্তুনা মুৎখিবা য়াবগী ওইথোকপা ৱাংনা লৈ৷ ঐখোয়গী নহাশিং ৱার্ল্ড ক্লাসতা শেম্বীরগদি য়াম্না তোন্থনা হিংবা নত্তে৷ লাই হরাওরিবনি হায়দুনা অথেংবা ফাওবা অহৌবা খোঞ্জেল (মাইক) শীজিন্নদুনা অশোন অনাদা চাওনা অকায়বা পীরি৷ মহৈ তমজরিবা অঙাংশিংদনা খ্বাইদগী হেন্না অকায়বা পীরে৷ মসিমক চৎনবীনি হায়দুনসু মীয়াম্না পাম্নদ্রবা চৎনবী অমদি ওইরবনি৷ মথৌ তাদবদা চৎনবীদুনা হেন্না ৱাংনা চৎখ্রগদি লৈবাক্কী শেল থুমগী থৌশিলদা মনিং হল্লকপা তাবনি৷ শেল থুম মনিং হল্লকপা হায়বসে হিরম খুদিংমক্তা অফবা অমদি ওইদে৷
ইনিংবদি য়াম্না লৈখ্রে৷ অদুবু মরু ওইবা পোইন্ট অমা অনীখক্তংদি থমজগে৷ মদুদি,
১) লাই হরাওবদা য়ারিবমখৈ ঙনখৎনা লোইশিন্নবা পুন্না তান্নমিন্নরগা তৌদবা য়াদবা থৌশিল অমা শেম্বীবা৷
২) শীজিন্নরিবা খোঞ্জেল (মাইক) অদু লাইবুংগী অকোয়বদগী থাপ্না চৎখিদবা থৌশিল শেমদুনা তৌদবা য়াদবা চৎনবী ওইহনবা৷
মপুং ওইবদা হিরম অনী অসি থবক্তা ওন্থোকপা ঙম্লগদি খুন্নাই অসিদা য়াম্না কান্নগনি খল্লি৷
অদোমগী
এল মোধুচন্দ্র
ময়াং ইম্ফাল বজার


text:
ব্রোডকাষ্ট সেবা পোর্টেল
তোপিক অসিনা মিনিষ্ট্রি ওফ ইনফোর্মেসন এন্ড ব্রোডকাষ্টিংগী ব্রোডকাষ্ট সেবা পোর্টেলগী মতাংদা ইনফোর্মেসন পীরি।
ব্রোডকাষ্ট সেবা (BS) পোর্টেলনা, মিনিষ্ট্রি ওফ ইনফোর্মেসন এন্ড ব্রোডকাষ্টিং (MIB)না ব্রোডকাষ্টকা মরি লৈনবা থবক-থৌরমশীংগীদমক্তা ইসু তৌবা পর্মিসন, রেজিষ্ট্রেসনশীং, লাইসেন্সশীং অসিনচিংবা কয়াগীদমক্তা ষ্টেকহোল্ডর অমসুং এপ্লিকান্ট কয়ানা মখোয়গী এপ্লিকেসনশীং পীশিন্নবগী সিঙ্গল পোইন্ট ফেসিলিটি অমা পীরি। মসিনা ব্রোডকাষ্ট সেক্টরগী গ্রোথ অমসুং মেনেজমেন্টকীদমক্তা ইফিসিএন্ট অমসুং ত্রান্সপরেন্ট ওইবা রেজিম (regime) অমা পীরি।
পীরিবা সর্ভিসশীং
হৌজিক্কী ওইনা মখাদা পীরিবা মোদ্যুল মরি অসি লাইভ ওইরে।
- দেটাবেজ ইনষ্টিট্যুসনশীং–কম্যুনিটি রেদিও ষ্টেসনশীং, DTH ওপরেটরশীং, HITS ওপরেটরশীং, MSOশীং, ন্যুজ এজেন্সিশীং, প্রাইভেট FM চেনেলশীং, সেটলাইট TV চেনেলশীং, টেলেপোর্টশীং, TRP এজেন্সিশীং অসিনচিংবা।
- TV চেনেলশীং/ টেলেপোর্টশীংগীদমক্তা এন্যুএল পর্মিসন ফি পীবা।
- লাইভ ইভেন্টশীংগী টেম্পরেরি অপলিঙ্ককী এপ্লিকেসন অমসুং প্রোসেস গাইদলাইনশীং।
- কম্যুনিটি রেদিও ষ্টেসনশীং লিংখৎনবগী এপ্লিকেসন অমসুং প্রোসেস গাইদলাইনশীং।
- মল্টি-সিষ্টেম ওপরেটর ওইনা রেজিষ্টর তৌনবগী এপ্লিকেসন অমসুং প্রোসেস গাইদলাইনশীং।
মতৌ করম্না এক্সেস তৌগদগে?
- কম্যুনিটি রেদিও ষ্টেসনশীং
- DTH ওপরেটরশীং
- HITS ওপরেটরশীং
- MSOশীং
- ন্যুজ এজেন্সিশীং
- প্রাইভেট FM চেনেলশীং
- সেটলাইট TV চেনেলশীং
- টেলেপোর্টশীং
- TRP এজেন্সিশীং
হেল্প দেস্ক কন্টেক্টকী অকুপ্পা মরোলশীং
সপোর্টকা মরি লৈনবা ইনফোর্মেসন অমসুং ৱাহংগীদমক্তা, 18001804343দা কন্টেক্ট তৌবীয়ু নত্ত্রগা support-broadcastseva@gov.inদা ইবীয়ু।
সোর্স: ব্রোডকাষ্ট সেবা


text:
15th May 2018
থৌদাং পাউমীদগী
ইম্ফাল, মে ১৫ ঃ ৱাঙ্গোই কেন্দ্রগী মনুং চন্না লৈবা গোবিন্দগ্রাম ৱাকচিং খুল্লেনদা খুঙ্গং চৎসি থৌরম পাঙথোকখ্রে৷ লমদম অসিদা লৈরিবা মীপুম খুদিংমক অমসুং ইমুং খুদিংমক চাওখৎতনা মণিপুর চাওখৎলে হায়বা খক য়ারোই হায়না মণিপুরগী চিফ মিনিষ্টর এন বিরেননা ফোঙদোকখ্রে৷
লৈবাকপোকপা নুমিৎ খুদিংগী খুঙ্গং চৎসি মিসন পাঙথোক্তুনা লাকপা অদুগী শরুক অমা ওইনা ঙসি দিষ্ট্রিক্ট এদমিনিষ্ট্রেসন ইম্ফাল ৱষ্টনা শিন্দুনা গোবিন্দগ্রাম ৱাকচিং খুল্লেনদা মণিপুরগী চিফ মিনিষ্টর এন বিরেন মশামক্না শরুক য়াদুনা ৱাঙ্গোই কেন্দ্রগী মনুং চন্না লৈবা গোবিন্দগ্রাম ৱাকচিং খুল্লেন লাইহরাওফমদা খুঙ্গং চৎসি মিসন পাঙথোকখ্রে৷
সরকারগী তোঙান তোঙানবা দিপার্টমেন্ট ২৫ গী ওফিসিয়েলশিংনা শরুক য়াদুনা চিফ মিনিষ্টরগী হকশেলগী তেংবাং কার্দ শাবা, ফেমিলি বেনিফিট কার্দ শাবা, এলইদি বল্ব লেম্না অহোংবা মমলদা ফংহনবা, ফিশরিজ দিপার্টমেন্টকী মখাদা ঙা মচিঞ্জাক ফংহনবা, উজৱালা স্কিমগী মখাদা এলপিজি গ্যাস কন্নেক্সন ফংহনবা, রেসন কার্দ শাবা য়াওনা তোঙান তোঙানবা স্কিম প্রোজেক্ট কয়াগী কান্নবশিং মীয়ামদা হকথেংননা ফংহনবগা লোয়ননা খুদক্তা কান্নবা কয়া ফংহনখিবা খুঙ্গং চৎসি মিসন অদুদা চিফ গেষ্টকী ৱারোল পীরদুনা মণিপুরগী চিফ মিনিষ্টর এন বিরেননা হায়, ভারত্তা ঙসি বিজেপিগী মপাঙ্গল নোংম নোংমগী কনখৎলক্লি৷ ভারতকী ষ্টেট কয়াদা বিজেপিগী লৈঙাক শাসন লৈরক্লি৷ কংগ্রেসনা শাসন পায়রম্বা ষ্টেট খুদিংমক্তা কংগ্রেস পার্টি অসি চাওনা মায়থিরক্লি৷
কংগ্রেস নত্রগা ষ্টেট অদুগী রিজনেল পার্টিনা অয়াম্বা মতমদা শাসন পায়দুনা লাকখিবা ভারতকী অচৌবা ষ্টেটশিংগী মনুংদা অমা ওইরিবা কর্নাতাকাদা লৈরম্বা কংগ্রেস সরকার মীখলদা চাওনা মাইথিরে৷ বিজেপিনা চাওনা মায় পাক্লে৷ বিজেপি সরকার ভারত্তা অমসুং মণিপুরদা মতম শাংনা লৈরগনি৷
চিফ মিনিষ্টরনা মখা তানা হায়, ইলেক্সনগী মতমদা মীয়াম্না মখোয়গী মীহুৎনি হায়দুনা ভোট পীদুনা থাগৎলিবা অসি কেন্দ্র অদুগী অমসুং লৈবাক অদুগী চাওখৎ থৌরাংগী থবকশিং পায়খৎনবনি৷ মতম অমদা কেন্দ্রগী মীহুৎ ওইরিবশিংনা ভোট হেক কাখিবদগী চহী ৫ ক্বার্টরদা নত্রগা ময়ুমদা ফমদুনা লৈরুরবা মতুংদা মীখল ময়াদা অমুক হন্না মীয়াম নুংশিবা শাদুনা থোরক্লম্বা অদু হৌজিক লৈরিবা অনৌবা সরকার অসিগী মতমদা লৈত্রে৷
মীয়ামগী মীহুৎ ওইনা লৈরিবা ঐখোয় অমসুং সরকারগী ওফিসিয়েলশিংনা ওফিসতা নত্রগা ক্বার্টরদা ফমদুনা লৈঙাক শাসন তৌরম্বা অদু ঙসিদি মীয়ামগী মীহুৎ ওইনা লৈরিবা ঐখোয় অমসুং সরকারগী ওফিসিয়েল খুদিংমক খুঙ্গংদা হকথেংননা লাক্তুনা মীয়ামগা উন্নদুনা চাওখৎ থৌরাংগী থবকশিং পায়খৎলে৷ খুঙ্গংদা লৈরিবা মীয়াম্না করি পাম্লিবগে হায়বা হকথেংননা উন্নদুনা খঙদোক্লে৷ খুঙ্গংদা লৈবা মীয়াম্না করিগুম্বা দরকার লৈবা অমা ফংনবা হোৎনবদা মতম শাংনা চংবা, ওফিসার অদুনা চংহল্লকই নত্রগা চংহল্লক্তে হায়বা, উনবা ফংই নত্রগা ফংদে হায়বগী অৱাবা কয়া অদু খুঙ্গং চৎসি মিসন অসিগী মখাদা মীয়ামগী শুমাংদা নত্রগা কোন্থোংদা ওফিসার কয়া অদুনা লাক্তুনা উন্নররে৷ নখোয়গী অপাম্বা করিনো হায়না হংলরে৷
মতম অমদা লায়রবা ইমুং কয়ানা হোস্পিটালদা পুখৎনবা অমসুং লায়েংনবগী শেল লৈতবগী অৱাবা অদু চিফ মিনিষ্টরগী হকশেলগী তেংবাং হায়বা কার্দ শাদুনা হোস্পিটাল অমদা চৎলগা লেম্না লুপা লাক্ষ ২ ফাওবগী চাংদা লায়েংবা য়ারগনি৷
দিফরেন্টলি এবল্ড পার্সন কয়াদা থা খুদিংগী লুপা ১৫০০ গী চাংদা ফংহল্লে৷ লোন কয়া পীরে৷ লুখ্রাবী কয়াগী ৱদো স্কিমগী মখাদা শেন্থং পীদুনা হিংনবগী মতেং পীরে৷ হৌখিবা মে ১ দা ইহান হান্না খুঙ্গং চৎসি মিসন অদুদা কেন্দ্র ৬০ গী খুঙ্গং ৬০ দা অমুক্তদা পুন্না পাঙথোকখিবা মিসন অদুদা মীওই পুন্না লিশিং ৮০ রোম্না মখোয় মখোয়গী ওইবা প্রোব্লেমশিং পুদুনা লাকখি৷ মদুগী মনুংদা মীওই লিশিং ৪০ দা খুদক্কী ওইবা স্কিম প্রোজেক্ট কয়াগী কান্নবশিং সরকারগী ওফিসিয়েলশিংনা কান্নবশিং ফংহনখি৷ মদুগী মতুংদা হৌখিবা অনিরকশুবা লৈবাকপোকপা নুমিৎতা পাঙথোকখিবা খুঙ্গং চৎসি মিসন অদুদা খুঙ্গং ৫২ দা পাঙথোকখি৷ মদুদা মীওই লিশিং ৬৮ রোম্না মখোয়গী ওইবা প্রোব্লেম কয়া থাঙ্গৎলকখি৷ মদুগী মনুংদা মীওই লিশিং ৩৮ গুম্বদা স্কিম কয়াগী কান্নবশিং ফংহনখি৷ মদুদা ৱাৎহৌবা মীওই লিশিং ৩০ রোমদা ঙসি অসি কান্নবশিং ফংহনবগী থবকসু তৌরি৷
খুঙ্গং খুঙ্গংগী ওইবা মীয়ামগী কান্নবশিং ফংহনলি৷ থক্নবা ঈশিংগী কান্নবা ফংদ্রিবা মফমদা ঈশিং ফংহন্নবা হোৎনরি৷ খুঙ্গংদা লৈবা মীয়ামগী ওইবা ইরুজফম পুখ্রি অচৌবদা বাথরুম কা অনি য়াওবা লুপা লাক্ষ ৩.৫ রোম চংনা শাবগী থবক হৌহল্লগনি৷
চিফ মিনিষ্টরনা মখা তানা হায়, খুঙ্গংশিংদা লায়রবা ইমুং কয়াগী মহৈরোইশিংগী য়ুনিফোর্ম লৈবা ঙমজদবা, লাইরিক লৈবা ঙমজদবা অমসুং মিং চনবা ঙমজদবা মহৈরোই লিশিং ৪০ রোম মণিপুর পুম্বগী ওইনা লৈরমখি৷ হায়রিবা মহৈরোইশিং অদুগী অৱাৎ অপা কয়া সরকারনা অকনবা মীৎয়েং চংদুনা সরকারগী স্কুলশিংদা ফ্রীদা য়ুনিফোর্ম, লাইরিক অমসুং মিং চন্দুনা মহৈ তমহন্নবা হোৎনরি৷
গোবিন্দগ্রাম ৱাকচিং খুল্লেনদগী হিয়াংথাং ইন্দেন গ্যাসকী মখাদা লেম্না এলপিজি গ্যাস কন্নেক্সন মীওই ৫০ দা অথুবা মতমদা ফংহন্নবা অাইওসিদা খঙহনখ্রে৷ তশেংনা লায়রবা ইমুংগী এলপিজি গ্যাস ফংবা য়াবা হান্না সেন্সসতা য়াওহৌদবশিংনা লেম্না এলপিজি গ্যাস কন্নেক্সন ফংহন্নবা হোৎনগনি৷ চিফ মিনিষ্টরগী হকশেলগী তেংবাং কার্দ, এগ্রিকলচর, ফিশরিজ, হেন্দলুমগী মখাদা ফি শানবা লঙ পীবা য়াওনা সরকারনা পায়খৎলিবা স্কিম প্রোজ্রেক্ট কয়াগী কান্নবশিং সরকারনা পায়খৎলিবা খুঙ্গং চৎসি মিসন অসিগী মখাদা লৌহৌনবা হোৎনবীয়ু হায়না চিফ মিনিষ্টর এন বিরেননা ফোঙদোকখি৷
মণিপুর চাওখৎপা হায়বা অসি ঐহাকখক চাওখৎলগা, ফি অনানবা শেৎলগা, কার তোংলগা চাওখৎলে হায়বা য়ারোই৷ লমদম অসিদা লৈরিবা য়ুম খুদিংমক অমসুং মীপুম খুদিংমক চাওখৎতনা মণিপুর চাওখৎলে হায়বা য়ারোই৷ মীয়াম্না পিনিংবা মীওইদা ভোট পীবিয়ু৷ ৱাঙ্গোই কেন্দ্রগী এমএলএ ও লুখোই অসি য়াম্না মবুক চম্বা, হৌজিক লৈরিবা বিজেপিনা লুচিংবা সরকার অসি কায়বা য়ারোই হায়না সরকার অসিবু শৌগৎলকপা মবুকচেল শেংবা লীদরনি৷ মশাগী ওইজবা থিদবা লুচিংবনি৷ এমএলএ লুখোইগুম্বা মীওই মণিপুরদা দরকার ওইরি৷
হৌজিক লৈরিবা সরকার অসিনা লমদম অসিদগী করপসন মুত্থৎনবা হোৎনরিবা অসিদা মতেং পাংবীয়ু৷ চাওখৎপা মণিপুর অমা পুরক্নবা হোৎনমিন্নসি হায়না চিফ মিনিষ্টর এন বিরেননা ফোঙদোকখি৷
থৌরম অদুদা গেষ্ট ওফ ওনর ওইনা শরুক য়াখিবা মণিপুর সরকারগী কঞ্জুমর এফিয়ার্স ফুদ এন্দ পব্লিক দিষ্ট্রিব্যুসনগী মিনিষ্টর করাম শ্যামনা হায়, মহাত্মা গান্ধিগী মতমদা ভারত চাওখৎনবা খুঙ্গং চৎসি হায়না হৌদোক্লম্বা অদু থবক ওইনা নিংথিনা পাঙথোকপা ঙমদনা মতম শাংনা লাকখিবা অদু হৌজিক ভারতকী প্রাইম মিনিষ্টর নরেন্দ্র মোদিগী মতমদা থবক ওইনা পাঙথোকপা ঙম্লে৷
খুঙ্গং চৎসি থৌরম অসিনা মণিপুরগী খুঙ্গংগী মীয়াম্না সরকারগী ওফিসিয়েলশিংবু হকথেংননা উন্নদুনা চাওখৎ থৌরাংগী থবক কয়া পায়খৎপা ঙম্লে৷ সরকারগী লাক্লিবা ওফিসিয়েল কয়া অসিবু হকথেংননা উন্নদুনা মীয়াম্না ভারত সরকার অমসুং মণিপুর সরকারনা পায়খৎলক্লিবা পোলিসি প্রোগ্রাম কয়া অদুগী কান্নবশিং লৌবা য়ারে হায়খি৷
থৌরম অদুদা প্রসিদেন্টকী ৱারোল পীরদুনা ৱাঙ্গোই কেন্দ্রগী এমএলএ ওইনাম লুখোইনা হায়, মণিপুরগী চিফ মিনিষ্টর এন বিরেন অসি লায়রবা, তোল্ল-তারবা কয়াগীদমক ঈশ্বরনা থারকপা মীশকনি৷ মহাক্কী ইন্নোভেটিব ওইবা ৱাখল্লোনদগী থোরকপা গো টু দি হিলস অসি মায় পাক্না পাঙথোক্তুনা ঙসিদি মণিপুরগী চীংমী অমসুং তম্মী অনিগী মরক্তা হেন্না নকশিন্নবা অমসুং নুংশিনবা পুরকপা ঙম্লে৷ মণিপুরগী চীং অমসুং তম অনিমক থোঙ মান্ননা চাওখৎহন্নবা হোৎনরি৷
হৌজিক গোট দি ভিলেজ হায়না হৌখিবা মে ১ দগী হৌদোকপগা লোয়ননা মণিপুরগী খুঙ্গংশিংবু হেন্না চাওখৎহনবা পুরকনা ঙম্লে৷ মমাংদা লৈরম্বা সরকার অমত্তগী মতমদা তৌরমদ্রবা থবক কয়া হৌজিক লৈরিবা মণিপুর সরকারনা তেল্লবা মতম খরা অসিদা তৌরিবা অসি থাগৎনিংঙাইনি৷
ৱাঙ্গোই কেন্দ্রগী মনুংদা লৈরিবা খুঙ্গংগী এরিয়াশিংদা লৈবাকপোকপা খুদিংগী খুঙ্গং চৎসি থৌরম মথং মথং পাঙথোক্কদৌরিবা অসিনা লমদম অসিবু হেন্না চাওখৎহনবদা চাওরবা মতেং ওইরগনি৷
গোবিন্দগ্রাম ৱাকচিং খুলেনগী এরিয়াদা লৈরিবা লায়রবা ইমুং ৫০ দা উজৱালা স্কিমগী মখাদা এলপিজি গ্যাস কন্নেক্সন লেম্না ফংহল্লগনি৷ মীয়াম্না নেস্নেল ফুদ সেক্যুরিটি এক্টকী কার্দ শাববু ওইরো, চিফ মিনিষ্টরগী হকশেলগী তেংবাং কার্দ য়াওনা মখল কয়াগী কান্নবশিং মীয়াম্না লৌবিহৌ হায়না এমএলএ লুখোইনা ফোঙদোকখি৷
থৌরম অদুদা ইম্ফাল ৱষ্টকী অধক্ষা অারকে তরুনি য়াওনা জিল্লা পরিষদ, প্রধান কয়ানা দাইজতা ফমদুনা শরুক য়াখি৷


text:
November 20, 2016
লখিপুরদা সাবদিভিজনেল জুদিসিয়েল মেজিস্ট্রিট অমসুং মুনসেফ কোর্ট হাংদোকখ্রে।
Blogger 10:27 AM 0 Comments
লখিপুরগী মীয়াম্না মতম কুইনদগী খৌরাংনা ঙাইরক্লবা সাবদিভিজনেল জুদিসিয়েল মেজিস্ট্রিট অমসুং মুনসেফ কোর্ট, থাংজা নুমিৎ নভেম্বরগী তাং ১৯দা গৌহাটি হাইকোর্টকী চীফ জস্টিস অজিত সিংনা হাংদোকখ্রে। হৌদৌকপগী থৌরমদা গৌহাটি হাইকোর্টকী জজ্ অনী জস্টিস্ রিশিকেস রোই অমসুং জস্টিস্ সুমন শ্যাম, দিস্ট্রিক সেসন্ জজ্ কাছার কমলেন্দু চৌধুরী, কাছার জিলা বার এসোসিয়েসনগী প্রেসিদেন্ট চুনিলাল ভট্টচার্য, দেপুটি কমিসনার এস ভিশ্বনাথন, সুপারিন্টেন্দেন্ট অফ পুলিস রাকেস রৌসন, শিলচর মিউনিসিপাল বোর্দকী চেয়ারমেন নিহারেন্দ্র নরায়ন ঠাকুর, লখিপুর মিউনিসিপাল বোর্দকী চেয়ারপার্সন রিমি পাল নচিংবা মীওইশিংনা শরুক য়াখি। নৌনা শাবা লখিপুর কমর্সিয়েল কমপ্লেক্সতা কোর্ট অসিগী শংলেন হাংদোকপগী থৌরমসিদা লখিপুরগী এমএলএ শ্রী রাজদীপ গোৱালা মশাগী অচিনবা থবকনা দিল্লিদা লৈখিদুনা শরুক য়াবা ঙমখিদ্রবসু টেলিফোনদা পাউমীশিংদা মহাক্কী হরাও তয়াম্বা ফোঙদোরকখি। নৌনা হাংদোক্লবা কোর্ট অসিগীদমক সাবদিবিজনেল জুদিসিয়েল মেজিস্ট্রেট ওইনা মৃণাল নিউপেন অমসুং জহ্নবী দেবীগী মীং গৌহাটি হাইকোর্টকী চীফ জস্টিস অজিত সিংনা লাউথোক্লমখি।
Subscribe to: Post Comments (Atom)


text:
15th May 2018
থৌদাং পাউমীদগী
ইম্ফাল, মে ১৫ঃ ঙরাং নুমিদাংৱাইরম ইম্ফাল ইষ্টকী পোরোম্পাৎ পুলিস ষ্টেসনগী বম্মর্াপুর অরিবম লৈকাইদা লৈবা ইম্ফাল পুলিস ষ্টেসনগী এস দি পি ও এ ঘনশ্যামগী য়ুমদা শকখঙদবশিংনা নোংমৈ রাউন্দ অমা কাপশিল্লম্লে হায়রি৷
থৌদোক অসিগী মতাংদা প্রেসনা ফংবা পাউদা হায়রিবনা, এস দি পি ও ঘনশ্যামগী লোয়নবীনা ঙরাং নুমিদাংৱাইরম য়ুমগী ফার্ষ্ট ফ্লোরদা লৈবা কিটচনগী অৱাং থংবা থোংনাওগী মিংশেল পাদর হায়জিন্নবা হোৎনবদা মিংশেল অদুদা নোংমৈ মখুল অমা হোরগা লৈরম্বা থেংনখিবনি৷ খুদক্তা এক্সপার্টশিং কৌদুনা থিজিনবদা থোংনাওদা তারিবা মখুল অদু নোংমৈনা কাপশিল্লম্বনি হায়বা খঙবা ঙমখি৷ থৌদোক অদুগী মতাংদা ইম্ফাল ৱষ্টকী এস পি তেমথিং য়াওনা মকোক থোংবা ওফিসিয়েলশিং লাক্তুনা য়েংশিনখ্রে হায়রি৷


text:
স্কিম অনিমক্কী চহিগী ওইবা ফাইনান্সিএল এম্প্লিকেসন অপুনবা অসি থৌমীশিংগী হৌজিক ওইরিবা তলবকী থাক্তা চাওরাক্না লুপা কোতি ১৩৪.৪ ওইগনি ।
এফ সি আই থৌমীশিংগী অনৌবা পেন্সন স্কিমশিং অসিগী মরু ওইবা মগুনসিং-
কবরেজ – ০১.১২.২০০৮ ফাওবদা পেরোলদা লৈবা কোর্পোরেসনগী থৌমী লোইনমক ( কেতাগোরী I,II,III অমসুং IV), নত্ত্রগা মদুগী মতুংদা হাপ্লকপা ( এপোইন্ত ) শিং স্কিম অসিনা কোন্সিনগনি ।
ইলিজিব্লিতী – শিখিবা নত্তনা থবক্তগী পোত্থাদ্রিঙৈ য়ামদ্রবদা চহি ১৫ গী থবক তৌবগী মতম ।
থবক্তা ওন্থোকপগী চৎনগদবা তারিক - ০১.১২.২০০৮ (শেমদোক্লবা খুৎশুমনগা এলাৱেন্সকী চৎনবা তারিক্কী মতুং ইন্না)
থবক পীরিবগী শেনখাই – ০১.১২.২০০৮ ফাওবদা লৈবা থৌমীশিং অমসুং মতুংদা হাপ্লকপশিংগী থা অমগী বেসিক পে অমসুং দি এগী ১০% ।
থৌমীশিংগী শোইফদ্রবা শেনখাই - থা অমগী বেসিক পেগী ২% + দি এ । থৌমীশিংগী ভোলুন্তরী কন্ত্রিব্যুসন – থা অমগী বেসিক পেগী ২৫% + দি এ ফাওবা
কান্নবশিং – থবক্তগী পোথারবা অমসুং শিবা মতমদা পেন্সন ( এন্ন্যুইতী )।
এফ সি আই থৌমীশিংগী অনৌবা পোস্ত রিতয়ার্দমেন্ত মেদিকেল স্কিমশিং অসিগী মরু ওইবা মগুনসিং-
এপ্লিকেব্লিতী – থবক্তগী পোত্থারবশিংগী ইম্প্লোয়ী ফন্দেদ মেদিকোল হেল্থ স্কিমগী হৌজিক হৌজিক মেম্বর ওইরিবা থবক্তগী পোত্থারবা থৌমীশিং য়াওনা কোর্পোরেসনগী থৌমী লোইনমক ( কেতাগোরী I,II,III অমসুং IV) ।
ইলিজিব্লিতী – শিখিবা নত্তনা থবক্তগী পোত্থাদ্রিঙৈ য়ামদ্রবদা চহি ১৫ গী থবক তৌবগী মতম ।
থবক পীরিবগী শেনখাই – বেসিক্কী ৩.৮৩% + দি এ ০১.০৪.২০১৬ তগী চৎনবা হৌবা ।
থৌমীশিংগী শোইফদ্রবা শেনখাই – থবক্তগী পোত্থাবা মতমদা/থবক তৌরিঙৈদা শিবা মতমদা অরোইবা লৌথোকপা তলব অমসুং দি এ , য়ামদ্রবদা লুপা ১০,০০০ ।
কবরেজ – স্কিম অসিনা থবক্তগী পোত্থারবশিং, মহাক্কী মচাশিং অমসুং মখা পোনবা শোইনাইবা অঙাংশিংবু ভারতকী হোস্পিতাল অমা হেক্তদা লায়েংবগী চাদিংশিং কোন্সিনগনি । (পিআইবি - ১০ আগষ্ট ২০১৬)


text:
আসামগী মাজুলি ঈথৎতা ভারত নোংথক লান্মীগী মাইক্রোইলাইট হেলিকোপ্তার অমা কায়বদা পাইলোত অনি থৌদোকফমদা শিরে।
ঙসি (শগোলশেন, ফেব্রুৱারী ১৫) নুংথিল পুং অমা মখায়রোম তাবা অদুৱাইদা জোরহাত জিলাগী
রাউরিয়া প্লেন তাফমদগী পাইরকখিবা হেলিকোপ্তর অদু মাজুলি ঈথৎকী সুমোইমারিদা কায়দুনা
তাশিনখিবনি হায়রি। অরুনাচল প্রদেশ তম্না পায়বগী ৱানি অদুবু তেক্নিকেলগী ওইবা অশোয়বা
খরা লৈবনা খুদক্কী ওইনা লেন্দিং তৌনবা হোৎনবদা থৌদোক অদু থোকখিবনি। থৌদোক অদুদা
মাইক্রোলাইট হেলিকোপ্তর অদুদা তোংলকখিবা পাইলোত ৱিংকমান্দর জয় পাল জেমস্ অমসুং
ৱিংকমান্দর দি ভাতস্ শিখি।
লখিপুরওনলাইন গী ফেসবুক পেজ লাইক তৌবিউ।


text:
ইলেক্ট্রোনিক টোল কলেক্সনগীদমক শিজিন্নরিবা FASTag
তোপিক অসিনা ইলেক্ট্রোনিক টোল কলেক্সনগীদমক শীজিন্নরিবা FASTagকী মতাংদা ইনফোর্মেসন পীরি।
নেসনেল হায়ৱেজ ওথোরিটি ওফ ইন্দিয়া (NHAI)না ইলেক্ট্রোনিক টোল কলেক্সনগী ওইনা শিজিন্নরিবা FASTags ফংহন্নবগীদমক, MyFASTag অমসুং FASTag Partner (FASTag পার্টনর) কৌবা মোবাইল এপ অনি হৌদোকখ্রে।
ইলেক্ট্রোনিক টোল কলেক্সন (ETC) হায়বসি করিনো?
ETC হায়বসি মীওইবগী মতেং য়াউদবা হায়ৱে টোলগী ইলেক্ট্রোনিক পেমেন্টবুনি। ETC সিষ্টেমশীংনা, গারি অমসুং টোল কলেক্সন এজেন্সি অনিগী মরক্তা ইলেক্ট্রোনিক্কী মতেংনা শেলগী ত্রাঞ্জেক্সন অমা পাংথোক্নবা ভেহিকল-তু-রোডসাইদ কম্যুনিকেসন টেক্নোলোজিশীং শিজিন্নৈ।
FASTag হায়বসি করিনো?
FASTag হায়বসি টোল পেমেন্টশীংবু হকথেংননা মসিদা লিঙ্ক তৌরিবা প্রিপেদ নত্ত্রগা সেভিংস একাউন্টদগী পীনবা, রেদিও ফ্রিক্বেন্সি আইদেন্টিফিকেসন (RFID) টেক্নোলোজি শিজিন্নবা দিভাইস অমনি। মসি নহাক্কী গারিগী মমাংগী মীংশেন্দা (windscreen) নপশিল্লি অমসুং মসিনা নহাকপু টোল প্লেজাশীংদা শেলগী ত্রাঞ্জেক্সনগীদমক খাম্বা তৌদনা গারি তৌবা য়াহল্লি। তেগ (tag) অদু তেগ ইসু তৌফমদগী লৈবা য়াই অমসুং করিগুম্বা মদু প্রিপেদ একাউন্টতা লিঙ্ক তৌবা ওইরবদি, নহাক্কী মথৌ তাবদুগী মতুংইন্না তেগ অদু রিচার্জ / তোপ অপ তৌবা মথৌ তাগনি।
লৈবাক অসিদা লৈরিবা টোল প্লেজা 371 NHAIগী লেন (lane) পুম্নমক অসি ইং 2017গী ওক্টোবর তাং 1দগী FASTag এনেবল ওইহল্লগনি অমসুং অতোপ্পা মখল অমত্তগী পেমেন্ট চৎনররোই। অতৈ লেনশীংদি, FASTag এনেবল ওইরবসু, অতোপ্পা মওংগী পেমেন্ট লৌবা য়াখিগনি। টোল প্লেজা 371 NHAIদা লৈরিবা দেদিকেটেদ FASTag লেনশীং অসি ইং 2017, সেপ্টেম্বরগী তাং 1দগী শিজিন্নবা য়ারগনি।
গবর্ণমেন্ট ওফ ইন্দিয়ানা ইং 2017, ওক্টোবরগী তাং 1দগী হৌদুনা অনৌবা গারি য়োনবা মতমদা এক্টিভ FASTag নপ্পসি তঙাইফদবা ওইহনখ্রে। “FASTag পার্টনর এপ”না লৈবাক অসিদা লৈবা দিলর 6000 হেনববু প্লেটফোর্ম অমখক্তংদা পুন্সিন্নবা অমসুং গারি পীবা মতমদা FASTag এক্টিভেট তৌনবা থবক পায়খৎকনি।
FASTag শীজিন্নবগী কান্নবশীংদু করি করিনো?
- কেসলেস পেমেন্ট (শেলয়েক চংদবা পেমেন্ট) – FASTag য়ুজরশীংনা টোল ত্রাঞ্জেক্সনগীদমক শেল (কেস) পুবগী মথৌ তাদ্রে, অমসুং শেল অচোইবা পীবগী খুদোংচাদবা লৈহন্দ্রবনিনা, চপ চাবা শেনফম অদুমক পীবা য়ারে।
- মতম য়াম্না চংহন্দনা গারি লানবা য়াহনবা – চপ চাবা শেনফম অদু FASTagকী খুত্থাংদা মশা-মথন্তা লৌখ্রবনিনা (Auto-debit) টোল প্লেজাশীংদা গারি হেন্না য়াংনা লানবা য়ারে অমসুং মসিনা মতম্বুসু কনবা ঙম্লে।
- ওনলাইনদা রিচার্জ তৌবা – FASTag অসি ওনলাইন্দা ক্রেদিট কার্দ/ দেবিট কার্দ/ / NEFT/ RTGS নত্ত্রগা নেট বেঙ্কিংগী খুত্থাংদা রিচার্জ তৌবা য়াই।
- SMS এলর্ট পীবা – টোল ত্রাঞ্জেক্সনশীং, বেলেন্স নেম্বা, অসিনচিংবশীংগীদমক রেজিষ্টর তৌরবা মোবাইল নম্বর অদুদা খুদক্তা SMS এলর্ট পী।
মতৌ করম্না ঐনা FASTag লৈবা য়াগদগে?
- FASTags অসি ওনলাইন্দা য়োল্লি - FASTag অসি ওনলাইন্দা ইসু তৌরিবা বেঙ্ককী ৱেবসাইটশীং/ NHAI ৱেবসাইট / IHMCL ৱেবসাইট তগী লৈবা য়াই অমসুং লৈরিবা মীওই অদুগী লৈফমদা কোরিয়রগী খুত্থাংদা য়ৌহল্লক্কনি।
- মোবাইল এপ - MyFASTag অসি এন্দ্রোইদ অমসুং iOS সিষ্টেম অনিমক্কী এপ ষ্টোরদগী দাউনলোদ তৌবা য়াবা কঞ্জ্যুমর এপ অমনি। কঞ্জ্যুমর অমনা FASTag অসি এপ অসিদা লৈবা নত্ত্রগা রিচার্জ তৌবা য়াই। এপ অসিনা ত্রাঞ্জেক্সনশীংগী রেকোর্দ য়েংশিনবদা মতেং পাংই অমসুং ওনলাইন গ্রিভান্স রিদ্রেসেলসু পী। এন্দ্রোইদকীদমক্তা এপ অসি দাউনলোদ তৌনবা, মফমসিদা ক্লিক তৌবীয়ু।
- নহাক্না নহাক্কী তেগ একাউণ্ট শেম্নবগীদমক্তা টোল প্লেজাশীংদা লৈরিবা সর্টিফাই তৌরবা ইসু তৌরিবা বেঙ্কশীং (ICICI বেঙ্ক, এক্সিস বেঙ্ক, IDFC বেঙ্ক, ষ্টেট বেঙ্ক ওফ ইন্দিয়া)গী পোইন্ট ওফ সেল (POS) লোকেসন অমহেক্তদা নত্ত্রগা বেঙ্কশীংগী সেল ওফিসশীংদা চৎপা য়াই। মসিগী মথক্তা, নহাক্না খ্বাইদগী নকপা POS লোকেসন খংদোক্নবগীদমক ইসু তৌরিবা বেঙ্ক অদুগী কষ্টমর কেয়র নম্বরদা কোল তৌবসু য়াই। POS/ সেলস ওফিস লোকেসন অদুদা চৎপা মতমদা নহাক্কী KYC দোক্যুমেন্টগী ওরিজিনেল অমসুং ফোটোকোপি অনিমক পুবা মথৌ তাগনি। FASTag লৈনবগীদমক নহাক্কী গারি অদু POS / সেল ওফিস লোকেসন অদুদা পুবা মথৌ তাই।
- FASTag লৈনবগীদমক মথৌ তারিবা দোক্যুমেন্টশীং - FAS Tag অসি একাউন্ট অমদা লিঙ্ক তৌবা মরম্না, ইসু তৌরিবা বেঙ্ক অদুগী KYC পোলিসিগী মতুংইন্না KYC দোক্যুমেন্টেসন মথৌ তাগনি। KYC দোক্যুমেন্টেসনগী মথক্তা, নহাক্না FASTagকী এপ্লিকেসন অদুগী লোয়ননা গারি অদুগী রেজিষ্ট্রেসন সর্টিফিকেট (RC) অদুসু পীশীনবা মথৌ তাই।
- ICICI বেঙ্ক (কষ্টমর কেয়র 1800 210 0104)
- Axis বেঙ্ক (কষ্টমর কেয়র 1800 103 5577)
- IDFC বেঙ্ক (কষ্টমর কেয়র 1800 266 9970)
- SBI বেঙ্ক (কষ্টমর কেয়র 1800 110 018)
- FASTag অসিগী ভেলিদিটি অসি অনলিমিটেদ (unlimited validity) ওই। চপ মান্নবা FASTag অদু রিদরনা পারিবমখৈ অমসুং শেমদোক-শেমজিন তৌদ্রিবমখৈ শিজিন্নবা য়াগনি। শেগাই-খোকাইবদগী রিদিং ক্বালিটি হন্থরক্লবদি, চানবীদুনা অনৌবা তেগ অমগীদমক্তা ইসু তৌরিবা নহাক্কী বেঙ্ক অদুদা চৎপীয়ু।
ইসু তৌরিবা বেঙ্কশীংগী কষ্টমর কেয়র হেল্পলাইনশীং মখাদা পীরি।
FASTag লৌবগী চার্জ কয়ানো?
FASTag অসি ইসুয়িং বেঙ্কশীংনা (Issuing Banks) ইসু তৌই অমসুং বেঙ্কশীংনা তেগ অমমমগী ওইনা খ্বাইদগী য়াম্লবদা লুপা 200 ফাউবা লৌবা য়াই। অদুমওইনমক, তেগ ইসু তৌবগী চার্জশীং অসি ইসু তৌরিবা বেঙ্কশীংদুনা লেপ্পী অমসুং বেঙ্ক অমগা বেঙ্ক অমগা মান্নদবসু য়াই।
ঐহাক্কী লৈফম য়ুম অসি অকক্নবা টোল প্লেজা অমগী কিমি 10 গী মনুংদা লৈ। লোকেলগী গারিশীংগীদমক পীরিবা কন্সেসনশীং ফংনবগীদমক ঐহাক্না FASTag লৌবা মথৌ তাগদ্রা?
নহাক্না কন্সেসনশীং (concessions) ফংনবগীদমক FASTag অমা লৈবা য়াই। FASTag অদু লৈরবা মতুংদা, লৈরক্লিবা বেঙ্ককী POS লোকেসন অদুদা, অকক্নবা প্লেজা অমগী কিমি 10 মনুংদা নহাক্কী য়ুম লৈ হায়বদু তাক্নবগী মথৌ তাবা দোক্যুমেন্টশীং (প্রুফ ওফ রেসিদেন্স) অদু পীশিনবা মথৌ তাগনি। মদু ভেরিফাই তৌখ্রবা মতুংদা, নহাক্কী গারিদা পীরিবা FASTag অদুদা কন্সেসন পীরক্লগনি।
সোর্স : NHAI


text:
২০১৪ বেচকী আই এ এস ওফীসরশিংবু এসিস্তেন্ট সেক্রেতরি ওইনা থবক পায়হনবা হৌবগী মীফমদা ৱারোল পীরদুনা, মখোয়না শাংলবা ত্রেনিং মতমদা ফংখিবা অৱাংবা থাক্কী মহৈ অমসুং লৌশিং অদু উৎথোকচনবা অচৌবা তাঞ্জা অমা ফংলে হায়না প্রধানমন্ত্রীনা ফোংদোকখি। লাক্কদৌরিবা থা অহুম অসিদা মখোয়গী হৈশিংবা অমসুং থবক তৌবগী কান্নবা অদু মখোয় মখোয়না লৈরুগদৌরিবা বিভাকশিং অদুদা ফংহন্নবা মহাক্না খঙহনখি। নহা ওইরিবা ওফীসরশিং অদুদা মহাক্না মরু ওইনা লৈঙাকলোনগী থবক থৌরমদা তেক্নোলোজি শিজিন্ননবা অমসুং তেক্নোলোজিবু অহেনবা থাকতা পুখৎনবা খঙহনখি ।
প্রধানমন্ত্রীনা ওফীসরশিং অদুদা মখোয়না কেন্দ্র সরকারদা এসিস্তেন্ট সেক্রেতরি ওইনা থা ৩ থৌ পুরিঙৈ মনুংদা মথক থোংবা ওফীসরশিং উবদা থক্কৎপা য়াওদনা অমসুং তোরো খোন্দাননা অকিবা লৈতনা ৱারি ৱাতাই তৌননবা খঙহনখি । মহাক্না মসিমশু পনখি মদুদি ২০১৩ বেচতগী হৌখিবা আই এ এস ত্রেনিং অসি অনৌবা শক্তম অমনি অমসুং আই এ এস ওফীসরশিংনা মখোয়গী কেরিয়র হৌবদা কেন্দ্রদা থবক তৌবগী খুদোং চাবা অদু ফংহল্লি, খুদোং চাবা অসি মখোয়গী মথক থোংবশিংগী মতমদা ফংখিদে।
কেন্দ্রগী পরসোনেল,পব্লিক গ্রিবেন্সেসস অমসুং পেন্সনগী রাজ্য মন্ত্রী, ডোক্তর জিতেন্দ্রা সিংহ অমসুং সরকারগী মকোক থোংবা ওফিসরসিংনা থৌরম অদুদা শরুক য়াখি। (পিআইবি - 02-August, 2016)


text:
রাষ্ট্রিয় কৃষি বিকাস যোজনা
রাষ্ট্রিয় কৃষি বিকাশ যোজনা নত্ত্রগা নেসনেল এগ্রিকলচর দিভেলপমেন্ট প্রোগ্রামগী মরুওইবা শরুকশীং উৎলি।
RKVYগী বেকগ্রাউন্দ
লৌউ-শীংউ অমসুং মসিগা মরি লৈনবা সেক্টরশীংনা খোংজেল তপ্না চাউখৎলিবসিগী য়েংদুনা, ইং 2007গী মেগী তাং 29দা পাংথোকখিবা নেসনেল দিভেলপমেন্ট কাউন্সিল (NDC)গী মিটিংনা অখন্নবা এদিসনেল সেন্ত্রেল এসিষ্টেন্স স্কিম (RKVY) অমা হৌদোক্নবা লেপখি। লৌউ-শীংউ চাউখৎহন্নবগী থৌশীল অসি লৌমীশীংগী মথৌ তাবশীং ফংনবা মওংদা অমুক হন্না শেমদোকপা তাই হায়না NDCনা ফিরেপ লৌখি অমসুং সেন্ত্রেল অমসুং ষ্টেট গবর্ণমেন্টশীংবু লৌউ-শীংউগী লম অসিদা অমুক হন্না মপাঙ্গল কলহন্নবা থৌশিল অমা পুথোক্নবা খংহনখি। 11শুবা প্লানগী মতমদা লৌউ-শীংউগী সেক্টর অসিদা চহিদা চাদা 4গী চাংদা ৱাংখৎহন্নবা NDC না অমুক হন্না ফিরেপ লৌখি।
লৌউ-শীংউ বিভাগনা মথক্কী রিজোলুসনগী মতুংইন্না অমসুং প্লানিং কমিসনগা তান্নদুনা নেসনেল এগ্রিকলচর দিভেলপমেন্ট প্রোগ্রাম (RKVY) হায়না খংনবা RKVY স্কিমগী গাইদলাইনশীং শেমলে।
প্রোগ্রাম অসিগী পান্দমশীং
- লৌউ-শীংউ অমসুং মসিগা মরি লৈনবা সেক্টরশীংদা মখোয়গী ইনভেষ্টমেন্ট হেনগৎহনবা ষ্টেটশীংবু ইনসেন্টিভ পীবা
- লৌউ-শীংউগী প্রোগ্রামশীং থৌরাং তৌবা অমদি শিনবা মতমদা ষ্টেটশীংদা ফ্লেক্সিবিলিটি অমসুং ওটোনোমি পীবা
- দিষ্ট্রিকশীং অমসুং ষ্টেটশীংগীদমক লৌউ-শীংউগী থৌরাং শোয়দনা শেম-শাবা
- মরুওইবা মহৈ-মরোংশীংদা লৈবা পোত্থোক্কী অহোবশীংদু হন্থহন্নবগী পান্দম অদু ফংবা
- লৌমীশীংদা শেন্দোং ফংবা হেনগৎহনবা
- লৌউ-শীংউ অমসুং মরি লৈনবা সেক্টরশীং অমত্তা ওইনা পুন্না ফগৎহনবা
RKVYগী মপুং ওইবা ফিচরশীং
- মসি ষ্টেটকী প্লান স্কিম অমনি।
- RKVYগীদমক ষ্টেট অমনা ইলিজিবল ওইবা হায়বসি ষ্টেট অদুনা লৌউ-শীংউ অমসুং মরি লৈনবা সেক্টরশীং অদুদা ষ্টেট প্লান হেনগৎহনবা অমসুং থম্বা হায়বসিগী মখা পোনগনি।
- এক্সপেন্দিচরগী বেজ লাইন অসি ষ্টেট গবর্ণমেন্ট অদুনা মমাংগী চহি অদুগী চহি অহুমগী মমাংদা শিজিন্নখিবা চাংচত্তা ওইবা চাদিং অদুনা লেপকনি।
- দিষ্ট্রিক অমসুং ষ্টেট এগ্রিকলচর প্লানশীং শেম্বা হায়বসি তঙাইফদবনি।
- স্কিম অসিনা NREGSগুম্বা অতোপ্পা প্রোগ্রামশীংগা পুনশিনবদা পুক্নিং থৌগৎলি।।
- ফন্দিংগী মওং অসি 100% সেন্ত্রেল গবর্ণমেন্ট গ্রান্টনি।
- করিগুম্বা ষ্টেটনা মতুং তাবা চহিশীংদা ইনভেমেন্ট হন্থনা তৌরবা অমসুং RKVYগী বাস্কেটতগী থোকখিবা তারবদি হান্ননা হৌখ্রবা প্রোজেক্টশীং লোয়শিন্নবগী বেলেন্স রিসোর্সশীংদি ষ্টেটনা পীবা তাই।
- মসি ইন্সেনতিভ স্কিম অমনি মরম অদুনা এলোকেসনশীং ওটোমেটিক নত্তে।
- মসিনা লৌউ-শীংউ অমদি মসিগা মরি লৈনবা সেক্টরশীং পাক-চাউনা পুন্সিন্নগনি।
- মসিনা ষ্টেটশীংদা অৱাংবা থাক্কী ফ্লেক্সিবিলিটি পীগনি।
- অকক্নবা মতম পীরবা প্রোজেক্টশীংবুনা হেন্না পুক্নিং থৌগৎলি।
স্কিম অসিগী মখাদা কোনশীনগদবা মরি লৈনবা সেক্টরশীং
- ক্রোপ হজবেন্দরি (হোর্তিকলচর য়াউনা)
- এনিমেল হজবেন্দরি, দাইরি দিভেলপমেন্ট, ফিসরিজ
- এগ্রিকলচরেল রিসর্চ অমসুং এজুকেসন
- এগ্রিকলচরেল মার্কেটিং
- ফুদ ষ্টোরেজ অমসুং ৱায়রহাউসিং
- লৈহাউ অমসুং ঈশিং য়োক্তুনা থম্বা
- এগ্রিকলচরেল ফাইনান্সিএল ইনষ্টিট্যুসনশীং
- অতৈ এগ্রিকলচর প্রোগ্রামশীং অমসুং কোওপরেসন
RKVYগী মখাদা মীৎয়েং থমগদবা এরিয়াশীং
- মহৈ-মরোং অমসুং মরু-মরাং য়াউনা ফুদ ক্রোপশীংগী ইন্টিগ্রেটেদ দিভলপমেন্ট
- এগ্রিকলচর মেকানাইজেসন
- লৈহাউ ফহনবা অমসুং পোত্থোক পুথোকপা
- নোংগী ঈশীংনা চলাইবা ফার্মগী সিষ্টেমশীং চাউখৎহনবা
- ইন্টিগ্রেটেদ পেষ্ট মেনেজমেন্ট
- এক্সটেনসন সর্ভিসশীং প্রোমোট তৌবা
- পাম্বী-শীংবী থাবা
- শা-ষন য়োকপা, শঙ্গোম পুথোকপা অমসুং ঙা য়োকপা
- মুগা তিল য়োকপা
- লৌমীশীংগী ষ্টদি টুরশীং
- ওর্গানিক অমসুং বাইও-ফর্টিলাইজরশীং
- ইন্নোভেটিভ ওইবা স্কিমশীং
সোর্স : রাষ্ট্রিয় কৃষি বিকাশ যোজনা পোর্টেল, গবর্ণমেন্ট ওফ ইন্দিয়া


text:
নীতি আযোগকী মীহুৎসিংগা ৱারি শানরদুনা প্রধানমন্ত্রী নরেন্দ্র মোদীনা হায়খি মদুদি মতম খরা মালেম পুম্বনা য়ানরম্বা অহেনবগা মরি লৈনবা অহোংবা অদু হৌজিক লোইখ্রে । মহাক্না হায়খি লৈরিবা যুগ অসিদা মশক য়াওনা হোংদোকপগী তঙাইফদবা অদু ওইরে । মহাক্না হৌখিবা চহি ১০ গী খুজিং অহুম লোমদা হোংদোক হোংজিন নাইবগী চৎনরোল অমা ওইনা তেক্নোলোজীগী মতিক্তা মীয়েং চংনরক্লি অমসুং লেপ্নরি মদুদি অহোংবগী খোংজেল অসি হন্থরোই । প্রধানমন্ত্রীনা ফোংদোকখি মদুদি কেন্দ্র সরকারদা মীয়ামগী পুন্সিবু হেন্না য়াইফহন্নবা অহোংবা পুরক্নবগীদমক থৌনা অমসুং পাঙ্গল লৈরি ।
মহাক্না হায়খি মদুদি, পুৱারি ওইবা মওংদা ভারতকী পোলিসী-মেকরশিংনা মসিগী অৱাৎপা অসিদা অৱাবা ফোংদোকপগী মহুৎ মখোয়গী মথৌনানা শান্ননবগীদমক হৌগৎলক্কদবনি । প্রধানমন্ত্রীনা হায়খি মদুদি ভারতকী চাওখৎপগী লম্বীগী পাক চাওরবা রোদ-মেপ শেম্ননবা ভারতকী নেচরেল রিসোর্সশিং অমসুং হ্যুমেন রিসোর্সশিং হৈশিংনা অমসুং লৌশিং লৈনা শিজিন্নবা অসি অহোংবা অসিগী মরু ওইবা ওইগদবনি । হিরম অসিগী খুদম কয়া মরুম পীরদুনা মহাক্না ফংলিবা লম, লৈবাক অসিগী মিনরেল ৱেল্থ, অমসুং মরাং কাইনা ফংলিবা সোলর ইনর্জীগী পাঙ্গল অদুগী মতাংদা পনখি । অসুম্না মহাক্না হায়খি মদুদি ভারতনা হৌজিক ফাওবদা মসিগী পাক চাওরবা সমুদ্র তোর্বান্দগী শরুক খরতমক শিজিন্নরি ।
হ্যুমেন রিসোর্স দিব্লপমেন্তগী মতাংদা ফোংদোক্লদুনা প্রধানমন্ত্রীনা হায়খি মদুদি মিয়েং চংলবা স্কিল দিব্লপমেন্ত য়াম্নমক তঙাই ফদে , মরমদি তুংলমচৎতা হ্যুমেন রিসোর্সকী মালেমগী ওইবা তঙাইফদবশিং অদু মপুং ফাহন্নবগী থৌনা ভারত্তা লৈ । প্রধানমন্ত্রীনা ভারতকী তুরিজম পোতেন্সিয়েলগী চাওখৎ থৌরাংগী তঙাইফদবশিং অদুদা শাফু পীখি । মহাক্না হায়খি মদুদি চাওখৎ থৌরাংদা পুক্নিং থৌগৎপা অমসুং এক্সপোর্ত হেনগৎহন্নবগীদমক রাজ্যশিংগা লোইননা শরুক য়ামিন্নবা কোওপরেতিব ফেদরেলিজমগী শুপ্নগী মচাক অমত্তা নত্তনা মসি মতমগী তঙাইফদবসুনি ।
লৌউ শিংউবগী মতাংদা পল্লদুনা প্রধানমন্ত্রীনা হায়খি মদুদি লৌউ শিংউগী পোত্থোক হেনগৎহনবা খক্তদা পুক্নিং চংবা য়াদ্রি, অদুবু ভাইব্রেন্ত রুরেলর ইকোনোমী অমগী চাওখৎ থৌরাংদা পুক্নিং চংবা তাই । মহাক্না লম অসোমদা ফুদ প্রোসেসিং সেক্তর, ৱায়রহাউস দিব্লপমেন্ত অমসুং তেক্নোলোজী ইনপুৎশিংগী তঙাইফদবশিং অদুদা শাফু পীখি ।
প্রধানমন্ত্রীনা হায়খি মদুদি পোলিসী-মেকরশিংগী মশাগী অপাম্বা ( নিয়ৎ )অসি কাংলোনশিং ( নীতি ) দগীসু হেন্না মরু ওই । অফবা লৈঙাক্লোনগীদমক্তা মতিক মঙাল শেমগৎপগী তঙাইফদবদা শাফু পীরদুনা মহাক্না ফংলিবা রিয়েল তাইম দাতাগী কান্নবা অদুদা মিয়েং থমখি ।
মহাক্না নীতি আয়োগতগী গিব-ইৎ-অপ খোংজংগী মাইপাকপা অমসুং মীয়ামদগী মশিং য়াম্না তরু তনানবগী খোংজংদা ফংলিবা কান্নরবা থৌওংশিংগুম্বা থৌদোকশিংদগী ইথিল লৌনবা ফোংদোকখি ।
মীফম অদুদা প্লান্নীংগী রাজ্য মন্ত্রী শ্রী রাও ইন্দ্রজিৎ সিংহ, নীতি আয়োগকী ভাইস চিয়রমেন শ্রী অরবিন্দ পনগরিয়া অমসুং নীতি আয়োগকী মীহুৎশিং, সেনিয়র ওফিসিয়েলশিংদা নত্তনা প্রধানমন্ত্রী ওফিস অমসুং মন্ত্রিমন্দল সেক্রেতরিয়েৎকী সেনিয়র ওফিসরশিংনা শরুক য়াখি । (পিআইবি -28-July, 2016)


text:
সোসিয়ল ৱেলফেয়র
-
ইন্থোকপীরবা অমসুং উপাই লৈত্রবা মীওই কাংলুপশীং
ভারত সরকারনা পাক-চাউরবা সমাজগী য়াইফ-থৌরাং অমা শেমগৎলে। SC, ST, BC, মশীং য়ামদবা কাংলুপশীং, নুপীশীং, অসিনচিংবশীংগী পুন্সিগী মহিং হেন্না ফগৎনবা অমসুং হেন্না মগুন লৈহন্নবা শেম্লিবা প্রোগ্রাম কয়া অসিনা মসিগী প্রমাণনি।
-
চৎনরিবা স্কিমশীং অমসুং প্রোগ্রামশীংগী মতাংদা মীচমবু ভাব তাহনবা
নাগরিক খুদিংমক্না কেন্দ্র অমসুং রাজ্য সরকারশীংনা চৎনহল্লিবা মহাক্কী ফংফম থোকপশীং, মরি লৈনবা স্কিমশীং অমসুং প্রোগ্রামশীং অদুগী খুদোংচাবা অমসুং কান্নবা ফংনবা খংবগী মথৌ তাই।
-
সমাজগী ওইবা অহোংবগীদমক অপুনবা থৌদাং
মশীং য়াম্লবা লিরিবা মায়পাকপগী ৱারি কয়ানা অচুম্বা ৱায়েন লৈবা সমাজ অমসুং থোং মান্নবা সমাজ অমদা লৈরিবা সমাজগী অথীংবশীং অদু থুগায়বা ঙম্বগী অপুনবগী থৌদাং অদু উৎলি। অসিগুম্বা খংজিনবা য়াবা থৌদাং অমদি নুপীদা শক্তি পীনবা মোদেল অমগুম্না হৌজিক্তি প্রমাণ তৌখ্রবা ভারত্তা লৈখিবা সেল্ফ-হেল্প গ্রুপকী ঈহৌ অসিনি।
ভারতকী সংবিধান্না নুংঙাই-য়াইফবা লৈবাক অমা লিংখৎলি। মসি প্রিএম্বল অমসুং দিরেক্টিভ প্রিন্সিপলস ওফ ষ্টেট পোলিসিদা (DPSP) ময়েক শেংনা উৎলিবা শক্তমশীং অসিদগী তশেংনা খংবা ঙম্মী। মসিগী ৱাখল্লোন অসিদা, ভারতনা প্রিন্সিপলদখক্তা নত্তনা শেনমিৎলোনগী থৌরাংগী খুত্থাংদসু নুংঙাই-য়াইফরবা লৈবাক অমা লৈহন্দুনা ভারতকী নাগরিক খুদিংমক্তা সমাজগী, শেনমিৎলোনগী অমসুং রাজনিতিগী অচুম্বা ৱায়েল অদু ফংহন্নবা ফিদম অদু মপুং ফাহন্নবা চপ য়ুংবা ফিরেপকা লোয়ননা হোৎনরি।
সরকারবু নুংঙাই-য়াইফবা লৈবাক অমা শেম্নবা খংহল্লিবা ভারত সংবিধানগী আর্টিকল খরা
ৱাখল্লোন অসিদা, মান্নবা পান্দমশীং ফংনবগী লম্বীদা পোর্টেল অসিনা নুপী, অঙাং, SC, ST, OBC, মীশীং য়ামদবা কাংলুপশীং, অহল ওইরবা নাগরিকশীং, মীমান্নদ্রবশীং অমদি অতৈ কয়াগা মরি লৈনবা ফংফম থোকপশীং, স্কিমশীং, প্রোগ্রামশীং অমসুং সংস্থানগী অকুপ্পা মরোলশীংগী কন্টেন্ট অমসুং ইনফোর্মেন অদু ভারতকী লোল কয়াদা ময়েক শেংনা তাক্তুনা খংহল্লি।
নুপী অমসুং অঙাংশীংগী চাউখৎ-থৌরাং
কাখল অসিনা মখল-মখা কয়াগী পোলিসিশীং, নুপী অমসুং অঙাংশীংগী চাউখৎ-থৌরাংগা মরি লৈনবা ওর্গানাইজেসনশীং অমসুং অতোপ্পা আইনগী মশকশীং খংহল্লি।
সেদ্যুল ট্রাইবশীংগী য়াইফ-থৌরাং
তোপিক অসিনা সেদ্যুল ট্রাইবশীংগী য়াইফ-থৌরাংগা মরি লৈনবা মখল-মখা কয়াগী স্কিমশীং, সংস্থানশীং, পোলিসিশীং অমসুং এক্টশীংগী মরমদা খংহল্লি।
সেদ্যুল কাষ্টশীংগী য়াইফ-থৌরাং
কাখল অসিনা সেদ্যুল কাষ্টশীংগী য়াইফ-থৌরাংগা মরি লৈনবা পোলিসিশীং, সংস্থানশীং, এক্টশীং অমসুং আইনগী মশকশীং খংহল্লি।
শোত্থরবা কাংলুপশীং
কাখল অসিনা শোত্থরবা কাংলুপশীংগা মরি লৈনবা এক্টশীং, পোলিসিশীং অমদি স্কিমশীং অমসুং ওর্গানাইজেসনশীং খংহল্লি।
মওং-মরিল তাদবা সেক্টর
কাখল অসিনা মওং-মরিল তাদবা সেক্টরগা মরি লৈনবা স্কিমশীং অমসুং অতৈ মশকশীং খংহল্লি।
পুম্নমকপু কোনশীনবা শেল-থুমগী ওইবা
মীশীং য়ামদবা কাংলুপকী য়াইফ-থৌরাং
কাখল অসিনা মীশীং য়ামদবা কাংলুপকী য়াইফ-থৌরাংশীংগা মরি লৈনবা আইনশীং, এক্টশীং, পোলিসিশীং, স্কিমশীং, সংস্থানশীং অমসুং অতোপ্পা মশকশীং খংহল্লি।
মীমান্নদ্রবশীংগী য়াইফ-থৌরাং
কাখল অসিনা মীমান্নদ্রবশীংগা মরি লৈনবা আইনশীং, স্কিমশীং, পোলিসিশীং, এক্টশীং, সংস্থানশীং অমসুং অতোপ্পা মশকশীং খংহল্লি।
অহল ওইরবা নাগরিকশীংগী য়াইফ-থৌরাং
কাখল অসিনা অহল ওইরবা নাগরিকশীংগা মরি লৈনবা আইনশীং, স্কিমশীং, পোলিসিশীং, এক্টশীং অমসুং সংস্থানশীং খংহল্লি।
খুঙ্গংগী লায়রবা কোকহনবা
কাখল অসিনা খুঙ্গংগী লায়রবা কোকহন্নবগা মরি লৈনবা আইনশীং, স্কিমশীং, পোলিসিশীং, এক্টশীং অমসুং সংস্থাংশীং খংহল্লি।
সহরগী লায়রবা কোকহনবা
কাখল অসিনা সহরগী লায়রবা কোকহন্নবগা মরি লৈনবা আইনশীং, পোলিসিশীং, এক্টশীং, স্কিমশীং অমসুং সংস্থানশীং খংহল্লি।
ভলুন্টরি সেক্টরশীং
কাখল অসিনা NGO সেক্টরগা মরি লৈনবা পোলিসিশীং, ফন্দ পীবগী খুদোংচাবশীং অমসুং খ্বাইদগী ফবা পাংথোক্কদবা থৌওংশীং খংহল্লি।
দিজাষ্টর মেনেজমেন্ট
কাখল অসিনা লৈবাক অসিগী দিজাষ্টর মেনেজমেন্টকা মরি লৈনবা পোলিসিশীং, এক্টশীং অমসুং খ্বাইদগী ফবা পাংথোক্কদবা থৌওংশীং খংহল্লি।
সমাজগী ফত্তবা চৎনবীশীংগা মায়োক্নবা
মীওই খুদিংমক্না ভারতপু হিংনবগী হেন্না ফবা মফম অমা ওইহন্নবগীদমক্তা খোংথাংশীং লৌখৎপা মথৌ তারিবা সমাজগী ফত্তবশীং অদু কাখল অসিনা খংহল্লি।


text:
স্বছ ভারত মিসন
তোপিক অসিনা স্বছ ভারত মিসনগী মরমদা ইনফোর্মেসন পীরি।
স্বছ ভারত মিসন অসি ইং 2019 ফাউবগী মনুংদা ক্লিন ইন্দিয়া অমা লৈহন্নবা পান্দম থম্লিবা মাস মুভমেন্ট অমনি। জাতিগী মপা মহাত্মা গান্ধীনা মতম পুম্বদা স্বছতাদা অহেনবা মীৎয়েং থমখি মরমদি স্বছতা হায়বসিনা হকশেল ফবা অমসুং চাউখৎপা পুন্সি অমা ফংবা ঙমহল্লি। ৱাখল্লোন অসিগী মখাদা, ভারত সরকারনা ইং 2014গী ওক্টোবরগী তাং 2দা স্বছ ভারত মিসন অসি হৌদোক্নবা ফিরেপ লৌখি। মিসন অসিনা রুরেল অমসুং অর্বান এরিয়া পুম্নমকপু কোনশিনগনি। মিসন অসিগী অর্বান কম্পোনেন্ট অসি মিনিষ্ট্রি ওফ অর্বান দিভেলপমেন্টনা অমসুং রুরেল কম্পোনেন্ট অসিনা মিনিষ্ট্রি ওফ দ্রিঙ্কিং ৱাটর এন্ড সেনিটেসননা ইমপ্লিমেন্ট তৌগনি।
অর্বান এরিয়াদা পায়খৎলিবা স্বছ ভারত মিসন
প্রোগ্রাম অসিগী মনুংদা অহাংবদা খোং হাম্বা তোকহনবা, হকশেল ফরোইদবা মওংগী তোইলেটশীং ঈশীংনা চেন্থখিগদবা তোইলেটশীংদা ওন্থোকপা, খুৎনা অমাং-অশোয় শেংবা তোকহনবা, ম্যুনিসিপাল সোলিদ ৱেষ্ট মেনেজমেন্ট অমসুং হকশেল ফবা সেনিটরিগী থৌওংশীংগা মরি লৈননা মীয়াম্না তৌথোরকপা থবক্তা অহোংবা পুরকপা অসি য়াউরি।
মিসন অসিনা য়ুমথোং ক্রোর 1.04বু কোনশীন্নবা, কম্যুনিটি তোইলেট লাখ 2.5, পব্লিক তোইলেট লাখ 2.6 পীনবা অমসুং টাউন খুদিংমক্তা সোলিদ ৱেষ্ট মেনেজমেন্ট ফেসিলিটি অমমম লৈহন্নবা পান্দম থম্লি। প্রোগ্রাম অসিগী মখাদা, কম্যুনিটি তোইলেটশীং অসি য়ুমথোং অমমমগী তোইলেটশীং শাবদা খুদোং চারোইদবা রেসিদেন্সিএল এরিয়াশীংদা শাগনি। পব্লিক তোইলেটশীং অসিসু টুরিষ্টকী মফমশীং, কৈথেলশীং, বস ষ্টেসনশীং, রেলৱে ষ্টেসনশীং অসিনচিংবগুম্বা মফমশিংদা শাগনি। প্রোগ্রাম অসি টাউন 4,401 দা চহি মঙাগী মনুংদা ইমপ্লিমেন্ট তৌগনি।
ইন্দিভিজুএল তোইলেট অমা শাবগী পীগদবা অপুনবা মতেং অসি সেন্ত্রেল গবর্নমেন্টতগী লুপা 4000/- অমসুং ষ্টেট গবর্ণমেন্টতগী য়ামদ্রবদা লুপা 1333/-নি। অদুম ওইনমক, অৱাং নোংপোক ষ্টেটশীংগী মতাংদদি, ষ্টেটশীং অসিনা ইন্দিভিজুএল টোইলেট অমগী ওইনা শুপ্নগী লুপা 400/-খক পুথোকপা মথৌ তাই। অদুম ওইনমক, ULB/ ষ্টেট গবর্নমেন্টনা এদিসনেল রিসোর্সেসকী খুত্থাংদা অহেনবা ফন্দশীং ষ্টেজ অমহেক্তদা থাদোকপদা অথীংবা লৈতে।
কম্যুনিটি তোইলেটশীং শানবগীদমক্তা ফংবা য়াবা মতেং – সেন্ত্রেল গবর্ণমেন্টনা VGF/ আউটরাইট গ্রান্ট অমা ওইনা কম্যুনিটি তোইলেট শানবগী চংগদবা শেনফম অদুগী 40% ফাউবা পুথোক্কনি। SBM গাইদলাইনশীংগী মতুংইন্না, ষ্টেটশীং/UTশীংনা কম্পোনেন্ট অসিগী ওইনা অহেনবা 13.33% অমা পুথোক্কনি। NE অমসুং স্পেসিএল কেটেগোরিগী ষ্টেটশীংদি শুপ্নগী 4%খক্তমক পুথোকপা মথৌ তাগনি। ৱাৎহৌরিবা অদুনা অর্বান লোকেল বোদি অদুনা ইনোভেটিভ মেকানিজমশীংগী খুত্থাংদা পুথোক্নবা তৌবা তাই। কম্যুনিটি তোইলেট অমগী সিট অমদা চংগদবা চাউরাকপা শেনফম অসি লুপা 65,000/-নি।
স্বছ ভারত মিসন (গ্রামিন)
নির্মল ভারত অভিয়ান অসি স্বছ ভারত মিসন (গ্রামিন) ওইনা অমুক হন্না শেমদোকখ্রে। মিসন অসিনা ভারত অসি চহি মঙাগী মনুংদা অহাংবদা মখোঙ হাম্বা লৈহন্দবা লৈবাক (open defecation free) অমা ওইহন্নবা পান্দম থম্লি। মসিনা সোলিদ এন্ড লিক্যুইদ ৱেষ্ট মেনেজমেন্ট এক্টিভিটিশীংগী খুত্থাংদা রুরেল এরিয়াশীংদা লু-নানবগী থাক অসি হেনগৎহন্নবা অমসুং গ্রাম পঞ্চায়টশীং অসি ওপন দিফেকেসন ফ্রি (ODF) ওইরবা, লু-নানবা অমসুং সেনিটাইজ তৌরবা মফম ওইনা শেমগৎনবা পান্দম থম্লি।
মিসন অসিগী মখাদা, লুপা ক্রোর লাখ অমগা লিশিং কুনথ্রামরি অসি লৈবাক অসিদা তোইলেট ক্রোর 11গা লাখ 11 রোম শাবদা থাদগনি। খুঙ্গংগী লমদা অমাং-অশোয় অদু বাইও-ফর্টিলাইজর অমসুং এনর্জিগী অতৈ মওংশীংদা লন (wealth) ওইনা ওন্থোক্নবগীদমক টেক্নোলোজি অসি পাক-শন্না শিজিন্নগনি। মিসন অসি খুঙ্গংদা লৈরিবা মীশীং অমসুং স্কুলগী ওজাশীং অমদি ছাত্রশীংগী মথক্তা, লৈবাক অসিদা লৈরিবা গ্রাম পঞ্চায়ট, পঞ্চায়ট সমিটি অমসুং জিলা পরিষদ খুদিংমকপু খোংজং অসিদা য়াউহন্দুনা খোংজেল য়াংনা (war footing) পায়খৎকনি।
ইন্দিভিজুএল হাউসহোল্ড লেত্রিন (IHHL) শানবগীদমক্তা মিসন অসিগী মখাদা পিরিবা ইন্সেন্টিভ অসি SCশীং/STশীং, অপিকপা লৌমীশীং, লম লৈজদবা য়ুমদি লৈবা শীন্মীশীং, নামা শোয়নায়রবা মীওইশীং অমসুং নুপীনা য়ুম্বূরেনবী ওইবা য়ুমথোংশীং য়াউদনা বিলো পোভর্টি লাইন (BPL) হাউসহোল্ড অমসুং অবব পোভর্টি লাইন (APL) হাউসহোল্ড পুম্নমক্তা ফংগনি। SBM(G)গী মখাদা বিলো পোভর্টি লাইন (BPL) / মশক খংদোক্লবা APLশীংদা পীগদবা ইন্সেন্টিভ অসি, IHHLগী য়ুনিট অমা শানবা অমসুং খুৎ-শা হাম্নবা অমসুং তোইলেট অদু শেংদোক্নবা ঈশীং থমজিনবা য়াউনা ঈশীং ফংহন্নবগীদমক লুপা 12,000 ফাউবা পীগনি। IHHLশীংগীদমক্তা পীরিবা ইন্সেন্টিভ অসিগী সেন্ত্রেল শেয়র অসি স্বছ ভারত মিসন (গ্রামিন)দগী লুপা 9,000/- (75%) ওইগনি। ষ্টেট শেয়র অসি লুপা 3,000/-(25%) ওইগনি। অৱাং-নোংপোক ষ্টেটশীং অমসুং স্পেসিএল কেটেগোরি ষ্টেটশীংগী ওইনদি, সেন্ত্রেল শেয়র অসি লুপা 10,800/- অমসুং ষ্টেট শেয়র অসি লুপা 1,200/- (90% : 10%) ওইগনি। ওনরশিপ (ownership) প্রোমোট তৌনবগীদমক্তা বেনিফিসরি অদুবু মহাক্কী IHHL শাবদা হেন্না কন্ত্রিব্যুট তৌনবা পুক্নিং থৌগৎকদবনি।
ODFকী খুঙ্গংশীং/ দিষ্ট্রিক্টশীং/ ষ্টেটশীংগী হৌজিক্কী ষ্টেটশশীং খংনবগীদমক, মফমসিদা ক্লিক তৌ।
সোর্স: স্বছ ভারত মিসন - রুরেল
স্বছ বিদ্যালয়া অভিয়ান
মিনিষ্ট্রি ওফ হ্যুমেন রিসোর্স দিভেলপমেন্টনা স্বছ বিদ্যালয়া প্রোগ্রাম অসি স্বছ ভারত মিসনগী মখাদা, চহি অমগী মনুংদা সরকারগী স্কুল পুম্নমক্তা নুপামচা অমসুং নুপীমচাশীংগী তোখায়বা তোইলেটশীং পীনবা পান্দমগা লোয়ননা হৌদোকখি। প্রোগ্রাম অসিনা লৈবাক অসিদা লৈবা স্কুল পুম্নমক্তা অফবা ঈশীংগী, সেনিটেসনগী অমসুং হায়জিন প্রোগ্রামগী টেক্নিকেল অমসুং হ্যুমেন দিভেলপমেন্ট অনিমক্কী এস্পেক্টশীংগা মরি লৈনবা তঙাইফদবা ইন্টরভেন্সনশীংগী সেট অমা শোয়দনা লৈহন্নবা পান্দম থম্লি।
মিনিষ্ট্রি অসিনা সর্ব সিক্ষা অভিয়ান (SSA) অমসুং রাষ্ট্রিয় মাধ্যমিক সিক্ষা অভিয়ান (RMSA)গী মখাদা লৈবা স্কুলশীংদা তম্লিবা নুপীমচা অমসুং নুপামচাশীংদা তোইলেটশীং ফংহন্নবগীদমক ষ্টেটশীং/ য়ুনিয়ন টেরিটোরিশীংদা শেল-থুমগী মতেং পীরি।
সোর্স: স্বছ ভারত-স্বছ বিদ্যালয়া
রাষ্ট্রিয় স্বছতা কোশ
স্বছ ভারত কোশ (SBK) অসি ইং 2019 ফাউবগী মনুংদা ক্লিন ইন্দিয়া (স্বছ ভারত)কী পান্দম অসি ফংনবগীদমক্তা ইন্দিভিজুএল ফিলান্ত্রোপিক কন্ত্র্যিব্যুসনশীং অমসুং কোরপোরেট সোসিএল রেস্পোন্সিবিলিটি (CSR) ফন্দশীং ফেসিলিটেট অমসুং চেনেলাইজ তৌনবা লিংখৎখিবনি। কোশ অসি স্কুলশীং য়াউনা রুরেল অমসুং অর্বানগী এরিয়াশীংদা লু-নানবগী থাক অসি ফগৎহন্নবা পান্দম ফংনবা হোৎনবদা শিজিন্নগনি। কোশতগী লাকপা এলোকেসন অসি অসিগুম্বা এক্টিভিটিশীংগী দিপার্টমেন্টেল রিসোর্সশীং সপ্লিমেন্ট অমসুং কমপ্লিমেন্ট তৌবদা শিজিন্নগনি। ইন্দিভিজুএল অমসুং কোরপোরেটশীংদগী লাকপা কন্ত্রিব্যুসনশীং ইন্সন্টিভাইজ তৌনবগীদমক্তা, টেক্স রিবেট পীবা য়াবা মফমদা পীনবা মোদেলিটিশীং খন্নরি। মপুংফাবা ওপরেসনেল গাইদলাইনশীংগীদমক্তা, মফমসিদা ক্লিক তৌবীয়ু।